**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Δεκεμβρίου 2023, ημέρα Δευτέρα και ώρα 14.15΄, συνεδρίασε, στην Αίθουσα«Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικής Ασφάλισης «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις».

Στη συνεδρίαση παρέστη ο Υπουργός Εργασίας και Κοινωνικής Ασφάλισης, κ. Σπυρίδων - Άδωνις Γεωργιάδης, ο Υφυπουργός Εργασίας και Κοινωνικής Ασφάλισης, κ. Παναγιώτης Τσακλόγλου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος – Χαράλαμπος, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Παπαδόπουλος Νικόλαος Μπιμπίλας Σπυρίδων, Κεφαλά Γεωργία (Τζώρτζια) και Φλώρος Κωνσταντίνος.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικής Ασφάλισης «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της δημόσιας υπηρεσίας απασχόλησης και λοιπές διατάξεις».

Ο προγραμματισμός των επόμενων Επιτροπών είναι ως εξής. Η δεύτερη συνεδρίαση, που είναι η ακρόαση των φορέων, θα γίνει αύριο στις 12:00΄ στην αίθουσα που βρισκόμαστε. Αύριο, επίσης, στην ίδια αίθουσα και ώρα 15:00΄, θα γίνει η τρίτη συνεδρίαση, η συζήτηση επί των άρθρων δηλαδή. Και την Παρασκευή και ώρα 12:00 θα γίνει η τέταρτη συνεδρίαση, η λεγόμενη β΄ ανάγνωση, στη αίθουσα της Γερουσίας. Θα σας αποσταλεί και η σχετική πρόσκληση.

Θα παρακαλούσα τους Εισηγητές και τους Ειδικούς Αγορητές των κομμάτων, να μας δώσουν λίστα με τους φορείς που επιθυμούν να καλέσουμε στην αυριανή Επιτροπή. Να σας θυμίσω ότι ο Κανονισμός λέει μέχρι δέκα φορείς, εμείς θα δείξουμε ανοχή και θα τους κάνουμε είκοσι.

Επίσης, να κάνω μία διευκρίνιση. Από την Κ.Ο. της «ΝΕΑΣ ΑΡΙΣΤΕΡΑΣ» δεν υπάρχει ακόμα απόφαση για εκπροσώπηση στις Επιτροπές, άρα δεν υπάρχει Ειδικός Αγορητής ακόμα. Κυρία Φωτίου, φυσικά και θα πάρετε τον λόγο, αλλά οι Ειδικοί Αγορητές έχουν άλλα δικαιώματα.

Ξεκινάμε, λοιπόν. Τον λόγο έχει η Εισηγήτρια της Πλειοψηφίας, η κυρία Ευθυμίου, για δεκαπέντε 15 λεπτά.

 **ΑΝΝΑ ΕΥΘΥΜΙΟΥ (Εισηγήτρια της Πλειοψηφίας):** Ευχαριστώ, κύριε Πρόεδρε. Το νομοσχέδιο αυτό που έρχεται για επεξεργασία και για ψήφιση στη Βουλή αποτελεί μια ακόμα μεταρρύθμιση που μας φέρνει προσηλωμένους στο στόχο που έχει θέσει ο Πρωθυπουργός, στο στόχο του πολυδύναμου εκσυγχρονισμού. Είναι όμως μια μεταρρύθμιση με βαθύ κοινωνικό πρόσημο που λαμβάνει υπόψη τις ανάγκες τόσο των νυν συνταξιούχων βελτιώνοντας τις συνθήκες διαβίωσής τους όσο και με βάση την αρχή του σεβασμού των γενεών προνοεί και για τους νέους ασφαλισμένους και μελλοντικούς συνταξιούχους και παράλληλα μεριμνά ουσιαστικά και για τις ευάλωτες κοινωνικές ομάδες επιβεβαιώνοντας την κοινωνική δικαιοσύνη. Άρα, οι διατάξεις αυτές έχουν μία ολιστική προσέγγιση της κοινωνικής διαστρωμάτωσης, νέοι εργαζόμενοι και μελλοντικοί συνταξιούχοι, νυν συνταξιούχοι, μια πολύ ευαίσθητη την ευαίσθητη τρίτη ηλικία και ευάλωτες κοινωνικές ομάδες, όπως άτομα με αναπηρία, μητέρες, φοιτητές που κάνουν πρακτική. Επομένως, είναι μια διαρθρωτική μεταρρύθμιση με ολιστικό κοινωνικό αποτύπωμα.

Το νομοσχέδιο έρχεται αυτή τη στιγμή προς ψήφιση γιατί η ελληνική οικονομία έχει αποδειχθεί ανθεκτική. Ο Πρωθυπουργός κατάφερε στο πλαίσιο της συνεχούς δημοσιονομικής διαχείρισης να βγάλει την οικονομία μας μέσα από μια πολύ δύσκολη φάση. Αυτό καταδεικνύεται από βασικά μακροοικονομικά μεγέθη. Ο ρυθμός ανάπτυξης αναμένεται να έλθει στο 2,4% το 2023 και στο 2,9% το 2024. Το ΑΕΠ σε ονομαστικούς όρους αναμένεται να αυξηθεί σε 222,8 δισεκατομμύρια ευρώ το 2023 και 233,8 δισεκατομμύρια ευρώ το 2024. Οι επενδύσεις αναμένεται να αυξηθούν κατά 7,1% κατά το τρέχον έτος και ακόμη περισσότερο κατά 15,1% το 2024. Η ανεργία αναμένεται να μειωθεί από το 11,2% το 2023 στο 10,6% το 2024 και φυσικά έχουμε αποκτήσει και την πολυπόθητη επενδυτική βαθμίδα. Αλλά και ειδικότερα σε ότι αφορά στο Υπουργείο το δημοσιονομικό αποτέλεσμα των Οργανισμών Κοινωνικής Ασφάλισης προβλέπεται να διαμορφωθεί σε πλεόνασμα ύψους 1.153.000 ευρώ, παρουσιάζοντας βελτίωση σε σχέση με το εκτιμώμενο μέγεθος για το 2023. Το σημαντικό είναι ότι η αύξηση των εσόδων αποδίδεται κατά κύριο λόγο στη βελτίωση των μακροοικονομικών μεγεθών και ιδιαίτερα στην αύξηση των μισθών και της απασχόλησης ως αποτέλεσμα του ρυθμού ανάπτυξης της οικονομίας.

Επί του σχεδίου νόμου τώρα, αυτός χωρίζεται σε τρία μέρη. Ειδικότερα στο πρώτο μέρος που αφορά στην αναμόρφωση της επαγγελματικής ασφάλισης και των ταμείων συμπληρωματικών παροχών. Το δεύτερο μέρος που αφορά στον εξορθολογισμό της ασφαλιστικής νομοθεσίας και το τρίτο μέρος που αφορά το σύστημα διορισμού και προσλήψεων των εκπαιδευτικών στην ΔΥΠΑ και λοιπές διατάξεις αρμοδιότητας της ΔΥΠΑ.

Ως Εισηγήτρια του νομοσχεδίου αυτού, αλλά και ως βουλευτής που έχω εξειδίκευση ως μάχιμη μέχρι σήμερα δικηγόρος σε θέματα εργατικού και ασφαλιστικού δικαίου, ήρθα προσωπικά σε επαφή με πολλούς φορείς για την κατάρτιση του νομοσχεδίου αυτού. Είναι φορείς που κάποιοι, αύριο, θα κληθούν για ακρόαση για να ενημερωθώ για τις θέσεις τους. Οι φορείς μου μετέφεραν πως ο Υπουργός, ο κύριος Γεωργιάδης, έχει κάνει δεκτές προτάσεις των φορέων και έχει επιδείξει ευήκοα ώτα.

Στο πλαίσιο, λοιπόν, αυτό θεωρώ ότι το γεγονός αυτό δημιουργεί μια θετική βάση πάνω στην οποία, σήμερα, ξεκινά η επεξεργασία του νομοσχεδίου στην Επιτροπή μας και όπου φυσικά μετά την ακρόαση των φορέων υπάρχει δυνατότητα να βελτιωθούν διατάξεις γίνεται πάντοτε μία ουσιαστική επεξεργασία στις Επιτροπές. Μάλιστα, αισθάνομαι ιδιαίτερη ικανοποίηση που προτάσεις μου, όπως η με όποιο τρόπο αποκατάσταση της κατάφωρης αδικίας του νόμου Κατρούγκαλου για την προσωπική διαφορά, η διευκόλυνση των συνταξιούχων που έχουν οφειλές να λάβουν τη σύνταξή τους, αλλά και η επέκταση και εξίσωση του επιδόματος μητρότητας σε αυτοαπασχολούμενες, σε ελεύθερες επαγγελματίες και αγρότες ήταν προσωπικές μου προτάσεις που είχα καταθέσει, είτε στα πλαίσια του κοινοβουλευτικού ελέγχου, είτε μέσα από το βήμα της Βουλής και βρίσκουν εφαρμογή στο νομοσχέδιο αυτό.

Τώρα, ως προς το πρώτο μέρος, στην αναμόρφωση της επαγγελματικής ασφάλισης και των ταμείων συμπληρωματικών παροχών, στο προτεινόμενο νομοσχέδιο που έχει υπό την ευθύνη του, ο κ. Τσακλόγλου, επιχειρείται μια συνολική μεταρρύθμιση στο κανονιστικό πλαίσιο που διέπει την επαγγελματική ασφάλιση. Τι είναι, λοιπόν, τα Ταμεία Επαγγελματικής Ασφάλισης; Ιδρύονται ως Νομικά Πρόσωπα Ιδιωτικού Δικαίου μη κερδοσκοπικού χαρακτήρα σε προαιρετική βάση και λειτουργούν με το κεφαλαιοποιητικό σύστημα. Τα Ταμεία Επαγγελματικής Ασφάλισης αποτελούν τμήμα του δεύτερου πυλώνα του ασφαλιστικού συστήματος και λειτουργούν στο πλαίσιο μιας επαγγελματικής δραστηριότητας. Βασίζονται στην αποταμίευση εκ μέρους των εργαζομένων και των εργοδοτών τους. Τα ποσά που αποταμιεύονται επενδύονται από τα Ταμεία Επαγγελματικής Ασφάλισης σε συλλογική βάση με συγκεκριμένους επενδυτικούς κανόνες και από ένα αυστηρό εποπτικό πλαίσιο.

Δυστυχώς, στην Ελλάδα, είμαστε από τους ουραγούς στον θεσμό της επαγγελματικής ασφάλισης, σε αντίθεση με την Ευρώπη. Άρα, στόχος μας είναι να προωθηθεί ο θεσμός αυτός και να αναβαθμιστεί με συγκεκριμένα αποτελέσματα τα οποία είναι τα εξής.

Ξεκινάμε από το να καλλιεργηθεί μια κουλτούρα συνταξιοδοτικής αποταμίευσης. Αυτό θα επιφέρει μία ενίσχυση του εισοδήματος των μελλοντικών συνταξιούχων με συμπληρωματική παροχή και φυσικά, θα δημιουργήσει και ένα όφελος, συνολικά, της εθνικής οικονομίας αξιοποιώντας τμήμα της συνταξιοδοτικής αποταμίευσης. Έτσι, λοιπόν, το νομοσχέδιο αυτό προβαίνει σε διαρθρωτικές παρεμβάσεις και οι ρυθμίσεις αυτές έχουν ως επί μέρους στόχους την απλοποίηση των διαδικασιών σύστασης των ΤΕΑ, την καθιέρωση ενός πρότυπου καταστατικού, τη διευκόλυνση ίδρυσης Ταμείων Επαγγελματικής Ασφάλισης από περισσότερους εργοδότες, τα λεγόμενα πολυεργοδοτικά ΤΕΑ και τη θέσπιση κανόνων χρηστής διακυβέρνησης, την αύξηση της εμπιστοσύνης των ασφαλισμένων προς τα ΤΕΑ. Παράλληλα, γίνεται η αναβάθμιση της εποπτείας των ΤΕΑ και μεταφέρεται, ανατίθεται στην Τράπεζα της Ελλάδος, ενώ καθιερώνεται και μία ομοιόμορφη φορολογική μεταχείριση και αντιμετώπιση των προϊόντων της προαιρετικής συλλογικής συνταξιοδοτικής αποταμίευσης. Ειδικά, ως προς τη φορολόγηση των παροχών των ΤΕΑ προβλέπεται κλιμακωτή φορολόγηση, ανάλογα με τα χρόνια ασφάλισης κάθε ασφαλισμένου και προς την κατεύθυνση αυτή δίνονται και φορολογικά κίνητρα. Πρώτον, επιβραβεύοντας τη μακροχρόνια συνταξιοδοτική αποταμίευση και δεύτερον, για την παροχή σύνταξης έναντι εφάπαξ. Η φορολόγηση των ΤΕΑ είναι ζήτημα φορολογικής δικαιοσύνης, μακρόπνοου σχεδιασμού και υπεύθυνης πολιτικής, ώστε να υπάρχει ισορροπία ανάμεσα στην παροχή κινήτρων για την ανάπτυξη του θεσμού και την αποφυγή των καταστρατηγήσεων. Παράλληλα και συμπληρωματικά, αναμορφώνεται το ρυθμιστικό πλαίσιο των Ταμείων Υποχρεωτικής Επαγγελματικής Ασφάλισης και αλληλοβοηθητικών ταμείων, με σκοπό την ενίσχυση της ποιότητάς τους ως προς την οργάνωση, λειτουργία και εποπτεία τους και την αναβάθμισή τους. Έτσι, λοιπόν, αυτό είναι το πρώτο μέρος.

Το δεύτερο μέρος, αφορά στον εξορθολογισμό της ασφαλιστικής νομοθεσίας με επιμέρους ζητήματα κοινωνικοασφαλιστικού και συνταξιοδοτικού ενδιαφέροντος. Ενδεικτικά, θα αναφερθώ στις πιο σημαντικές ρυθμίσεις, γιατί είναι πολλές. Η πρώτη, είναι η απασχόληση των συνταξιούχων. Τι γινόταν μέχρι σήμερα; Όποιος συνταξιούχος απασχολούνταν στο παρελθόν με τον νόμο Κατρούγκαλου υπήρχε παρακράτηση του 60% της σύνταξής του.

 Με το νόμο που εισήγαγε η δική μας η κυβέρνηση, την προηγούμενη τετραετία, το ποσό της σύνταξης του παρακρατούνταν κατά το ήμισυ, στο 30%, αλλά αυτή η παρακράτηση γινόταν ακόμα και αν κάποιος συνταξιούχος είχε μια μέρα ασφάλισης, άρα ήταν μια παρακράτηση η οποία ήταν μη αναλογική σε σχέση με την εργασία που παρείχε και πλέον αυτή η παρακράτηση καταργείται, με στόχο την τόνωση του εισοδήματος των συνταξιούχων και την περαιτέρω αύξηση της νόμιμης και δηλωμένης εργασίας. Παράλληλα, θεσπίζεται ένας μη ανταποδοτικός πόρος υπέρ του e-ΕΦΚΑ, ο οποίος για τους μισθωτούς εργαζόμενους, συνταξιούχους είναι 10% επί των ασφαλιστέων αποδοχών τους, για τους μη μισθωτούς εργαζόμενους είναι το 50% επί της επιλεγείσας ασφαλιστικής κλάσης.

Θεωρώ ότι αυτό είναι μια πολύ σημαντική διάταξη, διότι πραγματικά και ενθαρρύνει, το έχω αντιμετωπίσει δηλαδή στην δικηγορία μου, τους συνταξιούχους να εργάζονται. Από έρευνες που έχουν γίνει και από τη ζώσα πραγματικότητα, δεν καταδεικνύεται ότι παίρνει θέσεις νέων εργαζομένων γιατί είναι άλλες οι θέσεις των συνταξιούχων εργασίας και άλλα τα προσόντα και άλλες οι θέσεις εργασίας που απευθύνονται στους νέους εργαζόμενους και, φυσικά, αντιμετωπίζεται σε μεγάλο βαθμό η αδήλωτη και υποδηλωμένη εργασία.

Δεύτερη σημαντική διάταξη είναι η απασχόληση των συνταξιούχων αναπηρίας, τους οποίους, πλέον, ενοποιείτε και δίνεται η δυνατότητα σε όλους τους συνταξιούχους που έχουν ποσοστό αναπηρίας, συγκεκριμένο, να εργαστούν. Επίσης, λύνεται ένα σημαντικό ζήτημα εγκλωβισμού χιλιάδων συνταξιούχων, για το οποίο είχα καταθέσει και εγώ κοινοβουλευτική ερώτηση, που είχαν οφειλές στον ΕΦΚΑ και ιδίως στο πρώην Ταμείο, στο πρώην ΟΑΕΕ, στο πρώην ΤΕΒΕ. Δίνεται μία λύση, επιχειρείται να δοθεί μια λύση στο αδιέξοδο αυτό. Επομένως μπορούν, πλέον, να πάρουν σύνταξη και όσοι έχουν οφειλές, όχι μόνο από 20 μέχρι 20.000 ευρώ που ήταν το πλαφόν. Πλέον αυτό διευρύνεται και αυξάνεται στις 30.000 ευρώ. Φυσικά θα υπάρχει μια διαφορά στην παρακράτηση της σύνταξης από 20 μέχρι 30.000 ευρώ. Θα παρακρατείται το 60% και μόλις πέσει στις 20.000 ευρώ θα πάει στην κανονική ρύθμιση, στην πάγια ρύθμιση, των 60 δόσεων. Υπάρχουν συγκεκριμένα κριτήρια υπαγωγής που τίθενται. Δεν τα λέω για συντομία χρόνου, όμως εικάζεται ότι πραγματικά θα απελευθερώσει, θα δώσει τη δυνατότητα συνταξιοδότησης σε πολλούς ασφαλισμένους που δεν την είχαν και ήταν πραγματικά εγκλωβισμένοι σε ένα καθεστώς που είχαν εισφέρει μεν, αλλά δεν απολαμβάνουν, δε.

Άλλη διάταξη, πολύ σημαντική. Αντιμετωπίζεται η απονομή επικουρικών συντάξεων. Αντιμετωπίζεται το πρόβλημα της χρόνιας αναμονής για τη χορήγηση επικουρικών συντάξεων, διότι, πλέον, ενοποιούνται οι κανόνες. Όσοι παίρνουν την κύρια σύνταξη τους και έχουν τουλάχιστον 15 χρόνια επικουρικής ασφάλισης, τότε θα μπορούν να παίρνουν αμέσως τις συντάξεις τους. Αυτό εκτιμάται ότι περίπου 10.000 εκκρεμή αιτήματα συνταξιοδότησης που βρίσκονται σε αναμονή θα εκκαθαριστούν. Είναι προφανώς αυτονόητο ότι ο ασφαλισμένος που έχει καταβάλλει τις εισφορές του πρέπει να παίρνει σε εύλογο χρονικό διάστημα τη σύνταξή του, γιατί ακριβώς πρέπει να εξασφαλίζεται μια αξιοπρεπή διαβίωση και αυτό επιχειρείται να γίνει με το νομοσχέδιο αυτό. Πλέον η διαδικασία μπαίνει στη διαδικασία των fast track και υπάρχει και είναι σημαντικό η δυνατότητα υποβολής νέας αίτησης από όσους έχουν λάβει ήδη απορριπτική απόφαση. Επομένως ένα ζήτημα, που πραγματικά αντιμετωπίζουμε από πολλούς συνταξιούχους που είναι σε αναμονή για την έκδοση των επικουρικών συντάξεων, αντιμετωπίζεται σε ένα βαθμό που θα το επιταχύνει σημαντικά.

Ως προς το επίδομα μητρότητας. Είχα ζητήσει από το βήμα της Ολομέλειας και χαίρομαι που γίνεται πράξη να επεκταθεί και στους αυτοαπασχολούμενες και στις ελεύθερες επαγγελματίες και να εξισωθεί όπως με τις γυναίκες εργαζόμενες, τις μισθωτές στο δημόσιο και ιδιωτικό τομέα, γιατί πραγματικά είναι κάτι βιωματικό. Ως μητέρα και μάχιμη δικηγόρος, πραγματικά ήταν πάρα πολύ δύσκολο να ανταπεξέλθουμε όλες οι μητέρες που είμαστε σε αυτή τη διαδικασία του ελεύθερου επαγγέλματος. Ήταν ένα αίτημα που έχω ακούσει από πολλές νέες μητέρες και κατά τη διάρκεια της προεκλογικής μας περιόδου και είναι μία προεκλογική μας δέσμευση που πραγματικά γίνεται πράξη. Επομένως, οι ελεύθερες επαγγελματίες, οι αυτοαπασχολούμενες μητέρες και οι αγρότισσες θα λαμβάνουν για εννέα μήνες τον κατώτατο μισθό, 780 ευρώ, δηλαδή συνολικά 7.020 ευρώ κατά τη διάρκεια για 9 μήνες.

Παράλληλα εισάγεται η διάταξη για τον ενεργό ΑΜΚΑ και την υγειονομική περίθαλψη. Η διάταξη αυτή είναι μια διάταξη που προσαρμόζει τη νομοθεσία στα νέα διακριτά στάδια έκδοσης και ενεργοποίησης του ΑΜΚΑ ο οποίος πλέον έχει διπλό καθεστώς και, φυσικά, και για την κάλυψη των ανασφάλιστων απαιτείται η κατοχή ενεργού ΑΜΚΑ. Στόχο έχει να αντιμετωπίσει φαινόμενα καταστρατήγησης του συστήματος και συγκεκριμένα να αποθαρρύνει τους ανθρώπους που δεν μένουν ή που δεν έχουν πλέον καμία έννομη σχέση με την Ελλάδα να την επισκέπτονται περιστασιακά στη χώρα μας και να κάνουν χρήση της δωρεάν ιατροφαρμακευτικής περίθαλψης.

Επίσης, αποκαθίσταται σε ένα σημαντικό βαθμό αυτή η κατάφορη αδικία της προσωπικής διαφοράς του «νόμου Κατρούγκαλου» γιατί η Kυβέρνηση προφανώς έχει λάβει υπόψη τις πληθωριστικές της πιέσεις και, πλέον, δίνεται για δεύτερη φορά και μάλιστα πριν από τα Χριστούγεννα αυτή τη φορά, έκτακτη ενίσχυση στους συνταξιούχους που έχουν θετική προσωπική διαφορά. Και εδώ πραγματοποιούμε μια προεκλογική μας δέσμευση, αυτή την προσπάθεια, τη θέληση να αποκατασταθεί αυτή η αδικία της προσωπικής διαφοράς. Επομένως, συνταξιούχοι με προσωπική διαφορά μεγαλύτερη των 10 ευρώ που λαμβάνουν ενιαία σύνταξη έως και 1600 ευρώ θα λάβουν έκτακτη εφάπαξ οικονομική ενίσχυση, με τις κλίμακες που προβλέπεται στο νόμο. Εδώ, κύριε Υπουργέ και κύριε Υφυπουργέ, θα ήθελα να κάνω μια πρόταση. Εφόσον επιτρέπει ο δημοσιονομικός χώρος, είναι, νομίζω, σημαντικό να αναμορφωθεί και η ειδική εισφορά αλληλεγγύης των συνταξιούχων που καταλαμβάνει 400.000 συνταξιούχους και κάποιοι που δεν έχουν προσωπική διαφορά, ωστόσο είδαμε αυτή η αύξηση των συντάξεών τους να την παίρνει, να την «τρώει», η ειδική εισφορά αλληλεγγύης. Νομίζω ότι, όταν επιτρέψει ο δημοσιονομικός χώρος, καλό είναι να εξεταστεί και αυτό.

Παράλληλα, και να καταλήξω, εισάγονται και άλλες διατάξεις, όπως η προπληρωμένη κάρτα για τα επιδόματα πλην κάποιων εξαιρέσεων αυτών, η σύνταξη σε ορφανά τέκνα που ενοποιούνται οι κανόνες, διορθώνοντας αδικίες, η σύνταξη σε ορφανά τέκνα με αναπηρία, όπου ενοποιούνται οι κανόνες χορήγηση σύνταξης στα αμφοτεροπλεύρως ορφανά τέκνα με βαριές αναπηρίες και αίρεται η ανισότητα ανάμεσα στον ιδιωτικό και το δημόσιο τομέα. Επίσης, δίνεται, και πολύ ορθώς, η δυνατότητα να συμπληρώσουν τα απαιτούμενα ένσημα όσοι θέλουν να βγουν με μειωμένη σύνταξη, αλλά προσμετρώντας και το 2019, γιατί λόγω Covid δεν είχαν τα ένσημα το 2020 και, πραγματικά, υπάρχουν αρκετοί ασφαλισμένοι που είχαν εγκλωβιστεί. Πολύ σημαντική ρύθμιση είναι η σποραδική απασχόληση των επιδοτούμενων ανέργων. Αυτό βρίσκει ευρύ πεδίο εφαρμογής, γιατί έρχομαι σε συνεχή επαφή με τον κόσμο τον καλλιτεχνικό, με τους ανθρώπους του πολιτισμού, που εκεί υπάρχουν και κυριαρχούν, δυστυχώς, οι συμβάσεις μιας ημέρας, αλλά εδώ, πραγματικά, λύνεται ένα ζήτημα σημαντικό το οποίο και σε μένα είχανε θέσει.

Καταλήγοντας, υπάρχουν και άλλες διατάξεις και στο τρίτο μέρος. Να πούμε ότι υπάρχουν οι προτεινόμενες ρυθμίσεις, εισάγεται σύστημα διορισμού και πρόσληψης των εκπαιδευτικών της ΔΥΠΑ, το οποίο βασίζεται σε αντικειμενικά κριτήρια. Παράλληλα, προβλέπεται η τήρηση μητρώου για την επιλογή των προσωρινών αναπληρωτών και των ωρομισθίων εκπαιδευτικών και, τέλος, βελτιώνεται και επιδιώκεται η καλυτέρευση της επιχειρησιακής λειτουργίας της ΔΥΠΑ. Καταλήγοντας, αποτελεί βαθιά πεποίθησή μου ότι τέτοια νομοσχέδια ιδιαίτερης κοινωνικής σημασίας είναι χρήσιμο και επωφελές να εξετάζονται κάτω από το πνεύμα συνεννόησης. Σε κάθε περίπτωση, το κάθε κόμμα διατηρεί τη δική του άποψη στο πλαίσιο της ιδεολογίας του. Ωστόσο, νομίζω ότι θα ήταν καλό να αποφεύγονται τεχνητές εντάσεις και πολιτικές πόλωσης. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Λοιπόν, ο λόγος στον κύριο Γαβρήλο για 15 λεπτά.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** **Ευχαριστώ, κύριε Πρόεδρε, αναρωτηθήκατε απευθυνόμενος στα μέλη της Επιτροπής μας, γιατί υπάρχουν τόσες πολλές προτάσεις για να καλέσουμε αυτούς τους φορείς. Πράγματι, είναι πολλοί οι φορείς που θέλουν και επιθυμούν να έρθουν ενώπιον της Επιτροπής μας, διότι ακολουθείται και σε αυτό το νομοσχέδιο μια κακή πρακτική νομοθέτησης από την πλευρά της κυβέρνησης. Επαφίεται μόνο στην τυπική διαδικασία του open gov η κυβέρνηση σε όλα τα νομοσχέδια περί διαβούλευσης, χωρίς να έχει προηγηθεί ένας διάλογος δια ζώσης με τους φορείς που αναφέρεται το εκάστοτε νομοσχέδιο. Τα ίδια συναντήσαμε προχθές και με το φορολογικό νομοσχέδιο της Κυβέρνησης.**

**Το σημερινό μας νομοσχέδιο έρχεται και θα συζητείται κύριε Υπουργέ, τις ίδιες ημέρες που συζητείται το μέγιστο νομοσχέδιο, έτσι το χαρακτηρίζουμε αυτό του προϋπολογισμού για το 2024 τις ίδιες μέρες στην Ολομέλεια της Βουλής και για αυτό θεωρούμε ότι αυτή η πρακτική που ακολουθείται της νομοθέτησης δεν είναι ορθή.**

 **Και βέβαια μπορεί να μιλάμε για 180 άρθρα σε αυτό το νομοσχέδιο, αλλά επιτρέψτε μου κυρία συνάδελφε και της Πλειοψηφίας ως Εισηγήτρια δεν φέρνει και καμιά μεγάλη μεταρρύθμιση ή τομή αυτό το νομοσχέδιο ούτε αντιμετωπίζει κανένα από τα μεγάλα προβλήματα του συστήματος ασφάλισης της χώρας. Ούτε στην βιωσιμότητά του αναφέρεται τελικά αλλά ούτε και στα καθημερινά ζητήματα που προκύπτουν με τη λειτουργία του βασικού πυλώνα της κοινωνικής μας ασφάλισης της χώρας που είναι η λειτουργία του ΕΦΚΑ. Συνεπώς ας κρατήσουμε και επικοινωνιακά μικρό καλάθι κύριε Υπουργέ, διότι έχετε βγει και πανηγυρίζετε για τις τομές που φέρνει αυτό το νομοσχέδιο.**

**Αυτό το νομοσχέδιο εμβαλωματικά πιάνει κάποια ζητήματα αν και δεν θα είχα εγώ καμιά αντίρρηση να πω ότι κάποιες από τις ρυθμίσεις που φέρνετε θα τις υπερψηφίσουμε, προσεγγίζοντας πάντα καλόπιστα το όποιο σχέδιο νόμου. Αλλά πρέπει να δούμε ποια είναι τα βασικά σημεία του νομοσχεδίου, τα οποία βασικά σημεία είναι η ρύθμιση της κατάστασης των επαγγελματικών ταμείων. Εκεί φαίνεται ότι υπάρχει μια στόχευση προοπτικής απαξίωσης και αποδυνάμωσης των Ταμείων, όπως τα γνωρίζουμε σήμερα. Και άνοιγμα αν θέλετε της κερκόπορτας στον τρίτο πυλώνα της ασφάλισης, που δεν είναι άλλη αυτή των ιδιωτικών ασφαλίσεων και ασφαλιστικών εταιρειών της χώρας, γιατί είναι ξεκάθαρο αυτό, με το πλαίσιο που βάζετε και θα αναφερθώ ειδικότερα γιατί περί αυτού συζητάμε. Το πρώτο βασικό ζήτημα που θίγει το νομοσχέδιο, είναι πώς θα ανοίξουμε πόρτες και παράθυρα στις ιδιωτικές ασφαλίσεις και μέσα από τα ομαδικά ασφαλιστήρια όπως τα φέρνετε και τα θεσπίζετε μέσα από τα επαγγελματικά ταμεία.**

 **Και το δεύτερο ζήτημα ασφαλώς όπως είπα, έχει να κάνει με κάποιες μικρές παρεμβάσεις που γίνονται που και εκεί θα αναφέρουμε τις όποιες επιφυλάξεις μας αλλά είναι και οι ρυθμίσεις που είμαστε διατεθειμένοι να ψηφίσουμε σαν αξιωματική αντιπολίτευση.**

 **Συνεπώς, αυτή η πολυδιαφημισμένη μεταρρύθμιση δεν είναι καμία μεταρρύθμιση. Ξεκινήσατε να το ονοματίζετε μίνι ασφαλιστικό αυτό το νομοσχέδιο και τελικά βγήκατε τις τελευταίες ημέρες να λέτε και να πανηγυρίζετε ότι φέρνετε μία μεταρρύθμιση που έχει ανάγκη η χώρα. Αλλά νομίζουμε ότι δεν αναφέρεστε ούτε στα προβλήματα του κοινωνικο - ασφαλιστικού συστήματος της χώρας ούτε ασφαλώς στα ζητήματα που απασχολούν τους πολλούς ασφαλισμένους αλλά και τους συνταξιούχους της χώρας με αυτό το νομοσχέδιο.**

 **Αναλυτικότερα, μεγάλο μέρος του νομοσχεδίου καταλαμβάνει όπως είπα η συνολική ρύθμιση για τα επαγγελματικά ταμεία. Οι αλλαγές που επέρχονται καταργούν το ισχύον σύστημα τριμερούς εποπτείας των φορέων αυτών. Δεν κατάλαβα. Εισηγήθηκε η συνάδελφός μου από την πλευρά της πλειοψηφίας γιατί πρέπει να περάσει στην τράπεζα της Ελλάδας και γιατί η εποπτεία θα γίνεται καλύτερα από την τράπεζα της Ελλάδας και όχι από το Υπουργείο Εργασίας από την Εθνική Αναλογιστική Αρχή όπως ήταν σήμερα, από την Επιτροπή Κεφαλαιαγοράς. Θα μας δώσετε μία εξήγηση, γιατί τουλάχιστον δεν φαίνεται ούτε στην Αιτιολογική Έκθεση αυτό και επί της ουσίας στερείτε από το κράτος κύριε Υπουργέ, τον έλεγχο λειτουργίας του δεύτερου πυλώνα κοινωνικής ασφάλισης που διαχειρίζεται τις εισφορές εργαζομένων και εργοδοτών. Και για αυτό λέω, ποιος είναι ο ρόλος του Κράτους και του Υπουργείου Εργασίας; Ουσιαστικά δηλαδή, το κράτος απεμπολεί κάθε ρυθμιστική του αρμοδιότητα; Είναι πρωτοφανές. Και για ποιο λόγο το κάνετε; Εκεί θα θέλαμε μια απάντηση.**

 **Είστε λαλίστατος σιγά σιγά αρχίζετε να ενημερώνεστε και για τα θέματα, αλλά να εντοπίσουμε σε αυτό γιατί περνάει η εποπτεία στην Τράπεζα της Ελλάδος και με ποιο μηχανισμό η Τράπεζα της Ελλάδος θα μπορέσει να παίξει αυτό της το ρόλο.**

Παράλληλα, εξομοιώνεται φορολογικά τα ταμεία αυτά, με τις παροχές της ιδιωτικής ασφάλισης, τον λεγόμενο τρίτο πυλώνα, ξεκάθαρα δεν είναι κάτι που το αποκρύπτεται. Για πρώτη φορά θεσπίζονται κλίμακες παρακράτησης φόρου από τις συνταξιοδοτικές παροχές. Είναι προφανές ότι ανοίγουμε δουλειές για τις ιδιωτικές ασφαλιστικές εταιρείες, γιατί; Γιατί η περαιτέρω ιδιωτικοποίηση του δεύτερου πυλώνα, αφού δίνετε πια τη δυνατότητα σε ασφαλιστικές εταιρείες και επιχειρήσεις, να συμμετέχουν στην επαγγελματική ασφάλιση μέσω των ομαδικών συνταξιοδοτικών συμβολαίων τους. Από την άλλη αν θέλετε ο τρόπος φορολόγησης πλέον και των επαγγελματικών ταμείων που αντιστοιχεί σε έναν τρόπο φορολόγησης και των ιδιωτικών ασφαλιστηρίων, γιατί, να κρατήσει των κόσμο των εργαζόμενων σε αυτά τα επαγγελματικά ταμεία, που με άλλες ρυθμίσεις και παρεμβάσεις όπως θα εξηγήσω παρακάτω τα αποδυναμώνεται προοπτικά.

Για ποιον λόγο, να μείνει κάποιος στον δεύτερο πυλώνα και να μην πάει απευθείας στον τρίτο πυλώνα της ασφάλισης; Με αυτό το νομοσχέδιο, ουσιαστικά φαίνεται ότι γίνονται κάποιες δουλειές, εξυπηρετούνται τα ομαδικά Ασφαλιστήρια και από την υποχρέωση που επιβάλλει στα επαγγελματικά ταμεία η θέσπιση κάποιων διατάξεων που φέρνετε τώρα, να ενημερώνουν τις εποπτικές αρχές, που ο εργοδότης δεν είναι ενήμερος και δεν τηρεί τις υποχρεώσεις του.

Κάτι όμως, που δεν συμβαίνει κύριε Υπουργέ, στα εμπορικά ασφαλιστήρια και στα χαρτοφυλάκια που θα έχουν στα χέρια τους οι ιδιωτικές ασφαλιστικές εταιρείες, οι οποίες θα συμμετέχουν μέσα στα επαγγελματικά ασφαλιστήρια για ποιο λόγο; Στα επαγγελματικά ταμεία. Για ποιο λόγο; Να παραμείνει συνεπώς ασφαλισμένος κάποιος στο δεύτερο πυλώνα, σε αυτό το επαγγελματικό ταμείο. Θα τα πούμε και αναλυτικά κύριε Υπουργέ, στη συζήτηση κατά άρθρο και τι εννοούμε πιάνοντας κάθε άρθρο και ακριβώς πόσο διατυπώνεται και από το σχέδιο που φέρατε ενώπιον της Επιτροπής μας.

Τι θα γίνει με τα όσα ο εργαζόμενος περιμένει από τη σύνταξή του και το εφάπαξ του; Ενώ ο ίδιος πληρώνει τόσα χρόνια και βλέπει ότι στο τέλος ξεκίνησε, να είναι ασφαλισμένος σε ένα επαγγελματικό ταμείο. Τώρα φέρνετε μία φορολόγηση επιπλέον, η οποία δεν υπήρχε στον σχεδιασμό του.

Το θέμα είναι την ώρα που θα φτάσει ο ασφαλισμένος, να πάρει την παροχή του, να λάβει την παροχή του, το εφάπαξ του αν επωφελείται των ρυθμίσεων που κάνετε σήμερα βάζοντας μια έξτρα φορολόγηση ή όχι και μάλιστα σε αυτόν τον δεύτερο πυλώνα ασφάλισης και τον τρίτο τον ιδιωτικό ο καθένας μπορεί, να αποφασίζει και να κάνει ότι θέλει βλέπει τι υπογράφει, σε τι συμφωνία με την ιδιωτική εταιρεία. Το ζήτημα τι γίνεται με τα επαγγελματικά ταμεία και τι αλλάζει με αυτό το νομοσχέδιο που φέρνετε και φέρνετε και αλλαγές και στα αλληλοβοηθητικά ταμεία.

Αίρεται η υποχρεωτικότητα που υπήρχε μέχρι σήμερα και τα οδηγείται με μαθηματικό τρόπο, ώστε, να μην μπορούν να παραμείνουν βιώσιμα. Τορπιλίζοντας έτσι φυσικά την ανταποδοτικότητα τους και όχι μόνο για τους νέους εργαζόμενους, αλλά και για τους παλιούς, έχετε να πείτε κάτι σε αυτό; Γιατί προτρέξατε να πείτε για τα επαγγελματικά τι κάνατε με τα ταμεία, που τα εξωθείτε στο να γίνουν αλληλοβοηθητικά;

Βλέπετε να έχουν ζωή αυτά τα ταμεία, με αυτό το πλαίσιο λειτουργίας; Πολύ φοβάμαι ότι δεν θα έχουν ζωή. Γενιές 40 - 50 χρόνων τώρα, αυτές οι γενιές, δηλαδή εργαζόμενων της ηλικίας έως 40 – 50, δεν θα έχουν κανένα κίνητρο να μπουν σε ένα εφόσον γίνεται προαιρετική η σχέση τους με αυτό το ταμείο, γιατί να μπουν μέσα; Από υποχρεωτικά τα κάνετε προαιρετικά, γιατί να μπουν σε αυτό το ταμείο αυτοί οι εργαζόμενοι, που σήμερα είναι 40 - 45 ετών; Με ποια προοπτική, τι θα έχουν να λάβουν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ανδεν θέλουν να μπουν …..

 **ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Αντίθετα, λοιπόν, με τους χειρισμούς στην αιτιολογική έκθεση φαίνεται ότι θέτετε, να αμφιβάλετε την ίδια την υπόσταση αυτού του Φορέα, κυρίως των αλληλοβοηθητικών ταμείων με αυτή τη θέσπιση της προαιρετικότητας και δημιουργείται πρόβλημα τελικά στην κοινωνική αλληλεγγύη και των γενεών. Οι άνθρωποι που ήταν έως σήμερα μέσα και προσδοκούσαν να πάρουν ένα καλό εφάπαξ, αυτό θα έχει εξανεμιστεί, γιατί θα μπαίνουν πόροι μέσα στο σύστημα και ασφαλώς, όπως είπα και με τη φορολόγηση που τους επιβάλλεται σήμερα.

Αλλαγές έρχονται με το νομοσχέδιό σας και στον τρόπο επιλογής των καθηγητών στις σχολές μαθητείας του ΟΑΕΔ. Σε αυτή τη περίπτωση, η ρύθμιση ανατρέπει τα μέχρι τώρα δεδομένα. Οι προσλήψεις περνάνε στα χέρια του διοικητή του ΑΣΕΠ. Φαίνεται, ότι μειοψηφικά θα παρακολουθεί και μόνο τη διαδικασία, με έναν στη τριμελή επιτροπή που συγκροτείται. Καταλαβαίνουμε, δηλαδή, ότι νέα ρουσφέτια και εκεί, μοιραζόσαστε εις βάρος των σχολών την ώρα που παραμένουν τεράστια τα κενά, εις βάρος του θεσμού και των χιλιάδων παιδιών λαϊκών οικογενειών που προτιμούν τις σχολές μαθητείας.

Τέλος, κύριε Υπουργέ, εκφράζουμε και την έντονη αντίθεσή μας στο άρθρο 124, που μας γυρίζει στα χρόνια των μνημονίων και στις μέρες Υπουργίας δική σας, στο Υπουργείο Υγείας. Ο εκ νέου αποκλεισμός των προσφύγων και μεταναστών από το δημόσιο σύστημα υγείας, είναι η επάνοδος στην πολιτική ζωή της χώρας του πιο σκληρού νεοφιλελευθερισμού. Και εκεί λίγο στις δηλώσεις σας, προσπαθείτε να τα ρίξετε στον προηγούμενο Υπουργό τον κύριο Λοβέρδο. Κάνατε το πρωί λόγο και για τα 5 ευρώ, την κακοδαιμονία των πολιτικών σας τότε και ότι κάνατε και εσείς στο Υπουργείο Υγείας. Σηκώσατε τα χέρια ψηλά και λέτε εγώ δεν έχω καμία ευθύνη ούτε για τα 5 ευρώ ούτε για το τι συνέβαινε. Το συσχετίσατε με την παρακράτηση του ποσοστού ασθενείας. Θα μας τα πείτε κι αυτά, γιατί είπατε τη μισή αλήθεια και αποκρύψατε την άλλη μισή. Θα τα πούμε στη συνέχεια και θα ακούσετε την άλλη μισή αλήθεια από τον κ. Πολάκη.

Κύριε Υπουργέ, ακούσαμε πολλά για το νομοσχέδιο, για τον τρόπο που προσεγγίζετε άλλα ζητήματα, όπως οι αυξήσεις που προβλέπει. Ο νόμος είναι για κάποιες μικρότερες ομάδες πληθυσμού. Το 2024, οι αυξήσεις στις συντάξεις δεν θα είναι πάνω από 3%. Θεωρείτε ότι αυτό μπορεί να αντιμετωπίσει τον πληθωρισμό, την ακρίβεια, και την απαράδεκτη κατάσταση που βιώνουν σήμερα οι συνταξιούχοι μας; Είναι ζητήματα που δεν τα πιάνετε καθόλου.

Πιάνετε, βέβαια, κάποια άλλα ζητήματα που όπως σας είπα, μεταφέρετε από το ποσό των 20.000 ευρώ, το ύψος των οφειλών δηλαδή προς τον ΕΦΚΑ, για ασφαλισμένους του ΤΕΒΕ και του ΟΑΕΕ στις 30.000 ευρώ, προκειμένου, να κάνουν μια ρύθμιση για να πάρουν τη σύνταξή τους. Αλλά, το νομοσχέδιο έτσι όπως έρχεται αφορά μόνο 12.000 υποψηφίους συνταξιούχους και θα ήθελα και μια απάντηση από τον κύριο Τσακλόγλου, γιατί εμείς αυτό το νούμερο υπολογίσαμε. 12.000 υποψηφίους, αφού μιλάμε για υποψήφιους συνταξιούχους, που πιάνουν το 67ο έτος της ηλικίας τους και θα πρέπει να έχουν πληρώσει και 20.000 τουλάχιστον χρόνια εισφορές. Ασφαλώς ελέγχεται και αν έχουν και 12.000 ευρώ τραπεζικές καταθέσεις, αλλά, αυτό το άρθρο, όπως το φέρνετε φαίνεται ότι δεν συμπεριλαμβάνει πάνω από 12.000 υποψήφιους συνταξιούχους.

 Θα μας πείτε αν έχετε κάποια μελέτη, αν έχετε κάτι συγκεκριμένο επί αυτού να μας πείτε και αν έχετε μετρήσει τον αριθμό των ανθρώπων που θα εξυπηρετηθούν από αυτή την ρύθμιση, όταν μάλιστα σήμερα στο ΚΕΑΟ οι οφειλές προς τα ταμεία, φαίνεται ότι ξεπερνούν τα 47 δισεκατομμύρια ευρώ και ασφαλώς η αγορά στενάζει. Εσείς, έρχεστε και αυξάνετε και τις ασφαλιστικές εισφορές από 1/1/24 και είναι ένα ζήτημα που πρέπει να το δείτε. Έχουμε μιλήσει για πάγωμα της όποιας αύξησης των ασφαλιστικών εισφορών.

Πείτε μας, λοιπόν, συγκεκριμένα ποιους αφορά και πόσους. Αυτό που κάνετε δηλαδή για τις 20 που γίνεται 30, για τις 6 του ΟΓΑ που γίνεται 10, έχετε κάνει κάποια μελέτη πόσους χιλιάδες ανθρώπους αφορά; Να δεσμευτείτε, εδώ, ενώπιον της Βουλής, γιατί πολύ φοβούμαστε ότι είναι πολύ μικρό νούμερο αυτό που αφορά κάποιους ασφαλισμένους και βέβαια όπως είπα, τα προβλήματα στο χώρο της εργασίας αλλά και για τους συνταξιούχους είναι πολύ μικρά.

Ακόμη, δεν έχετε αντιμετωπίσει και τα χρόνια προβλήματα με τις επικουρικές συντάξεις και γι’ αυτό, θίγω τώρα το ένα μετά το άλλο τα ζητήματα, αλλά τα πραγματικά θέματα που απασχολούν τους ασφαλισμένους και τους συνταξιούχους δεν τα πιάνετε.

Ακόμη, μας είπατε εδώ, για κάποιες χιλιάδες επικουρικές συντάξεις που είναι, στον αέρα τα λάθη που υπάρχουν στον ΕΦΚΑ καθημερινά, προσλήψεις που δεν γίνονται.

 Ήρθε, ο κ. Βαρβέρης, ο Διοικητής του ΕΦΚΑ και μας είπε στην Επιτροπή Κοινωνικής Ασφάλισης, ότι το πρώτο τετράμηνο υπολογίζεται να πάρετε 150 μόνο εργαζόμενους ενώ, ο Οργανισμός έχει 8.500 θέσεις και αυτή τη στιγμή καλύπτουν τις θέσεις 6.700 υπάλληλοι.

Αυτές οι 150.000 προσλήψεις είναι, προσλήψεις που έρχονται από αποφάσεις που είχε πάρει η κυβέρνηση του ΣΥΡΙΖΑ. Πείτε μας, έχει προβλεφθεί στον προϋπολογισμό ένα κονδύλι για παραπάνω προσλήψεις;

 Όχι βέβαια.

 Αυτά είναι, τα ζητήματα και του ΕΦΚΑ και τα καθημερινά που αντιμετωπίζουν οι συνταξιούχοι.

 Εισφορά Αλληλεγγύης Συνταξιούχου. Είχατε δεσμευτεί προεκλογικά, ότι θα την καταργήσετε ή θα την διορθώσετε. Τι κάνει σε αυτό σήμερα η Κυβέρνηση;

 Δεν το αγγίζει αυτό το θέμα.

 Ασφαλώς, δεν κάνετε λόγο κανέναν για την καταβολή της δέκατης τρίτης σύνταξης που ο ΣΥΡΙΖΑ, είχε θεσπίσει. Εσείς, Καταργήσατε με το καλημέρα της διακυβέρνησής σας της πρώτης τετραετία, ενώ την είχατε ψηφίσει κιόλας, κορόιδεψε τότε, το 2019 προεκλογικά τον κόσμο και μετά καταργήσατε την σύνταξη και δίνετε σήμερα δωράκια. Όχι ότι, δεν τα έχει ανάγκη αυτά τα 150, 200 ευρώ κόσμος, αλλά είχε θεσπιστεί, είχε ψηφιστεί και από εσάς η 13η σύνταξη και την καταργήσατε. Έχετε να πείτε κάτι σε αυτό τον κόσμο;

Τέλος, κλείνω και με το ζήτημα που έχετε θίξει και αφορά στη μείωση, στην κατάργηση αυτού του 30% της μείωσης των συντάξεων σε περίπτωση που κάποιος άνθρωπος απασχολείται με μία φορολόγηση των 10% των αποδοχών του.

 Κοιτάξτε να δείτε, δεν υπάρχει αμφιβολία ότι έχετε οδηγήσει τον κόσμο της εργασίας, αλλά και της απόμαχης εργασίας σε πολύ δύσκολες καταστάσεις. Πράγματι τότε απασχολείται περίπου, ένας στους πέντε συνταξιούχους, αυτό δεν είναι καλό, για την οικονομία μας να έχει ανάγκη σήμερα ασφαλώς, με τις συντάξεις πείνας να απασχολείται.

Εμείς, δεν θα πούμε όχι σε αυτή την μείωση που κάνετε όσον αφορά στο ύψος της παρακράτησης, το λέτε φορολόγηση είτε πριν ήταν πάνω στην σύνταξη του απευθείας, αλλά πρέπει να το δούμε και να μας απασχολήσει. Αυτά, τα ζητήματα βάζουμε εμείς.

 Πρώτον, τι γίνεται και με τη νεολαία που η ανεργία παραμένει σε υψηλά επίπεδα πάνω από 11% ανεξάρτητα, αν τώρα πανηγυρίζετε ότι, έπεσε στο 9,6%, με τεράστια απόκλιση μεταξύ των στοιχείων της ΕΛΣΤΑΤ και της ΔΥΠΑ, αλλά ακόμη και να δεχτούμε αυτό το νούμερο, κύριε Υπουργέ, με την ευέλικτη απασχόληση που υπάρχει καταλαβαίνετε ποια είναι η κατάσταση στην αγορά εργασίας. Δεν έχει σημασία αυτό, σημασία έχει ότι η νεολαία αυτή τη στιγμή, η νέα γενιά έχει μια ανεργία που δεν μπορούμε να την αντιμετωπίσουμε ακόμη και πολύ φοβάμαι ότι αυτοί οι συνταξιούχοι θα έρθουν και θα καταλάβουν εξειδικευμένες θέσεις υψηλού επιπέδου τις οποίες θα μπορούσαν να διεκδικήσουν νέα παιδιά της χώρας και έτσι να μην φεύγουν στο εξωτερικό.

Ένα ζήτημα που μας απασχολεί επιπλέον είναι η υγεία και η ασφάλεια των εργαζομένων σε αυτή την ηλικία όταν αναγκάζονται μετά το 67ο έτος της ηλικίας τους να απασχολούνται και βέβαια άτυπα θα νομιμοποιούσαμε και τον κύριο Τσακλόγλου που είπε να ανοίξουμε και την κουβέντα με βάση το προσδόκιμο ζωής.

Τώρα, αφήστε το μέλλον τώρα, για το τι κάνουμε από το 2027 και μετά, με την αύξηση των ορίων ηλικίας. Ασφαλώς, αν βλέπει το Υπουργείο, ο κύριος Άδωνις Γεωργιάδης, ότι ένας άνθρωπος πάει στα 70 του και στα 72 του και απασχολείται σε οκτάωρο, γιατί να μην μας πει ότι το 67ο έτος ηλικίας, θα γίνει 70ο. Πολύ απλά, μπορεί να μας το πει. Πολύ ωραία τα λέει και στις τηλεοράσεις και παντού και μας κουνάει το δάχτυλο, όπως μας λέει τώρα ότι και η εννοιονοποίηση των κανόνων παροχών για τον ΕΦΚΑ θα γίνει προς τα κάτω. Ούτε ένα ευρώ λέει, δεν θα αυξήσω για το 2024 αυτά τα κονδύλια. Οι κάτω θα ανέβουν λίγο πιο πάνω και οι πάνω θα κατέβουν όλοι προς τα κάτω.

 Αυτό μας είπε περιχαρής και από το βήμα εδώ της Επιτροπής και στην Ολομέλεια. Γιατί να μην μας πει ότι θα αυξηθούν και τα όρια ηλικίας αφού, τα λεβεντόπαιδα στα 67 τους τα καταφέρνουν να πηγαίνουν και να εργάζονται μέχρι τα 72.

Υπάρχουν συνεπώς, ζητήματα ακόμη και για αυτή την ρύθμιση που φέρνετε, κύριε Υπουργέ, και ασφαλώς επειδή συνδέεται και η ανεργία με το ξεπάγωμα των τριετιών και περάσατε στο νομοσχέδιο που ψηφίσατε για τα εργασιακά και αυτό τον όρο. Ότι αν μας ξεφύγει εκ νέου η ανεργία πάνω από 10%, τότε θα ανασταλεί και το ξεπάγωμα των τριετιών. Βάζουμε αστερίσκους σε αυτή τη ρύθμιση.

 Κύριε Υπουργέ, το ζήτημα είναι ότι με αυτό το νομοσχέδιο που φέρνετε, που τη βαφτίζετε μεταρρύθμιση, όπως είπα αποσπασματικά ασχολείστε με κάποια ζητήματα εμβαλωματικά παρεμβαίνετε στο ασφαλιστικό σύστημα. Δεν λύνετε τα μεγάλα ζητήματα του ασφαλιστικού μας συστήματος η ματιά σας και σε αυτό το νομοσχέδιο είναι στον ιδιωτικό τομέα και πως το κράτος θα γίνει λιγότερο κράτος και πώς θα αναπτυχθεί ο ιδιωτικός τομέας, ενώ αυτή τη στιγμή τα νοικοκυριά γονατίζουν, οι εργαζόμενοι, ο κόσμος της απόμαχης εργασίας βρίσκονται σε αδιέξοδο με τις πολιτικές που ακολουθείτε. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής):** Ο κ. Μουλκιώτης για 15 λεπτά. Έχετε τον λόγο.

 **ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση εισάγει σήμερα για συζήτηση ένα ακόμα νομοσχέδιο 187 άρθρων, χωρίς καμία διαβούλευση όμως, με τους κοινωνικούς εταίρους και χωρίς κανένα ουσιαστικό κοινωνικό διάλογο.

Εισάγει συνεχώς, τους πολιτικούς αντιπάλους της για έλλειψη προτάσεων. Αυτοαποθεώνεστε σαν δήθεν πολιτική δύναμη που έχει πολιτικό σχέδιο, αλλά δεν κάνει διάλογο με κανένα τους κοινωνικούς εταίρους και τα πολιτικά κόμματα για τα τόσα σοβαρά ζητήματα, όπως είναι η επαγγελματική ασφάλιση και το ασφαλιστικό σύστημα.

 111 άρθρα από τα 187 άρθρα του νομοσχεδίου αλλοιώνουν πλήρως τον χαρακτήρα του δεύτερου Πυλώνα της ασφάλισης στη χώρα μας. Στην πραγματικότητα για εμάς, τον ακυρώνουν τον δεύτερο Πυλώνα, χαρίζοντας τον σε ιδιωτικές ασφαλιστικές εταιρείες. Η Κυβέρνηση όμως, μιλά για σοβαρή μεταρρύθμιση. Εμείς, λέμε ότι στην πραγματικότητα πρόκειται για απορρύθμιση.

 Όπως στο πρόσφατο νομοσχέδιο για τα κόκκινα δάνεια η Κυβέρνηση σαν τροχονόμος των επιχειρηματικών συμφερόντων δούλεψε προς όφελος των τραπεζών και των funds, αδιαφορώντας για τους δανειολήπτες και ήταν γεγονός αυτό, αποδείχθηκε και στην Ολομέλεια. Όμως έτσι και σήμερα σε αυτό το νομοσχέδιο φαίνεται ότι η Κυβέρνηση εξυπηρετεί τις ιδιωτικές ασφαλιστικές εταιρείες και όχι τους ασφαλισμένους. Για μας αυτή είναι η αλήθεια.

 Το δεύτερο μέρος του νομοσχεδίου, τα άρθρα 112,149, παρά τον πομπώδη τίτλο «Αναμόρφωση Ασφαλιστικής Νομοθεσίας» και τις επιμέρους θετικές προβλέψεις, το λέμε θετικές προβλέψεις, δεν επιλύει όμως, σοβαρά κεντρικά ζητήματα του ασφαλιστικού ζητήματος της χώρας. Ενσωματώνει η Κυβέρνηση κάποιες από τις προτάσεις μας που τις είχαμε καταθέσει και ως τροπολογίες, αλλά τότε μιλούσε για λεφτοδέντρα, ενώ σήμερα τις βαπτίζει αυτές τις ίδιες προτάσεις που έχουμε καταθέσει εμείς, ως μέτρα με κοινωνικό πρόσημο. Εμείς θα τις εξειδικεύσουμε και θα τις αναφέρουμε στην κατ’ άρθρον συζήτηση για να αποδείξουμε τι εννοούμε ακριβώς.

Κύριες και κύριοι συνάδελφοι, η Νέα Δημοκρατία, δεν ανέλαβε χτες την διακυβέρνηση της χώρας, κυβερνά τεσσεράμισι περίπου χρόνια. Να δούμε και τα πεπραγμένα της σε γενικές γραμμές και επαναλαμβάνουμε ότι είχε δεσμευτεί προεκλογικά να καταργήσει τον νόμο Κατρούγκαλου. Είχε πει ο Γιάννης Βούτσης, ότι ο νόμος Κατρούγκαλου δεν διορθώνεται, παρά μόνο καταργείται και εμείς το εννοούμε. Αυτό είπε τότε η Κυβέρνηση και τι έκανε. Τον έχει υιοθετήσει απολύτως. Θεωρούμε και αποδείχθηκε ότι ξέπλυνε το νόμο Κατρούγκαλου. Η Νέα δημοκρατία πρώτον γιατί διατήρησε την κατάργηση του ΕΚΑΣ που είχε θεσμοθετήσει το ΠΑΣΟΚ το 1996 και το 1997 για περίπου 420.000 συνταξιούχους.

Δεύτερον, διατήρησε την αύξηση του ποσού εισφοράς υπέρ υγειονομικής περίθαλψης από 4% σε 6% στις κύριες συντάξεις δυόμισι εκατομμύρια περίπου συνταξιούχων δηλαδή μείωση των κύριων συντάξεων δυόμισι εκατομμυρίων συνταξιούχων.

Τρίτον, διατήρησε την επιβολή εισφοράς υπέρ υγείας σε όλες τις επικουρικές συντάξεις σε 6%.

Τέταρτον, διατήρησε την κατάργηση των κατώτατων ορίων σύνταξης γήρατος αναπηρίας, ήταν 490 ευρώ τον Γενάρη του 2015 για τις συντάξεις γήρατος και 435 ευρώ για τη σύνταξη λόγω θανάτου τα κατώτατα όρια είχαν διασφαλιστεί με το νόμο 3863 του ΙΚΑ του ΠΑΣΟΚ. Η κατάργηση, λοιπόν, των κατώτατων ορίων πλήττει δεν κάνει τίποτε άλλο τους χαμηλοσυνταξιούχους και τους έχει οδηγήσει στις σημερινές συντάξεις των 200 ευρώ.

Πέμπτον, διατήρησε τις μειώσεις στα εφάπαξ έως 40%.

Έκτον, κατάργησε τη λειψή, τη 13η σύνταξη, που είχε δώσει παραμονές εκλογών του 2019, για ψηφοθηρικούς λόγους, η συγκυβέρνηση ΣΥ.ΡΙΖ.Α. – ΑΝΕΛ. Αντί αυτού, τότε, η
Νέα Δημοκρατία καυτηρίαζε τον ΣΥ.ΡΙΖ.Α. για επιδοματική πολιτική.

Τι κάνει τώρα;

Όχι μόνο βαδίζει στην πεπατημένη των επιδομάτων της συγκυβέρνησης ΣΥ.ΡΙΖ.Α. – ΑΝΕΛ., αλλά τώρα το τερματίζει, έκτακτο επίδομα Χριστουγέννων 2021, Πάσχα 2022, Χριστούγεννα 2022, Πάσχα 2023, Χριστούγεννα 2023, επίδομα και ξανά επίδομα.

Δίνονται χρήματα, ναι, αλλά κάποτε καυτηριάζαμε την επιδοματική πολιτική της συγκυβέρνησης που προηγήθηκε.

Κυρίες και κύριοι συνάδελφοι, η Κυβέρνηση όχι μόνο υιοθέτησε, λοιπόν, τον προηγούμενο νόμο Κατρούγκαλου, που αναφέραμε, αλλά δημιούργησε και νέες ανισότητες και νέα δομικά προβλήματα.

Γιατί;

Ενώ με το ν. 4670/2020, νόμο Βρούτση, τον Φεβρουάριο 2020, διακήρυσσε ότι οι συντάξεις ήταν εγγυημένες μέχρι το 2070, ένα χρόνο μετά, ακριβώς, ήρθε και νομοθέτησε την αχρείαστη σταδιακή ιδιωτικοποίηση της επικουρικής ασφάλισης, με τη δημιουργία του ΤΕΚΑ.

Ποιο είναι το αποτέλεσμα;

Η επικουρική σύνταξη των νέων ασφαλισμένων υπολογίζεται ότι θα είναι κατά 25% με 35% χαμηλότερη από τη σημερινή επικουρική σύνταξη, ενώ ταυτόχρονα δημιουργείται ένα χρηματοδοτικό κενό ύψους περίπου 75 δις σε βάθος 40 ετών, που θα κληθούν να πληρώσουν και οι ασφαλισμένοι και οι φορολογούμενοι. Το είπαμε και κατά τη συζήτηση του σχετικού νομοσχεδίου.

Αντί, λοιπόν, να αμβλύνει τις ανισότητες του νόμου Κατρούγκαλου, δημιούργησε νέες. Σήμερα, με νόμους της Νέας Δημοκρατίας, ο εργοδότης με φορολογική δήλωση ένα εκατομμύριο πληρώνει υψηλότερες εισφορές υγείας από τον υπάλληλό του για τις ίδιες παροχές υγειονομικής περίθαλψης.

Ξεκάθαρα.

Συμπληρώνονται τώρα 7 χρόνια από την ίδρυση του μεγαλύτερου Οργανισμού της χώρας και ο ΕΦΚΑ παραμένει ένας άκρως προβληματικός φορέας, παρά τις επιμέρους βελτιώσεις που είναι γεγονός αλλά σε πολύ λίγους τομείς.

Η Κυβέρνηση διανύει τον πέμπτο χρόνο θητείας και το ερώτημα που τίθεται είναι πόσα χρόνια θα χρειαστούν ακόμα για να σταματήσει η ταλαιπωρία των ασφαλισμένων, η πανθομολογούμενη ταλαιπωρία εργαζομένων και συνταξιούχων.

Πιστεύω ότι την ξέρουμε όλοι, δεν τίθεται αμφισβήτηση.

Δεν έχει γίνει τίποτα για την επέκταση του κανονισμού των βαρέων και ανθυγιεινών επαγγελμάτων σε όλους τους ασφαλισμένους του ΕΦΚΑ. Από τον Δεκέμβρη του 2020, βρίσκεται στα συρτάρια του Υπουργού Εργασίας σχετική εισήγηση της αρμόδιας Επιτροπής Μπεχράκη, για την ένταξη στα βαρέα των νοσοκομειακών γιατρών του ΕΣΥ, του ΕΚΑΒ, της πρωτοβάθμιας υγείας, νοσηλευτών και νοσηλευτριών, οδηγών και βοηθών ασθενοφόρων και διασωστών.

Παρά την κατάθεση από το ΠΑΣΟΚ σχετικής τροπολογίας που η Κυβέρνηση αρνείται ξεκάθαρα, δεκαπέντε φορές τουλάχιστον, να την εισάγει προς συζήτηση και να την υιοθετήσει.

Οι εργαζόμενοι, λοιπόν, που αναφέρουμε, που βρέθηκαν στην πρώτη γραμμή στη μάχη της πανδημίας, συνεχίζουν να βρίσκονται εκτός του Κανονισμού των βαρέων και ανθυγιεινών επαγγελμάτων. Δεν έχουν ολοκληρωθεί, τα είπαμε και με τον Υπουργό, την άλλη φορά, δεν έχουν συνταχθεί για την ακρίβεια, οι ενιαίοι κανονισμοί ασφάλισης και παροχών αλλά και ο ενιαίος κανονισμός αναπηρίας.

Τέσσερα χρόνια ρωτάμε και ποια είναι η απάντηση;

«Βρίσκονται στο τελικό στάδιο».

Μετά από αυτά, μετά από τις δηλώσεις που είχαν προηγηθεί από τον αρμόδιο Υφυπουργό, με διάταξη, το παρόν νομοσχέδιο, άρθρο 114 παράγραφος 2, αφήνεται πάλι χώρος για αύξηση των ορίων ηλικίας.

Θα ακούσουμε επ’ αυτού πάλι την Κυβέρνηση και θα απαντήσουμε στην επόμενη συνεδρίαση.

Τώρα, επιστρέφω στο πρώτο μέρος του νομοσχεδίου, που αποτελεί και τον πυρήνα του. Αυτός είναι το νομοσχέδιο, αυτός είναι ο πυρήνας, το πρώτο μέρος. Οι διατάξεις του δε δίνουν κανένα κίνητρο που να οδηγεί στην ενίσχυση του κεφαλαιοποιητικού πυλώνα ταμείων επαγγελματικής ασφάλισης, αλλά εξισώνει τα επαγγελματικά ταμεία με τον Πυλώνα ΙΙΙ της ιδιωτικής ασφάλισης, δήθεν μη καταλαβαίνοντας ότι τα επαγγελματικά ταμεία είναι Νομικά Πρόσωπα Ιδιωτικού Δικαίου μη Κερδοσκοπικού Χαρακτήρα ενώ οι ασφαλιστικές εταιρείες είναι προφανέστατα ανώνυμες εταιρείες.

Δεν είναι τυχαίο που η φορολόγηση που προβλέπεται στα άρθρο 103 – 111, έχει προκαλέσει αντιδράσεις και ενστάσεις από όλους τους φορείς των ΤΕΑ αλλά καμία αντίδραση από τις ασφαλιστικές εταιρείες και εδώ θέλω μια απάντηση. Καμία αντίδραση από τις εταιρείες.

 Η θεσμοθέτηση υψηλής φορολόγησης στα ΤΕΑ, που σήμερα ανέρχονται σε 27 και καλύπτουν περίπου 65 με 67 χιλιάδες ασφαλισμένους, για συμπληρωματικές παροχές, ουσιαστικά ικανοποιεί τις ιδιωτικές ασφαλιστικές, των οποίων τα ομαδικά ασφαλιστήρια υπάγονται σε αντίστοιχη φορολόγηση και δεν επιθυμούν τον ανταγωνισμό από τα ΤΕΑ.
 Ταυτόχρονα, αιφνιδίως αίρεται η υποχρεωτική ασφάλιση στο Ταμείο Αλληλοβοήθειας Υπαλλήλων Φαρμακευτικών Εταιρειών, ΤΑΥΦΕ, με καταστροφικές συνέπειες για το εφάπαξ χιλιάδων εργαζομένων στο φάρμακο αλλά και για το ίδιο το Ταμείο. Αυτό είναι μονόδρομος, σύμφωνα με τις προβλέψεις.

Με το υπό συζήτηση νομοσχέδιο, ξεκάθαρα υποβιβάζεται και υποβαθμίζεται η προστασία των συνταξιοδοτικών δικαιωμάτων των εργαζομένων, ενώ ταυτόχρονα επιβάλλονται φορολογικοί συντελεστές που αποκλείουν στην πράξη τους μεσήλικες εργαζόμενους με χαμηλά και μεσαία εισοδήματα, για τους οποίους αντικειμενικά υφίσταται κενό συμπληρωματικής κεφαλαιοποιητικής συνταξιοδοτικής προστασίας στην αγορά εργασίας. Αναφέρομαι σε μισθωτούς και ελεύθερους επαγγελματίες.

Ποια ευρωπαϊκή πρακτική, λοιπόν, κύριοι Υπουργοί;

Ποια ευρωπαϊκή χώρα αποτέλεσε για εσάς πρότυπο;

Να μας ενημερώσετε, για να μπορέσουμε και εμείς να απαντήσουμε και να έχουμε θέση στη συνέχεια των συζητήσεων στις Επιτροπές.

Με αυτό το νομοσχέδιο δημιουργούνται δύο διαφορετικά ρυθμιστικά πλαίσια, που αφορούν στην προστασία των συνταξιοδοτικών δικαιωμάτων των ασφαλισμένων στην Επαγγελματική Ασφάλιση.

Πρώτον, το οποίο είναι κανονικό και πολύ αυστηρό, που υπαγορεύεται από τις κοινοτικές οδηγίες και το οποίο επιβάλλεται στα Ταμεία Επαγγελματικής Ασφάλισης (Τ.Ε.Α.).

Θα σας πω ότι παρακάμπτει τις κοινοτικές οδηγίες που εφαρμόζονται σε όλη την Ευρώπη και χαρίζεται στους εργοδότες, οι οποίοι επιλέγουν τα ομαδικά ασφαλιστήρια.

Δηλαδή, τι κάνει η κυβέρνηση;

Κλείνει ξεκάθαρα το μάτι στους εργοδότες να πάνε στα ομαδικά ασφαλιστήρια, που σημαίνει χαλαρότερο θεσμικό πλαίσιο και λιγότερη προστασία για τους εργαζόμενους και ασφαλισμένους.

Ταυτόχρονα, βεβαίως, τι γίνεται;

Διαλύεται ο Πυλώνας ΙΙ της ασφάλισης.

Με το υπό συζήτηση νομοσχέδιο η κυβέρνηση μαρτυρά, ότι δεν έχει καμία διάθεση επίλυσης των μεγάλων προβλημάτων της κοινωνικής ασφάλισης.

Από το σημερινό σχέδιο νόμου απουσιάζουν πολλά, τα οποία θα τα πούμε και στις επόμενες συνεδριάσεις.

Σίγουρα, όμως, στέκομαι σε ένα σημείο. Απουσιάζει από το σχέδιο νόμου η αναγκαία ρύθμιση για τη διασφάλιση ενός ελάχιστου εισοδήματος, με τη θεσμοθέτηση ενός νέου ΕΚΑΣ.

Όπως είναι γνωστό, κυρίες και κύριοι συνάδελφοι, το Επίδομα Κοινωνικής Αλληλεγγύης Συνταξιούχων (Ε.Κ.Α.Σ.) καταργήθηκε με το άρθρο 92 του ν.4387/2016, του νόμου «Κατρούγκαλου».

Σήμερα, οι 385.000 χαμηλοσυνταξιούχοι, που έπαιρναν το Επίδομα Κοινωνικής Αλληλεγγύης Συνταξιούχων (Ε.Κ.ΑΣ.), δηλαδή, κατά μέσον όρο 3.200 ευρώ ετησίως, στο τέλος του χρόνου θα πάρουν «επίδομα» 150 ευρώ και πρέπει με αυτό να είναι και ικανοποιημένοι.

Το ΠΑΣΟΚ, ως κυβέρνηση την περίοδο 2009 – 2012, την περίοδο της μεγάλης καταιγίδας, παρά τις έντονες πιέσεις της Τρόικα, όχι μόνο διατήρησε το Επίδομα Κοινωνικής Αλληλεγγύης Συνταξιούχων (Ε.Κ.Α.Σ.), αλλά το διεύρυνε και σε 60.000 περίπου χαμηλοσυνταξιούχους. Και αυτό, γιατί πιστεύαμε και πιστεύουμε, ότι η διασφάλιση ενός ελάχιστου εγγυημένου εισοδήματος για άτομα της τρίτης ηλικίας και συνταξιούχους λόγω αναπηρίας και θανάτου, αποτελεί υποχρέωση της πολιτείας. Έτσι, ενισχύεται το κοινωνικό κράτος και έτσι, μειώνονται ο κίνδυνος της φτώχειας και του κοινωνικού αποκλεισμού.

Με εισαγόμενο προς συζήτηση νομοσχέδιο, η κυβέρνηση μαρτυρά, επίσης, ότι δεν έχει και καμία διάθεση διαλόγου.

Πριν από τέσσερα σχεδόν χρόνια, που συζητούσαμε εδώ το νομοσχέδιο, με το οποίο ενσωματώθηκε στην ελληνική νομοθεσία Οδηγία (ΕΕ) 2016/2341 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2016, για τις δραστηριότητες και την εποπτεία των Ιδρυμάτων Επαγγελματικών Συνταξιοδοτικών Παροχών (Ι.Σ.Ε.Π.), επισημάναμε, τότε, ότι αποτελούσε μια χαμένη ευκαιρία για τη ρύθμιση και την αποτελεσματική λειτουργία του δεύτερου πυλώνα. Η κυβέρνηση, τότε, μας έλεγε, ότι έπονται κι άλλες νομοθετικές παρεμβάσεις για τον δεύτερο πυλώνα.

Μάλιστα, πριν από δύο χρόνια, κυρίες και κύριοι συνάδελφοι, όταν συζητούσαμε το νομοσχέδιο για την Επικουρική Ασφάλιση, η κυβέρνηση μας λέγε, ότι σύντομα θα έφερνε και άλλο νομοσχέδιο για τα Επαγγελματικά Ταμεία. Φυσικά το έφερε τώρα, την εβδομάδα που συζητάμε τον Προϋπολογισμό, για να ψηφιστεί παραμονές Χριστουγέννων.

Βέβαια, ρωτάω. Υπήρξε, πράγματι, διάλογος για αυτές τις ρυθμίσεις, τις οποίες φέρνετε, κύριοι Υπουργοί;

Με ποιον διαβουλευόσασταν επί τέσσερα χρόνια, για να φέρετε αυτό το αποτέλεσμα σε αυτό το σχέδιο νόμου;

Με τους κοινωνικούς φορείς;

Με ποια πολιτικά κόμματα;

Μήπως με ασφαλιστικές εταιρείες;

Με ποιον;

Εν πάση περιπτώσει, πώς συντάχθηκε αυτό το νομοσχέδιο;

Ποιοι συνέταξαν αυτό το νομοσχέδιο;

Εάν, πράγματι, θέλετε να αποδείξετε ότι ο κοινωνικός διάλογος βρίσκεται, έστω και στο ελάχιστο στην ατζέντα της κυβέρνησης, τουλάχιστον, μπορείτε να αποσύρετε εξ ολοκλήρου την Ενότητα Α΄ του νομοσχεδίου. Εκτός και αν η κυβέρνηση θέλει να αποδείξει στον ελληνικό λαό, ότι δεν έχει καμία διάθεση να κατανοήσει τη σημασία της διατήρησης και της ενίσχυσης των Ταμείων Επαγγελματικής Ασφάλισης (Τ.Ε.Α.), ως τον μοναδικό φορέα ασφάλισης του Πυλώνα ΙΙ, που ενισχύει την κοινωνική διάσταση και τη συλλογική αλληλεγγύη της Επαγγελματικής Ασφάλισης, καθώς επίσης και την ελευθερία επενδυτικής πολιτικής, χωρίς όμως τους περιοριστικούς στόχους επιδιώξεις κέρδους που χαρακτηρίζει τους φορείς του Πυλώνα ΙΙΙ.

Επίσης, να πω ότι αυτό το σχέδιο δεν έχει καμία σχέση με τους νόμους 3029/2022 και 3863/2010, οι οποίοι αναφέρονταν στην Επαγγελματική Ασφάλιση, στου νόμους ΠΑΣΟΚ. Καμία σχέση, για να μην έχουμε και καμία άλλη παραποίηση μιας πραγματικότητας.

Εμείς, κύριοι Υπουργοί, επιμένουμε ότι το πρώτο τμήμα που αφορά στα Επαγγελματικά Ταμεία ως σχέδιο νόμου πρέπει να αποσυρθεί και να προβείτε σε διαβούλευση, για να υπάρχει κάτι διαφορετικό, όσον αφορά στον δεύτερο πυλώνα. Εκτός αν επιμένετε να αποδείξετε ότι η έννοια της συλλογικής αλληλεγγύης δεν είναι τόσο σημαντική μπροστά στην επίτευξη ενίσχυσης των πολυεθνικών ασφαλιστικών εταιρειών, των φορέων δηλαδή του τρίτου πυλώνα ασφάλισης, οι οποίες, στην πράξη αυτό επιτυγχάνετε, με το υπό συζήτηση νομοσχέδιο.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Να ανακοινώσουμε τους φορείς, πως διαμορφώνεται η λίστα:

* Σύνδεσμος Επιχειρήσεων και Βιομηχανιών (ΣΕΒ).
* ΓΣΕΕ.
* Ένωση Ταμείων Επαγγελματικής Ασφάλισης Ελλάδος (ΕΤΕΑΕ).
* Ελληνική Ένωση Ταμείων Επαγγελματικής Ασφάλισης (ΕΛΕΤΕΑ).
* Ένωση Ασφαλιστικών Εταιρειών Ελλάδος.
* Οικονομικό Επιμελητήριο Ελλάδος.
* Επαγγελματικό Επιμελητήριο Αθηνών.
* Δικηγορικός Σύλλογος Αθηνών.
* ΕΣΕΕ.
* Ανώτατη Διοίκηση Ενώσεων Δημοσίων Υπαλλήλων (ΑΔΕΔΥ).
* ΤΑΥΦΕ.
* Πανελλήνια Ομοσπονδία Συλλόγων Εργαζομένων Εθνικού Φορέα Κοινωνικής Ασφάλισης (ΠΟΣΕ- ΕΦΚΑ).
* Ενιαίο Δίκτυο Συνταξιούχων (ΕΝΔΙΣΥ).
* Πανελλήνια Ομοσπονδία Συλλόγων Ιατρικών Επισκεπτών -Φαρμακοϋπαλλήλων και Συναφών Φαρμακευτικών Επαγγελμάτων (ΠΟΣΙΕΦ-ΣΦΕ).
* Ανώτατη Γενική Συνομοσπονδία Συνταξιούχων Ελλάδος.
* Ομοσπονδία Εργαζομένων στο φάρμακο.
* Εταιρεία Δικαίου Εργασίας και Κοινωνικής Ασφάλισης.
* Συνήγορος του Πολίτη.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. «ΠΑΣΟΚ-Κίνημα Αλλαγής»):** Πανεπιστήμιο Δυτικής Αττικής, κύριε Πρόεδρε, αν θέλετε;

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ομοσπονδία των Υπαλλήλων ΟΑΕΔ. Κύριε Πρόεδρε, επειδή έχουμε διατάξεις της ΔΥΠΑ;

**ΑΝΝΑ ΕΥΘΥΜΙΟΥ (Εισηγήτρια της Πλειοψηφίας):** Ομοσπονδία Υπαλλήλων της ΔΥΠΑ και Ομοσπονδία Εκπαιδευτικών.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** O Κανονισμός λέει 10 φορείς το μέγιστο.

Αν κρίνετε ότι πρέπει να προστεθούν κάποιοι φορείς, μπορούμε να τους ενσωματώσουμε.

**ΘΕΑΝΩ ΦΩΤΙΟΥ:** Συνομοσπονδία Υπαλλήλων ΟΑΕΔ.

**ΑΝΝΑ ΕΥΘΥΜΙΟΥ (Εισηγήτρια της Πλειοψηφίας):** Επίσης, να προστεθεί και οΣύλλογος Συνταξιούχων της Εμπορικής Τράπεζας της Ελλάδος.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Καλύπτεται αυτό, γιατί μας έχουν δώσει και από άλλες Τράπεζες.

**ΑΝΝΑ ΕΥΘΥΜΙΟΥ (Εισηγήτρια της Πλειοψηφίας):** Δεν καλύπτεται, όμως, είναι ειδικές διατάξεις γι’ αυτούς.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Θα προσθέσουμε και θα φτάσουμε στους 22 φορείς.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ, κύριε Πρόεδρε. Σε συνέχεια του κ. Μουλκιώτη, θέλω να πω ότι κανείς υπουργός ή υφυπουργός δεν ήταν έξω από αυτή την ομήγυρη των ιδιωτικών ασφαλιστικών εταιρειών. Έδωσαν τα διαπιστευτήριά τους στους ομίλους της ιδιωτικής ασφάλισης όλα τα προηγούμενα χρόνια. Το νομοσχέδιο είναι απαράδεκτο για εμάς. Σας καλούμε να το αποσύρετε. Είναι μια ακόμα βόμβα σε βάρος της κοινωνικής ασφάλισης. Βόμβα στις ασφαλιστικές και συνταξιοδοτικές προσδοκίες των εργαζομένων. Έρχεται να στηρίξει τον δεύτερο και τρίτο πυλώνα με τα ταμεία επαγγελματικής ασφάλισης, τα ΤΕΑ, ΑΤΕΑ τα λέγαμε παλιότερα, που λειτουργούν αποκλειστικά με το κεφαλαιοποιητικό σύστημα όπου οι ασφαλισμένοι θα ξέρουν τι πληρώνουν, αλλά δεν θα γνωρίζουν πότε τι θα πάρουν, αφού οι εισφορές τους θα επενδύονται σε διάφορα προϊόντα με το ρίσκο πάντα της απόδοσης.

Αποτελεί, λοιπόν, το νομοσχέδιο άλλον ένα σταθμό στην υλοποίηση του μοντέλου Πινοσέτ, το σύστημα των τριών πυλώνων. Με τον πρώτο πυλώνα κρατικό υποχρεωτικό, με βάση το αναδιανεμητικό σύστημα. Το δεύτερο επίσης υποχρεωτικό, αλλά με βάση το κεφαλαιοποιητικό σύστημα και ο ασφαλισμένος να μπορεί να επιλέξει μεταξύ του κρατικού φορέα ιδιωτικού φορέα και ο τρίτος πυλώνας αυστηρά ιδιωτικός, προαιρετικός και με βάση πάλι το κεφαλαιοποιητικό σύστημα. Για να γίνει αποδεκτή αυτή η αντιασφαλιστική πολιτική, που ακολουθήσατε όλοι τόσα χρόνια, όλοι επενδύσατε στην προπαγάνδα της βιωσιμότητας του ασφαλιστικού συστήματος, παρουσιάζοντας τους ασφαλισμένους ως τους κύριους υπεύθυνους της αρνητικής εξέλιξης για όλα. Από το δημογραφικό, που τους καταλογίζετε ευθύνες γιατί δεν κάνουν παιδιά, ώστε να βελτιωθεί η αναλογία εργαζομένων και συνταξιούχων, μέχρι και ότι ζουν πολλοί και το σύστημα δεν αντέχει να δίνει συντάξεις. Είναι χαρακτηριστική η φράση δεν πεθαίνουν κιόλας, που έχει ακουστεί από αρκετούς εχθρούς της κοινωνικής ασφάλισης.

Η κυβέρνηση προβάλλει το επιχείρημα, όπως τελευταία ο κύριος Χατζηδάκης, για να δικαιολογήσει την φοροαφαίμαξη των εργατικών λαϊκών οικογενειών ότι χρειάζεται να αντιμετωπίσει ο προϋπολογισμός το χρέος, τις αμυντικές δαπάνες και τις συντάξεις. Και τα τρία αυτά ζητήματα που προβάλλονται ως η αιτία που δεν μπορεί να μειωθούν οι άδικοι φόροι και να αυξηθούν οι κοινωνικές δαπάνες είναι αποτέλεσμα της αντιλαϊκής πολιτικής όλων των κυβερνήσεων, των δεσμεύσεων απέναντι στο κεφάλαιο και τους στόχους τους. Τα χρέη τα δημιούργησαν οι αθρόες χρηματοδοτήσεις των καπιταλιστών για επενδύσεις, οι δημόσιες επενδύσεις που πραγματοποιούνται σε όφελος των μεγάλων ομίλων, οι εξοπλιστικές πολεμικές δαπάνες που είναι νατοϊκές και χρησιμοποιούνται για τη συμμετοχή σε ιμπεριαλιστικές επεμβάσεις, σφαγιάζοντας γυναικόπαιδα όπως στην Παλαιστίνη, τα αποθεματικά των ταμείων που έγιναν επίσης χρηματοδοτήσεις των καπιταλιστών. Οι μεγάλοι επιχειρηματικοί όμιλοι, το πολιτικό τους προσωπικό, λέτε όλοι σας ότι διεκδικήσεις όπως ασφαλιστικό σύστημα με κριτήριο τις ανάγκες εργαζομένων συνταξιούχων είναι αδιέξοδο. Διέξοδος για όλους εσάς κύριοι και για το κεφάλαιο είναι ότι χωράει στην καπιταλιστική ανάπτυξη. Στην ενίσχυση των επιχειρηματικών ομίλων, δηλαδή συντάξεις πείνας και δουλειά ως τα βαθιά γεράματα για συμπλήρωμα ή αποταμίευση την οποία αντικειμενικά δεν μπορούν να κάνουν οι εργαζόμενοι και οι συνταξιούχοι με όλη αυτή την κατάσταση που εξελίσσεται και παροχές υπηρεσιών υγείας σχεδόν ανύπαρκτες ή όποιος θέλει να τις έχει με πληρωμή από την τσέπη του.

Οι ρυθμίσεις αυτού του νομοσχεδίου, όπως και όλες οι προηγούμενες και ιδιαίτερα του ΤΕΚΑ είναι στην κατεύθυνση της Ε.Ε. για πανευρωπαϊκό ατομικό συνταξιοδοτικό προϊόν, με στόχο την αύξηση της χρήσης των ατομικών συντάξεων στην Ε.Ε.. Η λογική της εξατομίκευσης της σύνταξης σημαίνει ανταποδοτικότητα και απώλεια της αλληλεγγύης των γενεών. Η ανταπόδοση με βάση τις εισφορές τους δεν θα είναι ούτε χαρτζιλίκι, ενώ δεν έχουν τη δυνατότητα να δαπανήσουν χρήμα για κάποια σύνταξη από άλλη ιδιωτική ασφάλιση.

Βεβαίως το κεφαλαιοποιητικό και οι αποδόσεις του, εξαρτώνται από την πορεία της καπιταλιστικής οικονομίας. Άρα, οι αποδόσεις δεν είναι σίγουρες, ενώ μια κρίση μπορεί να πτωχεύσει τα ταμεία. Προϋποθέτουν ότι ο ρυθμός οικονομικής ανάπτυξης προβλέπεται να είναι υψηλός, λόγω αυξημένων παραγωγικών επενδύσεων, αλλά αυτή είναι μια υπόθεση που με βάση όλη την ιστορία του καπιταλισμού δεν είναι πραγματοποιήσιμη. Οι οικονομικές κρίσεις επαναλαμβάνονται, οι ρυθμοί αύξησης του ΑΕΠ έχουν σκαμπανεβάσματα. Κεφάλαιο, Ευρωπαϊκή Ένωση και κυβερνήσεις, θέλουν ασφαλιστικό σύστημα που δεν θα επιβαρύνει τους καπιταλιστές με εισφορές. Σ’ αυτή την κατεύθυνση είναι και οι μειώσεις που έχουν γίνει μέχρι τώρα και όσες θα ακολουθήσουν, ενώ θα συσσωρεύει χρήμα που θα χρησιμοποιείται ως κεφάλαιο, δηλαδή ασφαλιστικό σύστημα εργαλείο συσσώρευσης κεφαλαίου. Έτσι θα έχουν διπλό κέρδος.

Η πλήρης κεφαλαιοποίηση θα δημιουργήσει αποθεματικά αρκετών δισ., ιδιαίτερα την πρώτη δεκαετία λειτουργίας του συστήματος. Οι πόροι αυτοί θα είναι πολύτιμοι για τη χρηματοδότηση της ανάπτυξης της χώρας, όπως ανοιχτά προβάλλουν και οι επιχειρηματικοί όμιλοι, αλλά και εδώ οι Υπουργοί σε κάθε συζήτηση. Οι εργαζόμενοι και οι συνταξιούχοι είναι διπλά χαμένοι, αφού η μείωση των εισφορών σημαίνει μείωση της τιμής της εργατικής δύναμης και ταυτόχρονα τα έσοδα των ταμείων, άρα και οι συντάξεις, παραδίδονται με τα αποθεματικά στο κεφαλαιοποιητικό σύστημα, που εγκυμονεί κινδύνους καθολικής χασούρας.

Χαρακτηριστικό παράδειγμα αποτελεί η κρίση που ξεκίνησε το 2008 και 2009, στη διάρκεια της οποίας τα ταμεία επαγγελματικής ασφάλισης εκτιμάται ότι έχασαν το 40% των αποθεματικών τους και το ξέρετε αυτό, κ. Υφυπουργέ, ότι αυτή η εκτίμηση δεν είναι δική μας. Ακόμα η περίπτωση της Enron, που ήταν μόνο η κορυφή του παγόβουνου μιας διαδικασίας που επαναλαμβάνεται ξανά και ξανά, αφού τη λειτουργία των επαγγελματικών ταμείων τη συνδέει ομφάλιος λώρος με τις χρηματαγορές και τις αποδόσεις, τις επενδύσεις και τα σκαμπανεβάσματα συγκεκριμένων κλάδων, αλλά και επιχειρήσεων.

Επίσης, αυτό το χρόνο σχεδόν 2 δισεκατομμύρια δολάρια έχασε το μεγαλύτερο συνταξιοδοτικό ταμείο της Σουηδίας Alecta, εξαιτίας της πρόσφατης κατάρρευσης των αμερικανικών τραπεζών στις οποίες είχε τζογάρει αποθεματικά. Το εν λόγω ταμείο διαχειρίζεται τα χρήματα 2,6 εκατομμυρίων εργαζομένων, δηλαδή βουτάει τα χρήματα των ασφαλισμένων, τα παίζει στο χρηματιστηριακό τζόγο και η ελεύθερη αγορά κάνει την υπόλοιπη δουλειά στις πλάτες των ασφαλισμένων. Επιβεβαιώνονται οι οδυνηρές συνέπειες που έχει για τους ασφαλισμένους η μετατροπή των συντάξεων σε χρηματιστηριακό προϊόν, κάτι που στη χώρα μας προωθήθηκε διαδοχικά από όλες τις τελευταίες κυβερνήσεις, του ΠΑΣΟΚ, του ΣΥΡΙΖΑ και της Νέας Δημοκρατίας.

Το σημερινό νομοσχέδιο έχει 50 άρθρα που αφορούν σε Οδηγίες της Ευρωπαϊκής Ένωσης, που ενσωματώνονται σε αυτό το νομοσχέδιο. Φαντάζομαι ότι ο ΣΥΡΙΖΑ επειδή είναι με την Ευρωπαϊκή Ένωση, αλλά και ο ΣΥΡΙΖΑ 2, θα τις ψηφίσει ξανά. Εκτός λοιπόν από το σουηδικό ταμείο, απώλειες μικρότερες είχαν αμερικανικά επαγγελματικά ταμεία και ταμεία από χώρες όπως η Ιαπωνία και η νότια Κορέα, που κάλεσα τον Υπουργό να πει εδώ πέρα πως θα κάνει τη δουλειά στην Κορέα. Στην Ελλάδα υπάρχει το ταμείο επικουρικής κεφαλαιοποιητικής ασφάλισης, που ψηφίστηκε την κυβέρνηση της Νέας Δημοκρατίας πάνω στο σουηδικό μοντέλο και στα χνάρια του νόμου Κατρούγκαλου, που ξέρετε «δρυός πεσούσης πας ανήρ ξυλεύεται» λέει. Σήμερα άλλοι τον βρίζουν, άλλοι τον χειροκροτούν, αλλά ωστόσο ο Κατρούγκαλος βρίζεται από όλους τους συνταξιούχους και τους εργαζόμενους. Ενισχύθηκε λοιπόν από το νόμο Κατρούγκαλου, η ανταποδοτικότητα ασφαλιστικού συστήματος. Ο περιβόητος ατομικός κουμπαράς, όπως ονομάστηκε, όπου τα χρήματα των ασφαλισμένων μετατρέπονται σε χρηματιστηριακό προϊόν, δεν είναι ελληνική πρωτοτυπία.

Έχει δοκιμαστεί και είχε τρομερές συνέπειες για τους εργαζόμενους.

Το κεφάλαιο ετοιμάζεται να εισβάλει στο δεύτερο πυλώνα και αυτό το νομοσχέδιο, που φέρνετε σήμερα, είναι χαρακτηριστικό στα επικουρικά και επενδυτικά ταμεία και, ίσως, με έναν τρόπο να πάει και στον πρώτο πυλώνα.

Κεντρική επιδίωξη του νομοσχεδίου είναι η παραπέρα ιδιωτικοποίηση της κοινωνικής ασφάλισης, με την ενίσχυση και εξάπλωση των Ταμείων Επαγγελματικής Ασφάλισης.

Πυρήνας της πρώτης ενότητας του νομοσχεδίου είναι η διευκόλυνση της εισφορά*ς* του ΕΤΕΑΜ από περισσότερους εργοδότες, από εργοδοτικά ΕΤΕΑΜ, χωρίς να απαιτείται κλαδική ή επαγγελματική συνάφεια μεταξύ τους. Με αυτόν τον τρόπο, η Κυβέρνηση επιδιώκει να προωθηθεί ο θεσμός, παράλληλα με την απόσυρση της ευθύνης του κράτους για την κοινωνική ασφάλιση.

Με άλλα άρθρα, στην ίδια ενότητα, καταργεί την υποχρεωτικότητα στα Ταμεία αλληλοβοήθειας -όπως το Τ.Α.Υ.Φ.Ε.- με συνέπεια την κατάργηση του εφάπαξ στους ασφαλισμένους φαρμακοϋπάλληλους. Η κατάργηση της υποχρεωτικότητας της ασφάλισης, σε καμία περίπτωση, δεν εγγυάται τη διατήρηση της βιωσιμότητας του Ταμείου, σε αντίθεση με τους ισχυρισμούς στην Αιτιολογική Έκθεση. Αντιθέτως, θέτει εν αμφιβόλω την ίδια την υπόσταση του φορέα, την κοινωνική αλληλεγγύη, τη συνταγματικά κατοχυρωμένη αλληλεγγύη των γενεών, η οποία επιτυγχάνεται με την υποχρεωτικότητα της ασφάλισης σε ένα Ταμείο που λειτουργεί τώρα 63 χρόνια με υποχρεωτικό χαρακτήρα στην ασφάλιση, δημιουργώντας ακόμα μεγαλύτερα αναλογιστικά ελλείμματα, πλήττοντας ευθέως τη βιωσιμότητα του Ταμείου και εξαϋλώνοντας τις εφάπαξ παροχές στους εργαζόμενους.

Το Τ.Α.Υ.Φ.Ε., το Ταμείο το ίδιο, τα δευτεροβάθμια συνδικαλιστικά όργανα των ασφαλισμένων αντιδρούν και σας καλούν να αποσύρετε αυτές τις ρυθμίσεις και να παραμείνει το Ταμείο υποχρεωτικής ασφάλισης, διασφαλίζοντας τις ασφαλιστικές προσδοκίες και τα δικαιώματα των ασφαλισμένων.

Τα αλληλοβοηθητικά Ταμεία προαιρετικής ασφάλισης, κατά κανόνα - όπως έχει δείξει η πείρα, αλλά και η πρόσφατη 10ετής ιστορία των ίδιων - εντοπίζονται σήμερα αποδυναμωμένα και δίχως βιώσιμη προοπτική. Η μετατροπή των αλληλοβοηθητικών ΤΕΑ, παρά τις αναφορές περί ευνοϊκών ρυθμίσεων, δεν θα προστατέψει τα συμφέροντα των ασφαλισμένων και θα θίξει ασφαλιστικές προσδοκίες των εργαζομένων.

Όμως, εδώ σας βάζουμε στο ίδιο κάδρο όλους σας. Γιατί; Γιατί έχετε κοινά σημεία και η Νέα Δημοκρατία και το ΠΑΣΟΚ και ο ΣΥΡΙΖΑ 1 και 2. Ποια είναι αυτά τα κοινά σημεία; Είναι η κατάργηση της υποχρεωτικότητας της δημόσιας ασφάλισης, η δραστική μείωση της συμβολής των επιχειρηματικών ομίλων σε αυτήν, αλλά και στις συντάξεις και στην υγεία. Είναι εξατομίκευση της ασφάλισης που καταργεί την αλληλεγγύη του συστήματος. Είναι η παραπέρα δραστική μείωση των συντάξεων των δημοσίων Ασφαλιστικών Ταμείων και η αποταμίευση για συμπλήρωμα σύνταξης, ώστε να καλύπτονται κάποιες στοιχειώδεις ανάγκες. Είναι η συνεχής υποβάθμιση και η απαξίωση του δημόσιου συστήματος ασφάλισης και η ιδιωτικοποίηση και γιγάντωση του κεφαλαιοποιητικού συστήματος, ο δραστικός περιορισμός του κράτους στην απλή εγγύηση της εθνικής σύνταξης και σε κάποιες παροχές προνοιακού επιπέδου σε μακροχρόνια ανέργους.

Βεβαίως, ακόμα είστε προσεκτικοί με τη συμμετοχή του κράτους, επειδή η ανεργία και ιδιαίτερα η μακροχρόνια ανεργία, σε συνδυασμό με την ολοένα και μεγαλύτερη εξάπλωση των ευέλικτων μορφών εργασίας, σημαίνουν μισοαπασχόληση. Άρα, ελάχιστες και μισές εισφορές στα Ταμεία, μισά ένσημα και αυξάνουν τον αριθμό εργαζομένων που δεν θα πάρουν σύνταξη. Θα τους δίνετε επίδομα ψίχουλα, για να μην πεθάνουν, κάτι σαν το Κοινωνικό Επίδομα Αλληλεγγύης με τα κριτήρια που ισχύουν.

Η πολύμορφη είσοδος των χρηματιστηριακών ομίλων και ιδιωτικών εταιρειών στην ασφάλιση, είτε με την εισβολή τους στα επικουρικά Ταμεία, είτε στα επαγγελματικά, είτε και σε ξεχωριστούς πυλώνες. Όλα αυτά είναι κοινά σας σημεία.

Η εξίσωση και ο ανταγωνισμός του Επικουρικού Ταμείου με το Επαγγελματικό Ταμείο δείχνει ότι βάζετε τους χρηματιστηριακούς ομίλους στην ασφάλιση, με πλεονεκτικότερη θέση να αντλεί ασφαλισμένους, συγκριτικά με τη δημόσια ασφάλιση, αφού θα κάνουν ανεκπλήρωτες δελεαστικές προσφορές, ωθώντας τους εργαζόμενους στην επιλογή κεφαλαιοποιητικών συστημάτων ασφάλισης, χρησιμοποιώντας και τις εισφορές τους ως κεφάλαιο.

Εδώ η ηγεσία αντί να προβάλλει την ανάγκη υπεράσπισης της κοινωνικής ασφάλισης, να διεκδικήσει την κατάργηση όλων των αντιασφαλιστικών νόμων, την επιστροφή όλων των κλεμμένων, να πληρώνουν κράτος και εργοδοσία, να διεκδικήσει συντάξεις με κάλυψη των αναγκών των συνταξιούχων, ανοίγει και τώρα το δρόμο της παράδοσης της ασφάλισης στους χρηματοπιστωτικούς ομίλους, στις ασφαλιστικές εταιρείες, με τα επαγγελματικά ταμεία που θέλει να κάνει και που αποτελεί κι αυτό ένα πάγιο αίτημα των ομίλων.

Με το νομοσχέδιο, λοιπόν, ενισχύεται η δουλειά μέχρι τα βαθιά γεράματα, στην πολιτική της αναγκαστικής λογικής της ενεργού γήρανσης. Έτσι, αντί η κυβέρνηση να εξασφαλίσει ότι οι συνταξιούχοι θα μπορούν να ζουν αξιοπρεπώς με τη σύνταξη τους, τους καλεί να συμβιβαστούν με τις αιματηρές περικοπές δίνοντας κίνητρα ώστε να συνεχίσουν να εργάζονται και μετά τη συνταξιοδότηση τους σαν συνταξιούχοι. Ως κίνητρο για την αύξηση της απασχόλησης των συνταξιούχων είναι η κατάργηση της περικοπής του 30% στη σύνταξη όσων συνταξιούχων συνεχίζουν να δουλεύουν αντικαθιστώντας την με μία ανταποδοτική εισφορά 10% επί του εισοδήματος τους.

Οι δραστικές μειώσεις των συντάξεων, η κατάργηση της 13ης και 14ης σύνταξης, οι αυξήσεις στα όρια συνταξιοδότησης στα 67 με ορίζοντα στα 74, όπως έχετε νομοθετήσει για όσους δεν έχουν τις βασικές προϋποθέσεις των 4.500 ημερών που καταργήσατε το ποσό της σύνταξης για τους υπερήλικες και θα απασχολούνται πια με προγράμματα όπως στους Δήμους πίσω από τα σκουπιδιάρικα έως τα 74 χρόνια. Η διάσπαση της σύνταξης σε εθνική και ανταποδοτική, η ανατροπή στις εργασιακές σχέσεις, είναι αυτό το αντιδραστικό πλαίσιο που δημιουργήσατε όλοι σας έχοντας ως οδηγό τις αποφάσεις της εχθρικής Ευρωπαϊκής Ένωσης για το λαό και του κεφαλαίου που θέλουν να κερδίζουν σε βάρος της ζωής όσων παράγουν πλούτο.

Το ποσό που το χαρακτηρίζετε ως αυξήσεις για τους συνταξιούχους είναι κάτω από τον πληθωρισμό και συνεχίζουν έτσι να έχουν παραπέρα μείωση στην ήδη σμπαραλιασμένη αγοραστική δύναμη το επόμενο διάστημα.

Τροποποιείται, επίσης, στο νομοσχέδιο το όριο οφειλών προς τον ΕΦΚΑ για οφειλέτες αυτοαπασχολούμενους από 20.000 σε 30.000 ευρώ και αγρότες από 6.000 σε 10.000 ευρώ, ώστε να υπάρχει η δυνατότητα καταβολής της σύνταξης. Με τη ρύθμιση αυτή από τη μία ίσως αποτελέσει διέξοδο για ορισμένους. Από την άλλη, οι συγκεκριμένοι που θα επιλέξουν να ενταχθούν στη ρύθμιση θα καταλήξουν με ελάχιστο ποσό σύνταξης αφού το 60% θα το αποδίδουν και στην πράξη θα οδηγούνται και πάλι στην εργασία με αυτούς τους όρους που είπαμε και προηγουμένως.

Με τη διάταξη για την υγειονομική κάλυψη ανασφάλιστων με ενεργό ΑΜΚΑ, η κυβέρνηση ανοίγει παράθυρο για την μη κάλυψη μεταναστών που εργάζονται, καθώς η ενεργοποίηση του ΑΜΚΑ συνδέεται με τις τυπικές προϋποθέσεις για νόμιμη παραμονή. Με αυτό τον τρόπο η ιατροφαρμακευτική τους κάλυψη σε δημόσια νοσοκομεία και δομές θα γίνεται επί πληρωμή.

Όλο και περισσότερο αναδεικνύεται και από αυτό το νομοσχέδιο η ανάγκη για ανυποχώρητο αγώνα όλων των εργαζομένων για την ασφάλιση σε σύνδεση με τις συλλογικές συμβάσεις εργασίας, με αυξήσεις στους μισθούς με το σταθερό ημερήσιο εργάσιμο χρόνο κόντρα σε ευέλικτες εργασιακές σχέσεις με δουλειά για όλους και γενικότερα με το ζήτημα της κάλυψης των αναγκών.

Είναι μονόδρομος η οργάνωση του αγώνα για δημόσιο υποχρεωτικό σύστημα κοινωνικής ασφάλισης με γνώμονα τις ανάγκες, με χρηματοδότηση από το κράτος και την εργοδοσία, με μειούμενη την εισφορά των εργαζομένων, με απαλλαγή των εργαζομένων από εισφορές για ιατροφαρμακευτική περίθαλψη, αύξηση της εργοδοτικής εισφοράς, παροχές υπηρεσιών υγείας από το κράτος, αποκλειστικά δημόσιο δωρεάν σύστημα, κατάργηση κάθε επιχειρηματικής δράσης. Καμία δράση ιδιωτικών εταιρειών και χρηματοπιστωτικών ομίλων στην ασφάλιση.

Καμία δράση ιδιωτικών εταιρειών και χρηματοπιστωτικών ομίλων στην ασφάλιση. Εκτός από τους εργαζόμενους η ασφάλιση αφορά τους αυτοαπασχολούμενους, τους φτωχούς αγρότες. Γι’ αυτό χρειάζεται να δυναμώσει η κοινή δράση. Ως Κ.Κ.Ε. δουλεύουμε ακούραστα για να δυναμώσει το ρεύμα αμφισβήτησης αυτής της πολιτικής, να ισχυροποιηθεί η συμμαχία των εργαζομένων, αυτοαπασχολούμενων, φτωχών αγροτών και να δυναμώσει ο αγώνας για την ικανοποίηση των αναγκών και για ριζικές αλλαγές στην οικονομία και στην κοινωνία που θα έχει ως σιδερένιο νόμο τις ανάγκες του λαού.

Στην κατ’ άρθρο συζήτηση θα αναφερθούμε και στις ρυθμίσεις για τον ΟΑΕΔ, που είναι σοβαρά ζητήματα με τα οποία βέβαια έχουμε διαφορετική προσέγγιση.

Ψηφίζουμε, κατά, στο νομοσχέδιο και σας καλούμε να το πάρετε πίσω γιατί δεν αποτελεί σημείο συζήτησης.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Λοιπόν, συμπληρώνουμε στους 18 φορείς που είχα ανακοινώσει προηγουμένως την Τράπεζα της Ελλάδος, την Ομοσπονδία Εκπαιδευτικών Λειτουργών ΟΑΕΔ, την Ένωση Τεχνικών Ημερήσιου και Περιοδικό Τύπου Αθηνών και την ΕΣΑμεΑ ή θα προτείνετε το Πανεπιστήμιο Δυτικής Αττικής;

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής Κινήματος Αλλαγής – ΠΑΣΟΚ):** Το Πανεπιστήμιο Δυτικής Αττικής να είναι, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Άρα όχι την ΕΣΑμεΑ.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής Κινήματος Αλλαγής – ΠΑΣΟΚ):** Το Πανεπιστήμιο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Την ΕΣΑμεΑ την προτείνετε;

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής Κινήματος Αλλαγής – ΠΑΣΟΚ):** Και την ΕΣΑμεΑ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας έχω βάλει ήδη 7 από αυτούς που έχετε προτείνει.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής Κινήματος Αλλαγής – ΠΑΣΟΚ):** Το αντικείμενο είναι πολύ εξειδικευμένο και το ξέρετε καλύτερα από εμένα. Γι’ αυτό βάζω το Πανεπιστήμιο, δεν το βάζω τυχαία.

Έχω προτείνει και τα δύο δεν μπορώ να πω τίποτα άλλο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας έχω περάσει 7.

Θέλετε να περάσω όλη την λίστα σας;

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής Κινήματος Αλλαγής – ΠΑΣΟΚ):** Κύριε Πρόεδρε, μην με βάζετε να κάνω τον διαχωρισμό. Επειδή είναι πολύ εξειδικευμένο το θέμα πρέπει να κληθεί το Πανεπιστήμιο.

Η ΕΣΑμεΑ έχει κληθεί χιλιάδες φορές.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Προτείνει κανείς άλλος την ΕΣΑμεΑ;

**ΑΝΝΑ ΕΥΘΥΜΙΟΥ (Εισηγήτρια της Πλειοψηφίας):** Την προτείνω εγώ που είναι στις συμπληρωματικές μου προτάσεις.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Την περνάω από την κυρία Ευθυμίου.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Η Ομοσπονδία Υπαλλήλων ΟΑΕΔ είναι στους φορείς;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Των Εκπαιδευτικών Λειτουργών.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Των υπαλλήλων κύριε Πρόεδρε, επειδή έχουμε θέμα για την ΔΥΠΑ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Από το ΠΑΔΑ ποιον θέλετε να καλέσετε;

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής Κινήματος Αλλαγής – ΠΑΣΟΚ):** Κύριε Υπουργέ, είπα για το Πανεπιστήμιο Δυτικής Αττικής, εγώ έχω διευκρινίσει στον κατάλογο και είναι το Ερευνητικό Εργαστήριο Κοινωνικής Διοίκησης Πανεπιστημίου Δυτικής Αττικής, ο Διευθυντής, δηλαδή, ο κ. Αμίτσης, Καθηγητής Δικαίου Κοινωνικής Ασφάλισης.

**ΘΕΑΝΩ ΦΩΤΙΟΥ:** Κύριε Πρόεδρε, να πω κάτι για τους φορείς που καλούμε;

Καταρχήν, δεν καλούμε τους φορείς, κυρίως, οι οποίοι μετείχαν στη δημόσια διαβούλευση, αυτοί που έκαναν τα σχόλια και καλούμε φορείς, οι οποίοι δεν έχουν μετάσχει ούτε έχουν κάνει ένα σχόλιο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Που το ξέρετε αυτό εσείς;

**ΘΕΑΝΩ ΦΩΤΙΟΥ:** Γιατί έχω διαβάσει όλα τα σχόλια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Και εγώ τα έχω διαβάσει, για πείτε μου έναν που δεν έχει κάνει σχόλια;

**ΘΕΑΝΩ ΦΩΤΙΟΥ:** Παραδείγματος χάριν, το Ταμείο Επαγγελματικής Ασφάλισης Αστυνομικών Πυροσβεστών και Λιμενικών. Πώς δεν το έχετε βάλει αυτό;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Γιατί έχουμε πάει ήδη στους 22 φορείς. Εγώ δεν έχω πρόβλημα να φωνάξω 40 φορείς αλλά ο Κανονισμός λέει 10 και έχουμε πάει 22 ήδη.

Το θέμα είναι άμα θέλω εγώ;

**ΘΕΑΝΩ ΦΩΤΙΟΥ: Έπειτα τους υπαλλήλους της ΔΥΠΑ. Δεν μπορεί να μην βάζετε τους υπαλλήλους της ΔΥΠΑ και βάζετε μόνο τους εκπαιδευτικούς, το Σύλλογο των Εκπαιδευτικών. Μα σας παρακαλώ, η ΔΥΠΑ θα υλοποιήσει όλα αυτά. Τι είναι αυτά που λέτε. Εγώ λέω ότι δεν μπορεί να μη βάζετε τους υπαλλήλους που θα υλοποιήσουν όλα αυτά δηλαδή, την τρίτη ενότητα. Πώς γίνεται αυτό; Και από κει και ύστερα, Ταμείο Επαγγελματικής Ασφάλισης Ιατρικού Συλλόγου έχουν μείνει όλοι αυτοί απέξω για να μπουν χιλιάδες ΕΣΕΕ, ΓΣΕΒΕΕ κλπ.**

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής): Ωραία ας βάλουμε και το Σύλλογο Εργαζομένων του ΟΑΕΔ. Κλείνουμε στους 23 φορείς.**

**Τον λόγο έχει η κυρία Αθανασίου.**

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο «ΕΛΛΗΝΙΚΗ ΛΥΣΗ»): Ευχαριστώ κύριε Πρόεδρε κύριε Υπουργέ, κύριοι συνάδελφοι, η κυβέρνηση έφερε για άλλη μια φορά προς ψήφιση αιφνιδιαστικά ένα τεραστίου μεγέθους νομοσχέδιο, το οποίο άπτεται σχεδόν όλων των ζητημάτων της δημόσιας ασφάλισης το οποίο κατά ευφημισμό και μόνο αναγράφεται ως μίνι ασφαλιστικό.**

**Από το κατατεθειμένο νομοσχέδιο το οποίο αφορά στην τροποποίηση ασφαλιστικών διατάξεων, πάνω από ενάμισι εκατομμύριο ασφαλισμένοι και συνταξιούχοι επηρεάζονται από τις διατάξεις του. Κατά κύριο λόγο, υπάρχουν διατάξεις που η κυβέρνηση θεωρεί πως πρέπει να ψηφιστούν γρήγορα όπως για παράδειγμα αυτή η διάταξη η οποία αφορά σε πάνω από 750.000 συνταξιούχους οι οποίοι εμφανίζουν προσωπική διαφορά άνω των 10 ευρώ ώστε η προβλεπόμενη επιπλέον εφάπαξ παροχή να χορηγηθεί πριν από τα Χριστούγεννα.**

**Ωστόσο, σύμφωνα με τις κατατεθειμένες υπό ψήφιση διατάξεις, προβλέπεται μικρότερη αύξηση στις συντάξεις για το έτος 2024 και τούτο παρότι η αύξηση των τιμών σε είδη πρώτης ανάγκης αποδυναμώνει την αγοραστική αξία των συνταξιούχων. Αναφερόμαστε σε πορίσματα του Συνηγόρου του Πολίτη τα οποία αναφέρονται στην πλήρη αδυναμία χαμηλοσυνταξιούχων να ανταπεξέλθουν στα έξοδα διατροφής τους και μόνο.**

**Δηλαδή, οι ντροπιαστικά χαμηλές μηνιαίες αποδοχές τους δεν φτάνουν ούτε καν να καλύψουν τη διατροφή τους. Βέβαια, δεν κάνουμε λόγο καν για κάλυψη τυχόν ενοικίων λογαριασμών ΔΕΚΟ αφού με τα εισοδήματά τους είναι αδύνατο να καλύψουν αυτούς τους λογαριασμούς. Ας μην κάνει, λοιπόν, λόγο η κυβέρνηση για μέριμνα για τους συνταξιούχους ή ακόμα περισσότερο για τους δικαιούχους επιδόματος ΟΠΕΚΑ δηλαδή, τους λεγόμενους ανασφάλιστους υπερήλικες οι οποίοι με διάφορα τεχνάσματα της κυβέρνησης και ειδικότερα με το απαράδεκτο τέχνασμα του τεκμαρτού ετήσιου εισοδήματος, εξαιρούνται ο ένας μετά τον άλλον από τις λίστες των δικαιούχων.**

 **Η κυβέρνηση, λοιπόν, έχει καταδικάσει σε απόλυτη φτώχεια τις πιο αδύναμες κατηγορίες πολιτών, τους συνταξιούχους και τους νέους, ας μην επεκταθούμε σε αυτή την κατηγορία και από την άλλη ισχυρίζεται ότι δήθεν μεριμνά για αυτούς.**

**Προφανώς, οι υπερήλικες αποτελούν δημοσιονομικό βάρος για την κυβέρνηση, η οποία για αυτό το λόγο με κάθε πρόσφορο μέσο, προχωρεί στην οικονομική και κοινωνική εξαθλίωσή τους αποκλείοντάς τους από θεμελιώδεις και βασικές παροχές και αγαθά . Παρότι με το αποτέλεσμα της εργασίας τους για δεκαετίες ανέπτυξαν τον παραγωγικό ιστό της χώρας και γέμισαν τα δημόσια ταμεία με τις εισφορές και τους φόρους τους οποίους κατέβαλαν επί δεκαετίες ο καθένας . Έτσι για περίπου 750.000 συνταξιούχους με προσωπική διαφορά πάνω από 10 ευρώ και συντάξεις έως 1.600 ευρώ δεν προβλέπεται αύξηση, ούτε για το έτος 2024 όπως δεν προβλέφθηκε ούτε για το 2023, λόγω της ύπαρξης προσωπικής διαφοράς στις συντάξεις τους.**

Έτσι η κυβέρνηση για μια ακόμα χρονιά καταφεύγει στη λύση του έκτακτου εφάπαξ επιδόματος. Ωστόσο, αυτό το εφάπαξ επίδομα θα είναι σημαντικά χαμηλότερο από το περσινό, αφού ούτε το ποσοστό της αύξησης για το επόμενο έτος θα είναι της τάξης του 3% έναντι 7,75% του 2023. Το επίδομα αυτό θα κυμαίνεται μεταξύ 100 και 200 ευρώ. Συγκεκριμένα, προβλέπεται ότι οι συνταξιούχοι με μηναίο ύψος σύνταξης έως 700 ευρώ, θα λάβουν ενίσχυση 200 ευρώ, από 700 ευρώ έως και 1.100 ευρώ θα λάβουν ενίσχυση 150 ευρώ ενώ όσοι έχουν μηνιαία ύψος συντάξεων από 1.100 ευρώ έως 1.600 θα λάβουν ενίσχυση 100 ευρώ.

Επιπροσθέτως επηρεάζονται, επίσης, τουλάχιστον 32.000 εργαζόμενοι συνταξιούχοι, οι οποίοι και θα ωφεληθούν από την κατάργηση της περικοπής του 30% της σύνταξης. Ταυτόχρονα, όμως, θεσπίζεται ένας μη ανταποδοτικός πόρος υπέρ ΕΦΚΑ, ο οποίος για τους μισθωτούς εργαζόμενους συνταξιούχους θα ισούται με το 10% επί των ασφαλιστικών αποδοχών τους και για τους μη μισθωτούς εργαζόμενους συνταξιούχους με το 50% επί της ασφαλιστικής κλάσης την οποία θα επιλέξουν για προσδιορισμό της κύριας σύνταξης τους. Με το νομοσχέδιο αυτό επίσης θεσπίζεται ετήσιο πλαφόν του φόρου, σύμφωνα με το οποίο αυτός δεν μπορεί να υπερβαίνει το δωδεκαπλάσιο της εθνικής σύνταξης.

Ωστόσο είναι απαραίτητο να προσδιοριστεί η αγοραστική δύναμη των αποδοχών κατόπιν της απονομής αυτών των βοηθημάτων. Η Κυβέρνηση οφείλει να διασφαλίσει ότι οι αυξήσεις αυτές θα είναι πραγματικές και ότι θα ισοδυναμούν με πραγματική ενίσχυση των εισοδημάτων των συνταξιούχων έτσι ώστε αυτή να είναι όντως ωφελούμενοι. Αν οι αυξήσεις αυτές δεν συνοδεύονται και με παράλληλα μέτρα συγκράτησης των τιμών των βασικών προϊόντων τότε δεν μιλούμε παρά για απλή διατήρηση της οικονομικής δυσπραγίας τους η οποία τους έχει φτάσει σε απλή μόλις επιβίωση και αυτή μάλιστα με χίλιες δυσκολίες.

Επιπλέον, περίπου 13.000 είναι σήμερα οι υποψήφιοι συνταξιούχοι με οφειλές προς τα ασφαλιστικά ταμεία, οι οποίοι δεν μπορούν να υποβάλουν αίτηση συνταξιοδότησης αν και πληρούν τις προϋποθέσεις θεμελίωσης συνταξιοδοτικού δικαιώματος και αυτό λόγω ληξιπρόθεσμων οφειλών στα ασφαλιστικά τους ταμεία. Πλέον με την προτεινόμενη διάταξη, ανοίγει ο δρόμος για διακανονισμό των οφειλών και έκδοση της συνταξιοδοτικής απόφασης. Ειδικότερα, αυξάνεται το ανώτατο όριο οφειλών ασφαλιστικών εισφορών, για συνταξιοδότηση από 20.000 σε 30.000 ευρώ και για τον πρώην ΟΓΑ από 6.000 σε 10.000 ευρώ.

Προσοχή όμως. Το μέτρο αφορά σε ασφαλισμένους που έχουν συμπληρώσει το 67ο έτος της ηλικίας τους και ταυτόχρονα έχουν καταβάλει εισφορές για τουλάχιστον 20 έτη ασφάλισης. Τι συμβαίνει όμως με όσους έχουν θεμελιώσει όντως συνταξιοδοτικό δικαίωμα και παράλληλα οι οφειλές τους υπερβαίνουν τα όρια αυτά; Έχει εξεταστεί πιθανή υπέρβαση αυτών των ορίων όσον αφορά στο οφειλόμενο κεφάλαιο εισφορών ή και σε προσαυξήσεις;

Όσοι εμπίπτουν σε αυτή την κατηγορία, θα έχουν τη δυνατότητα αίτησης επαναπροσδιορισμού των οφειλών τους με παράλληλο δικαίωμα αποποίησης τυχών περισσευούμενου ασφαλιστικού χρόνου ούτως ώστε, να μπορούν να ξεπεράσουν το εμπόδιο και να λάβουν σύνταξη; Επίσης, όσοι ωφεληθούν από τις νέες ρυθμίσεις, για οφειλόμενο ποσών ασφαλιστικών εισφορών από 20.000 έως 30.000 ευρώ και 6.000 έως 10.000 ευρώ για τον πρώην ΟΓΑ, θα παρακρατείτε ποσοστό τουλάχιστον το 60% μηνιαίας σύνταξης που θα εκδοθεί.

Για το υπόλοιπο χρέος θα γίνει παρακράτηση σε 60 δόσεις μέχρι την εξόφλησή του όπως γίνεται και σήμερα. Ωστόσο, θα χρειαστεί, να διερευνηθεί αυτό το όριο και αυτή η δυνατότητα κατόπιν επιλογής του ασφαλιζόμενου σε ακόμα μεγαλύτερο ποσοστό παρακράτησης ούτως ώστε, να μπορούν να καλυφθούν περισσότερες περιπτώσεις οφειλετών, οι οποίοι είναι πρόθυμοι να υπαχθούν σε ακόμα μεγαλύτερες παρακρατήσεις προκειμένου, να τους απονεμηθεί η σύνταξη. Είναι πολύ σημαντικό ζήτημα, το οποίο έχει προκύψει, είναι αυτό, το οποίο αφορά στο ηλικιακό όριο συνταξιοδότησης και στη συμπλήρωση των απαραίτητων ενσήμων για τη θεμελίωση του συνταξιοδοτικού δικαιώματος.

Πολλές φορές αυτά τα δύο δεν συμβαδίζουν, πολλοί ασφαλιζόμενοι, οι οποίοι εργάζονται από μικρή ηλικία συμπληρώνουν τον απαιτούμενο αριθμό ενσήμων, δηλαδή συμπληρώνουν ασφαλιστικό χρόνο πιο νωρίς από το ηλικιακό όριο, το οποίο μάλιστα με τους μνημονικούς νόμους αυξήθηκε σταδιακά ακόμα περισσότερο. Έτσι ο νομοθέτης δεν εξετάζει πλέον το πότε κάποιος συμπλήρωσε το απαιτούμενο όριο ασφαλιστικού χρόνου ή ενσήμων, αλλά εξετάζει πρωτίστως το αν συμπλήρωσε το απαιτούμενο ηλικιακό όριο.

Έτσι, όποιος συμπλήρωσε κάθε χρόνο και αριθμό ετών, όπως συμπλήρωσε χρόνο και αριθμό ενσήμων, αλλά όχι ακόμα και την ηλικία δεν μπορεί να βγει στη σύνταξη ούτε όμως να υποβάλει αίτηση συνταξιοδότησης με αποτέλεσμα να περιμένει ακόμη περισσότερο χρόνο από την ημέρα υποβολής της αίτησης συνταξιοδότησης όταν του επιτραπεί αυτή μέχρι την έκδοση της απόφασης συνταξιοδότησης.

Έτσι, είτε θα υποχρεωθεί να συνεχίζει να εργάζεται στη συμπλήρωση του ηλιακού ορίου είτε θα παραμείνει χωρίς κανενός είδους αποδοχές και μάλιστα, παρότι θα εξακολουθήσει να εργάζεται επιπλέον χρόνο, μέχρι την ημέρα υποβολής της αίτησης συνταξιοδότησης, αυτός ο επιπλέον χρόνος δεν θα έχει τον αντίστοιχο αντίχτυπο στο ύψος των συντάξιμων αποδοχών του. Αυτό, όπως αντιλαμβανόμαστε, είναι και παράλογο και ανήθικο. Υποτιμά την προσωπικότητα του ασφαλισμένου και τον εγκλωβίζει χωρίς να του δίνει καμία ουσιαστικά επιλογή.

Αυτή η ανακολουθία γίνεται ακόμα πιο εμφανής στους απασχολούμενους με βαρέα και ανθυγιεινά ένσημα, οι οποίοι κατ’ αυτόν τον τρόπο συμπληρώνουν συντάξιμο χρόνο και αριθμό απαιτούμενων ενσήμων πολύ νωρίτερα από τη συμπλήρωση του ορίου ηλικίας τους. Δεδομένης μάλιστα της βαριάς φύσης της εργασίας τους, υπαγόμενης σε βαριά και ανθυγιεινή ασφάλιση, καθιστά ακόμα πιο δύσκολη την παροχή εργασίας τους στην ηλικία που έχουν φτάσει. Όμως, θα πρέπει να υποχρεωθούν να περιμένουν τη συμπλήρωση του ηλικιακού ορίου, προκειμένου, να υποβάλουν αίτηση για συνταξιοδότηση με τις γνωστές πολύμηνες ή και πολυετείς σε κάποιες περιπτώσεις αναμονές.

 Έτσι, αφενός, περνούν χαμένο και αναξιοποίητο χρόνο αναμονής μέχρι τη συμπλήρωση του ορίου ηλικίας ούτως ώστε τότε να υποβάλλουν την αίτηση συνταξιοδότησης και όχι νωρίτερα, χρόνο κατά τον οποίο δεν έχουν κανενός είδους αποδοχές παρά μόνο αν εξακολουθούν να εργάζονται, αλλά και χρόνο αναμονής μέχρι την εξέταση του αιτήματος συνταξιοδότησης. Διπλά χαμένος χρόνος από δύο πλευρές.

 Προχωρώντας το επόμενο προς επεξεργασία ζήτημα, υφίσταται διαμάχη μεταξύ των επαγγελματικών ταμείων και του Υπουργείου Εργασίας για τον φόρο στις παροχές και συγκεκριμένα στο θέμα της αναμόρφωσης του θεσμού της επαγγελματικής ασφάλισης κυρίως ως προς το σκέλος της φορολόγησης των εφάπαξ και των συντάξεων που δίνονται. Διότι, όπως φαίνεται, το Υπουργείο Εργασίας στοχεύει στο να μειωθούν οι όροι και οι προϋποθέσεις λειτουργίας των ταμείων επαγγελματικής ασφάλισης και των ομαδικών συμβολαίων.

Εν προκειμένω, το Υπουργείο εφαρμόζοντας την πάγια πολιτική της Κυβέρνησης εξομοιώνει τη δημόσια ασφάλιση μέσω των επαγγελματικών ταμείων με την ιδιωτική ασφάλιση, δια των ομαδικών ασφαλιστικών συμβολαίων σε ιδιωτικές ασφαλιστικές εταιρείες, βάζοντας με αυτό τον τρόπο δημόσια και ιδιωτική ασφάλιση σε ίσες θέσεις. Αυτή ακριβώς την κυβερνητική πολιτική, η οποία εκφράζει τη νεοφιλελεύθερη προσέγγιση της Κυβέρνησης και στο ασφαλιστικό ζήτημα με την οποία είμαστε αντίθετοι, ήδη, κρίναμε σε προηγούμενες ομιλίες μας, θεωρώντας, ότι τα δημόσια Ασφαλιστικά Ταμεία χρήζουν εξυγίανσης και ενίσχυσης, προκειμένου, να παράσχουν αξιόπιστες υπηρεσίες.

 Η αντικατάστασή τους από ιδιωτικές ασφαλιστικές εταιρείες, δεν διασφαλίζει τους ενδιαφερόμενους, οι οποίοι υπόκεινται κάθε φορά σε πολλές πιθανές απρόβλεπτες μεταβολές των συνθηκών, οι οποίες υπαγορεύονται κάθε φορά από ιδιωτικά κερδοσκοπικά συμφέροντα των επιχειρηματιών. Δεν είναι δυνατόν, λοιπόν, να εξαρτώνται οι κόποι και οι κρατήσεις μιας ζωής των ασφαλισμένων, από τις αστάθμητες συνθήκες της ιδιωτικής αγοράς. Οι ιδιώτες στο βωμό του κέρδους, δεν θα διστάσουν να καταφύγουν σε επενδύσεις με τη μορφή πυραμίδας. Δεν θα διστάσουν εν μια νυκτί να οδηγήσουν σε χρεοκοπία, σε ελεγχόμενες από αυτούς συρρικνώσεις και σε έκπτωση των παρεχόμενων υπηρεσιών.

 Το ασφαλιστικό ζήτημα είναι πολύ ευαίσθητο και μόνιμου χαρακτήρα. Δεν είναι πρέπον να υπόκεινται στις επιταγές και στους κανόνες της ελεύθερης αγοράς, σαν να πρόκειται για δώρο με τις οικονομίες των ασφαλισμένων. Η Κυβέρνηση, δείχνει να επιλέγει για το ασφαλιστικό ζήτημα τη μορφή της επένδυσης με όλα τα ρίσκα, η οποία αυτή ενέχει παρά την ασφάλεια και σιγουριά την οποία χρωστά στους απομάχους, οι οποίοι για δεκαετίες έχουν δώσει μεγάλα ποσά εισφορών τους στα δημόσια ταμεία, προσβλέποντας από την πολιτεία τα δέοντα και τα υπεσχημένα. Δεν επιτρέπεται στην Κυβέρνηση να «αμερικανοποιήσει» το ασφαλιστικό σύστημα και να αφήσει την τύχη των ασφαλισμένων σε ορέξεις ιδιωτών.

 Ως προς το ζήτημα της παροχής επιδομάτων και περίθαλψης, η Κυβέρνηση καλείται να ελέγξει και να αξιολογήσει εξ αρχής τους συνολικά 900.000 δικαιούχους κοινωνικών επιδομάτων, δικαιούχους οι οποίοι ήδη λαμβάνουν επιδόματα. Όλοι αυτοί όντως πληρούν τις προϋποθέσεις ή λαμβάνουν σε βάρος των δημοσίων ταμείων;

 Τέλος, η Κυβέρνηση οφείλει να εκκαθαρίσει τους εικονικούς, είτε τους χαριστικούς ΑΜΚΑ, είτε τους ανενεργούς ΑΜΚΑ, αυτούς που έχουν απονεμηθεί σε πρόσωπα που δεν έχουν δηλαδή νόμιμη κατοικία στη χώρα μας.

Αυτό στην πράξη μπορεί και πρέπει να αφήνει εκτός δωρεάν υγειονομικής κάλυψης αφενός, μετανάστες που εργάζονται παράνομα στη χώρα, χωρίς να έχουν φορολογική παρουσία ή και πολίτες γειτονικών χωρών, που επισκέπτονται την Ελλάδα, για να πάνε στο νοσοκομείο ή να προμηθευτούν φάρμακα και αποχωρούν αμέσως μετά.

 Αφετέρου, όμως, ακόμη και Έλληνες πολίτες, που διέμεναν στη χώρα προ ετών, αλλά δεν έχουν πλέον φορολογικές υποχρεώσεις στην Ελλάδα, προκειμένου να περιοριστεί η κατασπατάληση δημοσίου χρήματος.

 Τελειώνοντας, θα μου επιτρέψετε να αναφερθώ με την ευκαιρία της επικείμενης ασφαλιστικής νομοθετικής πρωτοβουλίας ότι η Κυβέρνηση, οφείλει να αποκαταστήσει δύο άνισες και άδικες μεταχείριση σε βάρος δύο κατηγοριών ασφαλιζομένων.

 Η πρώτη περίπτωση, αποβαίνει σε βάρος όσων παλιών συνταξιούχων είχαν παράλληλη ασφάλιση. Γι’ αυτούς, θα πρέπει η Κυβέρνηση να λάβει κατάλληλα μέτρα, έτσι ώστε, για λόγους συνταγματικής ισονομίας και δικαιοσύνης να τύχει και αυτών η σύνταξη τις ίδιες ακριβώς προσαυξήσεις, που απολαμβάνουν και όσοι συνταξιοδοτήθηκαν μετά τον Μάιο του 2016, ούτως ώστε, να εξαλειφθεί το άδικο φαινόμενο των συνταξιούχων δύο ταχυτήτων.

 Η Κυβέρνηση εν προκειμένω, οφείλει να δώσει αυτή τη δυνατότητα, σε όλους ανεξαιρέτως να προβούν σε αίτηση προσαύξησης. Δεν υπάρχει πλέον καμία δικαιολογία εκ μέρους της Κυβέρνησης, του να μην αξιοποιηθεί ο επικείμενος ασφαλιστικός νόμος για την αποκατάσταση αυτής της εξόφθαλμη ασφαλιστικής αδικίας. Η οποία θίγει χιλιάδες διπλοασφαλισμένους που δεν τους προσμετρώνται και δεν αξιοποιούνται τα ένσημα τους, από παράλληλη ασφάλιση, μόνο και μόνο από το γεγονός ότι οι θιγόμενοι συνταξιοδοτήθηκαν πριν από τις 13/5/16, ενώ την ίδια στιγμή αυτός ο ίδιος ασφαλιστικός χρόνος προσμετράται για όσους συνταξιοδοτήθηκαν μετά την ως άνω ημερομηνία.

 Μάλιστα, σε παλαιότερο επίσημο δελτίο του, το Υπουργείο είχε δεχτεί να συμπεριληφθεί και αυτή και σε αυτή την κατηγορία ασφαλισμένων η ρύθμιση, προκειμένου να αποκατασταθεί η αδικία.

Είναι ευκαιρία, λοιπόν, η Κυβέρνηση να ενδιαφερθεί έμπρακτα να ρυθμίσει φλέγοντα ζητήματα και να αποκαταστήσει τέτοιου είδους αδικίες ετών οι οποίες θίγουν χιλιάδες ασφαλισμένους, δημιουργώντας τους αίσθημα αδικίας και εγκατάλειψης, εκ μέρους της πολιτείας.

 Δεύτερο ζήτημα, είναι η δεύτερη αδικία που αφορά στους εργαζόμενους στον τομέα της Υγείας, οι μεν εργαζόμενοι στον ιδιωτικό τομέα, παραδείγματος χάριν νοσηλευτές, αλλά και άλλοι να ασφαλίζονται με βαρέα και ανθυγιεινά ένσημα, ενώ την ίδια στιγμή οι εργαζόμενοι στο δημόσιο τομέα με ακριβώς τις ίδιες ειδικότητες όχι.

 Η Κυβέρνηση λοιπόν, θα πρέπει να απονείμει βαριά και ανθυγιεινή ασφάλισης, σε όλους αδιακρίτως τους εργαζόμενους στον Τομέα Υγείας, ιδιαίτερα στο δημόσιο τομέα ο οποίος είναι αποδεδειγμένο ότι δέχεται και τη διαχείριση των πιο βαρέων περιστατικών σε σύγκριση με τον ιδιωτικό ο οποίος κατά κανόνα τα παραπέμπει στο δημόσιο.

 Το ασφαλιστικό ζήτημα, δεν είναι μόνο νούμερα είναι, πρώτιστα πτυχές οι οποίες εργάστηκαν, κόπιασαν για χρόνια, κατέβαλαν, εμπιστεύτηκαν και προσδοκούν.

 Αναλάβετε τις ευθύνες σας ιδού νυν, καιρός ευπρόσδεκτος. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος – Χαράλαμπος, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Παπαδόπουλος Νικόλαος Μπιμπίλας Σπυρίδων, Κεφαλά Γεωργία (Τζώρτζια) και Φλώρος Κωνσταντίνος.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Προεδρεύουσα της Επιτροπής):** Ευχαριστούμε πολύ την κυρία Αθανασίου. Όσον αφορά, στους Σπαρτιάτες, ο κύριος Δημητριάδης, λόγω ανειλημμένων υποχρεώσεων καθώς είναι, Ομιλητής στην Ολομέλεια της Βουλής, δεν δύναται σήμερα να μιλήσει, οπότε αναβάλλεται η δική του ομιλία για αύριο.

 Τον λόγο έχει η κυρία Ασπασία Κουρουπάκη, Ειδική Αγορήτρια της Κ.Ο «ΔΗΜΟΚΡΑΤΙΚΟ-ΠΑΤΡΙΩΤΙΚΟ ΚΙΝΗΜΑ « ΝΙΚΗ».

 **ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο «ΔΗΜΟΚΡΑΤΙΚΟ-ΠΑΤΡΙΩΤΙΚΟ** **ΚΙΝΗΜΑ «ΝΙΚΗ»:** Ευχαριστώ, κύρια Πρόεδρε, κύριε Υπουργέ, κυρίες και κύριοι συνάδελφοι.

Με το παρόν νομοσχέδιο επιχειρείται η αναμόρφωση της επαγγελματικής ασφάλισης. Επέρχεται, πλήθος τροποποιήσεων, σε ασφαλιστικές, συνταξιοδοτικές και άλλες ρυθμίσεις, ενώ εισάγεται ένα νέο σύστημα διορισμού και προσλήψεων εκπαιδευτικών της (ΔΥΠΑ).

Ως εισαγωγική παρατήρηση, οφείλω να επισημάνω το πολυδαίδαλο της νομοθεσίας, που διέπει την κοινωνική ασφάλιση.

 Μας είναι πραγματικά πολύ δύσκολο να αξιολογήσουμε τις επερχόμενες τροποποιήσεις σε σχέση με τις επιπτώσεις που μπορεί να έχουν σε συνέργεια με άλλες ρυθμίσεις της κείμενης νομοθεσίας. Ο ωκεανός της πολυνομίας βασανίζει το κράτος και τους θεσμούς του.

 Πρόσφατα ανακοινώθηκε η υλοποίηση, της Διοικητικής Κωδικοποίησης του Δικαίου Κοινωνικής Ασφάλισης. Ένα έργο ασφαλώς χρήσιμο για την ευχερέστερη εφαρμογή της νομοθεσίας, από τα εντεταλμένα όργανα της πολιτείας.

Δυστυχώς, όμως, η νομοθετική κωδικοποίηση και απλοποίηση της κοινωνικοασφαλιστικής νομοθεσίας σε στέρεη βάση, εξακολουθεί να αποτελεί το ζητούμενο.

 Το παρόν νομοσχέδιο, δεν αποτελεί εξαίρεση στη σειρά των νομοθετικών πρωτοβουλιών του παρελθόντος. Στερείται, συστηματικής προσέγγισης των ζητημάτων έχει αποσπασματικό και εμβαλωματικό χαρακτήρα. Δεν επιφέρει ουσιαστικές αλλαγές στους τομείς που θα οδηγήσουν, στην εξυγίανση του Συστήματος Κοινωνικής Ασφάλισης.

 Ενός συστήματος το οποίο νοσεί βαθιά ως αποτέλεσμα των πολιτικών του παρελθόντος.

Του κατακερματισμού και της ανομοιομορφίας των ασφαλιστικών καθεστώτων μέσα σε καθεστώς απίστευτης πολυνομίας. Των ψηφοθηρικών πολιτικών παροχών που έγιναν χωρίς να στηρίζονται σε αναλογιστικές μελέτες και χωρίς, το παραμικρό ενδιαφέρον των κυβερνήσεων στη βιωσιμότητα των ασφαλιστικών ταμείων. Την πλήρη αδιαφορία της Πολιτείας, για την αντιμετώπιση του δημογραφικού ζητήματος και για την αποκατάσταση μιας υγιούς αναλογίας εργαζομένων - συνταξιούχων.

 Οι πολιτικές της κοινωνικής ασφάλισης, ουδέποτε συνδέθηκαν όσο έπρεπε με το ζήτημα της αύξησης των γεννήσεων και της υποστήριξης της ελληνικής οικογένειας και πώς, άραγε θα μπορούσε να γίνει αυτή η διασύνδεση;

 Ακόμα και σήμερα η χώρα δεν διαθέτει μια ολοκληρωμένη στρατηγική για το δημογραφικό. Από το μακρινό 1993 και το τότε πόρισμα της Βουλής των Ελλήνων φτάσαμε στο 2023 και ακόμα περιμένουμε το Εθνικό Σχέδιο Δράσης για το δημογραφικό το οποίο η Κυβέρνηση έχει υποσχεθεί ότι θα είναι έτοιμο το πρώτο τρίμηνο του 2024.

 Βρισκόμαστε, λοιπόν, για άλλη μια φορά προ οικονομικών και κοινωνικών τετελεσμένων και αντί να συζητάμε πώς θα ανατραπεί αυτή η κατάσταση, επιλέγουμε να αντιμετωπίσουμε τα συμπτώματα, κάτι που η Κυβέρνηση κάνει και σε άλλους τομείς της πολιτικής. Για να είμαστε δίκαιοι, οφείλουμε να αναγνωρίσουμε ότι αυτών, δηλαδή, η συστηματική διαχείριση των συμπτωμάτων και όχι, των αιτιών της κρίσης της κοινωνικής ασφάλισης αποτελεί πανευρωπαϊκό και όχι, μόνο ελληνικό φαινόμενο.

 Σε όλη την Ευρωπαϊκή Ένωση οι δείκτες αναπλήρωσης του πληθυσμού είναι αρνητικοί και η αναλογία εργαζομένων συνταξιούχων επιδεινώνεται. Η επιλογή δυστυχώς, που υιοθετείται και εκφράζεται μέσω της Οδηγίας 2341/2016 είναι η σταδιακή εγκατάλειψη του ηπειρωτικού μοντέλου κοινωνικής ασφάλισης που βρισκόταν στον Πυρήνα του ευρωπαϊκού κοινωνικού κράτους.

 Βασικά χαρακτηριστικά αυτής της πορείας είναι η μοιρολατρική αποδοχή της δημογραφικής κατάστασης, η μετάβαση από την κοινωνική αλληλεγγύη και την αλληλεγγύη των γενεών στη λογική της ατομικής αποταμίευσης, από τη συλλογική εγγύηση στην ατομική ευθύνη, από τις δημόσιες πολιτικές στη σφαίρα του ιδιωτικού δικαίου.

 Το παρόν νομοσχέδιο προωθεί την ανάπτυξη του Πυλώνα ΙΙ του ασφαλιστικού συστήματος που στηρίζεται στα ιδρύματα επαγγελματικών συνταξιοδοτικών παροχών και εντάσσεται ακριβώς, σε αυτή τη λογική, της σταδιακής αποδυνάμωσης του Πυλώνα Ι, της δημόσιας υποχρεωτικής κύριας και επικουρικής ασφάλισης. Οι προθέσεις της Κυβέρνησης είναι γνωστές και διακηρυγμένες.

 Ο Πυλώνας Ι βασανίστηκε και μας βασάνισε ως πολιτικό σύστημα για μια δεκαετία. Γι’ αυτό και οδηγηθήκαμε σε περικοπές συντάξεων, όπως ανέφερε ο πρώην Υπουργός Κοινωνικής Ασφάλισης, ο κ. Κωστής Χατζηδάκης, σε ομιλία του στο 3ο Συνέδριο Επαγγελματικής Ασφάλισης.

 Ο Πυλώνας Ι βασάνισε και βασανίζει. Όχι επειδή είναι αρμοδιότητα του κράτους και βαραίνει τον προϋπολογισμό, αλλά επειδή οι αποφάσεις διαχείρισης των κεφαλαίων των ταμείων από το πολιτικό σύστημα, οδήγησαν σε περικοπές, υποστελέχωση και γενικό μαρασμό τους. Από το ύφος της παραπάνω τοποθετήσεως είναι προφανές ότι υπάρχει δυστυχώς δυσπιστία και πρόθεση υπονόμευσης της δημόσιας ασφάλισης, αφού βασανίζει, ξεχνώντας, όμως, τι έχει προηγηθεί και ποιες πολιτικές μας έφεραν σε αυτή την υπονόμευση της.

 Έρχεται επομένως, ο Πυλώνας ΙΙ να σηκώσει μέρος από το βάρος της επιγενόμενης αδυναμίας του Πυλώνα Ι. Η θέση μας δεν συνίσταται σε μία εκ των προτέρων καταδίκη του Πυλώνα ΙΙ της επαγγελματικής ασφάλισης που θα μπορούσε υπό προϋποθέσεις να λειτουργήσει συμπληρωματικά, στο ευρύτερο σύστημα κοινωνικής προστασίας. Δεν μπορούμε, όμως, να αγνοήσουμε ότι σε όλα αυτά υποβόσκει μία προσπάθεια να περάσει το βάρος της δημόσιας ασφάλισης και της απονομής των συντάξεων στον ιδιωτικό τομέα κάνοντας έτσι, ακόμα πιο ευάλωτο τον συνταξιούχο στους κινδύνους που εκ της φύσεως της, έχει τοποθέτηση των συνταξιοδοτικών κεφαλαίων σε ιδιωτικές επενδύσεις.

Ο ασφαλισμένος των επαγγελματικών ταμείων δεν είναι σίγουρο ότι αντιλαμβάνεται πάντα που πάει να μπλέξει, ακόμη και με τις ενημερώσεις που προβλέπει το νομοσχέδιο. Αυτό που επιχειρείται είναι η σταδιακή και αθόρυβη μεταβίβαση του ρίσκου και του κινδύνου της κακής διαχείρισης των ασφαλιστικών κεφαλαίων από τον κρατικό προϋπολογισμό στον ασφαλισμένο.

Η κριτική μας, επομένως, έχει δύο σκέλη. Αφενός, επιχειρείται η αποδυνάμωση του θεσμού της δημόσιας ασφάλισης που παρέχεται από το κράτος, αφού πλέον θα υπάρχει το επιχείρημα «ας πάτε σε επαγγελματικούς και ιδιωτικούς φορείς να ασφαλιστείτε», προετοιμάζοντας έτσι την περαιτέρω αποψίλωση του Πυλώνα Ι από πόρους και αρμοδιότητες και αφετέρου, τα εχέγγυα ορθολογικής και χρηστής διαχείρισης των ασφαλιστικών κεφαλαίων είναι ανύπαρκτα και σε ορισμένες μόνο περιπτώσεις μπορεί να βρούμε στο νομοσχέδιο κάποια γενικόλογα ευχολόγια περί συνετής διαχείρισης, την οποία κανείς δεν μπορεί να προσδιορίσει εκ των προτέρων.

Αξίζει να επισημανθεί ότι στο παρόν νομοσχέδιο δε διασφαλίζεται η αποτελεσματική, έγκαιρη προστασία του ασφαλισμένου, που θα βλέπει να εξακολουθεί να εξανεμίζονται τα αποθεματικά που προορίζονται για τη σύνταξή του από τυχόν ασύνετες, επικίνδυνες ή και δόλιες επενδυτικές επιλογές τοποθετήσεις των κεφαλαίων.

Μόνο η Εποπτική Αρχή μπορεί να κάνει κάτι, ο ασφαλισμένος τίποτα. Η Εποπτική Αρχή έχει εξαιρετικά γενικές αρμοδιότητες, αφού το αντικείμενο και ο τρόπος λειτουργίας της θα καθοριστεί κυρίως με κανονιστικές πράξεις, ενώ η λογοδοσία της είναι εξαιρετικά περιορισμένη έως τυπική. Κι όμως, το ζήτημα της αποτελεσματικής εποπτείας θα έπρεπε να είναι το κύριο ζήτημα που θα έπρεπε να συζητάμε σήμερα.

Από την επισκόπηση του διεθνούς τύπου στο θέμα αυτό, προκύπτει ότι τα επαγγελματικά ταμεία που διαχειρίζονται κεφάλαια ασφαλισμένων στις χρηματοοικονομικές αγορές και χρηματιστήρια είναι εξαιρετικά ευάλωτα στη διαφθορά και την εγκληματικότητα του λευκού περιλαίμιου. Πλήθος σκανδάλων σε «pension funds» ξεσπάνε διαρκώς ανά την υφήλιο, αφήνοντας εκτεθειμένους τους εργαζόμενους τους. Πιο πρόσφατο είναι το σκάνδαλο των εργατών μετάλλου στη Βρετανία, φέτος το καλοκαίρι, όπου υπεύθυνη θεωρήθηκε η εποπτεύουσα αρχή. Ανάλογα περιστατικά έχουν συμβεί σε όλο τον κόσμο, όπως στη Σουηδία και τις ΗΠΑ και αυτό δείχνει πόσο μεγάλη πρόκληση είναι η σωστή, υπεύθυνη και αποτελεσματική εποπτεία.

Τέτοια περιστατικά έχουν συμβεί σε αρκετές άλλες χώρες με πολύ πιο ώριμο θεσμικό πλαίσιο από το δικό μας. Αναρωτιέμαι τι μπορεί να συμβεί σε μια χώρα που οι ασφαλισμένοι της χρεοκοπημένης ασπίδας βρέθηκαν χωρίς ουσιαστική βοήθεια, όταν έχασαν τις αποταμιεύσεις τους σε ένα βράδυ και αναγκάστηκαν να τρέχουν σε δικηγόρους και αργόσυρτες και πολυέξοδες δίκες, για να σώσουν μερίδιο μόνο από τις αποταμιεύσεις τους.

Όλα αυτά τα ανησυχητικά σημάδια απαιτούν υπεύθυνη και επιστημονική στάση στο θέμα της κοινωνικής ασφάλισης και όχι στην προχειρότητα ενός διεκπεραιωτικού νομοσχεδίου, που αφήνει χωρίς ουσιαστική θεσμική προστασία τα κεφάλαια, που για πολλούς συμπολίτες μας θα είναι η μοναδική αποταμίευση που θα καταφέρουν να έχουν στη ζωή τους και παραπέμπει όλα τα κρίσιμα ζητήματα να ρυθμιστούν στις εξουσιοδοτικές διατάξεις.

Στο πλαίσιο αυτό, οφείλουμε να επισημάνουμε ότι απουσιάζει η διάσταση της αναγνώρισης ενός αυξημένου ρόλου παρέμβασης στους ίδιους τους ασφαλισμένους. Όπως κατέδειξα προηγουμένως, η διεθνής εμπειρία της εποπτείας δείχνει ότι δεν αρκεί πάντα η εποπτική αρχή για να προστατεύσει τα κεφάλαια των ασφαλισμένων.

Θα πρέπει, επομένως, να αναγνωριστεί στους ίδιους τους ασφαλισμένους το δικαίωμα να παρακολουθούν εκ του σύνεγγυς τις επενδυτικές πολιτικές και να παρεμβαίνουν προληπτικά ή κατασταλτικά, μέσα από συγκεκριμένες θεσμικές διαδικασίες, στη διαδικασία λήψης των διαχειριστικών αποφάσεων.

Οι προβληματισμοί που αφορούν στα Ταμεία Επαγγελματικής Ασφάλισης εκτείνονται και στο Ταμείο Επικουρικής Κεφαλαιοποιητικής Ασφάλισης.

Ερχόμενοι τώρα στην ενότητα που αφορά στην αναμόρφωση της ασφαλιστικής νομοθεσίας, επαναλαμβάνω όσα είπα στο ξεκίνημα της τοποθέτησής μου. Εισάγετε πλήθος αποσπασματικών ρυθμίσεων οι οποίες τροποποιούν ή αποσαφηνίζουν το συνταξιοδοτικό καθεστώς ορισμένων κατηγοριών πολιτών, καθώς και άλλων ρυθμίσεων που αφορούν στις πρακτικές των φορέων ή κλάδων στον e-ΕΦΚΑ.

Όλες αυτές οι διατάξεις υποτίθεται ότι εισάγονται σε απάντηση των νέων κοινωνικών, οικονομικών και δημοσιονομικών δεδομένων της χώρας. Πρόκειται, δηλαδή, για παρεμβάσεις που κατευθύνονται στην άμβλυνση των συνεπειών που έχει προκαλέσει η δημοσιονομική και οικονομική κρίση της τελευταίας δεκαπενταετίας ή η δημογραφική κρίση που πηγαίνει ακόμα πιο πίσω στο χρόνο.

Τα βαθύτερα αίτια, όμως, που προκαλούν αυτές τις κρίσεις παραμένουν στην αφάνεια και είναι σίγουρο ότι στο μέλλον θα οξυνθούν ακόμα περισσότερο.

Ας δούμε, για παράδειγμα, την παροχή κινήτρων για την απασχόληση των συνταξιούχων. Είναι σίγουρο ότι για πολλούς συνταξιούχους η συνέχιση του εργασιακού τους βίου, δεν αποτελεί επιλογή, αλλά λύση ανάγκης.

Από την άλλη πλευρά η κοινωνία και η οικονομία μας δεν είναι πλήρους απασχόλησης και η πτώση της ανεργίας των νέων αποδίδεται σε πολύ μεγάλο βαθμό στη μετανάστευσή τους στο εξωτερικό.

Βρίσκεται, λοιπόν, η πολιτεία στη δυσχερή κατάσταση να κινητροδοτεί την απασχόληση των συνταξιούχων που δυσκολεύονται να τα βγάλουν πέρα με τις συντάξεις τους και την ίδια στιγμή να εκτοπίζονται από την αγορά εργασίας οι νέοι που καταδικάζονται έτσι στην ανεργία ή στην μετανάστευση. Δηλαδή, μετατοπίζεται το φάσμα του εργατικού δυναμικού προς μεγαλύτερες ηλικίες, αντί να βρούμε τρόπο, ώστε να υπάρξει μία ομαλή διαδοχή των γενεών στην αγορά εργασίας και να δίνονται περισσότερες ευκαιρίες στους νέους ανθρώπους.

Η πολιτική της κυβέρνησης διαχειρίζεται τα συμπτώματα του κοινωνικού και δημογραφικού προβλήματος. Αποφεύγει, όμως, να αναμετρηθεί με το ίδιο το πρόβλημα. Η ίδια προσέγγιση γίνεται και στην αύξηση του ορίου οφειλών για τη συνταξιοδότηση.

Αυξάνεται υπό προϋποθέσεις το όριο οφειλών από 20.000 ευρώ σε 30.000 ευρώ για τους οφειλέτες ασφαλιστικών εισφορών προς τον e-ΕΦΚΑ, που επιτρέπεται να βγουν στη σύνταξη. Πρόκειται για ένα μέτρο προς τη σωστή κατεύθυνση, αλλά και άτολμο.

Όπως προκύπτει από τα στοιχεία του 3ου τριμήνου του 2023, του Κέντρου Είσπραξης Ασφαλιστικών Οφειλών (Κ.Ε.Α.Ο.), οι συνολικές οφειλές προς το Κ.Ε.Α.Ο., έχουν ξεπεράσει τα 47 δισ. ευρώ. Μέσα σε ένα μόλις τρίμηνο, το χρέος αυξήθηκε κατά 622 εκατομμύρια ευρώ, με το μεγαλύτερο μέρος της μεταβολής να αφορά σε πρόσθετα τέλη και προσαυξήσεις.

Οι ρυθμισμένες οφειλές που είναι ενταγμένες σε ενεργές ρυθμίσεις ανέρχονται στο 1/10 περίπου των συνολικών οφειλών. Πρόκειται πραγματικά για ένα απελπιστικά χαμηλό ποσοστό.

Μέσα σε αυτή την κατάσταση εκατοντάδες χιλιάδες ασφαλισμένοι βρίσκονται εγκλωβισμένοι στο κατώφλι της συνταξιοδότησής τους και αδυνατούν να το περάσουν όχι γιατί είναι στρατηγικοί κακοπληρωτές, αλλά γιατί την τρέχουσα δεκαπενταετία της οικονομικής κρίσης συσσώρευσαν χρέη προς Ταμεία παλεύοντας ταυτόχρονα να εξυπηρετήσουν τις υποχρεώσεις τους προς την εφορία και τις τράπεζες.

Η κυβέρνηση οφείλει με πιο αποφασιστικά βήματα να διευκολύνει την έξοδο αυτών των ατόμων από την αγορά εργασίας.

Μια τέτοια πολιτική θα ευνοήσει, αφενός μεν, τη μείωση των χρεών προς τον e-ΕΦΚΑ, μέσω του συμψηφισμού τους, με τις συνταξιοδοτικές παροχές, αφετέρου δε, την απελευθέρωση θέσεων εργασίας και ευκαιριών για τη νέα γενιά.

Ο φαύλος κύκλος της υπερχρέωσης, η γήρανση του πληθυσμού και η νεανική μετανάστευση είναι αλληλένδετες καταστάσεις, που απαιτούν επείγοντα μέτρα.

Το νομοσχέδιο περιλαμβάνει και άλλες επιμέρους συνταξιοδοτικές ρυθμίσεις που κινούνται προς θετική κατεύθυνση, όπως η ενοποίηση των κριτηρίων, η επιτάχυνση στην απονομή των επικουρικών συντάξεων, η επέκταση σε όλα τα τέκνα κάτω των 24 ετών του δικαιώματος λήψης σύνταξης λόγω θανάτου του γονέα, η χορήγηση εφάπαξ παροχής στους κληρικούς του πρώην Ταμείου Πρόνοιας Ορθόδοξου Εφημεριακού Κλήρου της Ελλάδος, με τη συμπλήρωση το 70ο έτος της ηλικίας τους.

Σε σχέση με τις ασφαλιστικές ρυθμίσεις θα επανέλθω με ειδικότερες παρατηρήσεις στην κατ’ άρθρον συζήτηση. Και σε αυτό το πεδίο, οι ρυθμίσεις είναι αποσπασματικές, θα σταθώ, όμως, σε ένα σημείο. Η κυβέρνηση για άλλη μια φορά καταφεύγει στην πολιτική των εφάπαξ οικονομικών ενισχύσεων για τη στήριξη των εισοδημάτων των συνταξιούχων.

Να θυμίσουμε τη σκληρή κριτική που η κυβέρνηση άσκησε στο παρελθόν ως Αντιπολίτευση στις επιδοματικές πολιτικές που αποκαλούσε φιλοδωρήματα.

Να θυμίσουμε την περίφημη 13η σύνταξη, που θεσπίστηκε λίγο πριν από τις εκλογές του 2019 και κατακρίθηκε ορθώς ως προεκλογικό επίδομα και αφού η τότε Αντιπολίτευση κατήγγειλε τις επιδοματικές παρεμβάσεις έχει σήμερα αναγορευτεί πρωταθλήτρια των εφάπαξ βοηθημάτων και των κάθε λογής Pass.

Στην προκειμένη περίπτωση γνωρίζουμε ότι η ρύθμιση του παρόντος νομοσχεδίου για την εφάπαξ ενίσχυση των συντάξεων υπαγορεύεται από την ανάγκη άμβλυνσης των συνεπειών, από τη θέσπιση της προσωπικής διαφοράς με το ν. 4387/2016.

 Η προσωπική διαφορά απορροφά τις ετήσιες αναπροσαρμογές των συντάξεων και ως μέτρο είχε καταγγελθεί από τη σημερινή Κυβέρνηση. Θυμίζουμε ότι η Νέα Δημοκρατία το 2018 είχε προτείνει την κατάργησή της. Τότε κατηγορούσε την κυβέρνηση ΣΥΡΙΖΑ για την υπεραπόδοση στα δημοσιονομικά έξοδα μέσω της υπερφορολόγησης των πολιτών. Σήμερα ακολουθεί πιστά την ίδια συνταγή, υπερφορολόγηση από τη μία και αποσπασματικές παροχές από την άλλη δημιουργούν μια σχέση ομηρίας και εξάρτησης της κοινωνίας από την Κυβερνητική παροχολογία.

Ο πληθωρισμός στην Ελλάδα «τρέχει» πάνω από τον κοινοτικό μέσο όρο. Οι τιμές των τροφίμων στην Ελλάδα εξακολουθούν να «καλπάζουν», καθώς με βάση τα στοιχεία του μηνός Νοεμβρίου αυξήθηκαν κατά 7,7% πάνω από τον ρυθμό της ευρωζώνης (6,9 %).

Απαιτούνται επομένως μόνιμες παρεμβάσεις για την προστασία από την ακρίβεια όλων των κατηγοριών συνταξιούχων. Αντίστοιχα, μόνιμες παρεμβάσεις απαιτούνται για την προστασία των οφειλετών από αυξήσεις στα επιτόκια οφειλών προς τους Φορείς Κοινωνικής Ασφάλισης.

Σε αυτές τις συνθήκες απαραίτητη είναι η στήριξη της οικογένειας και ιδίως της μητρότητας. Στο κεφάλαιο που αφορά στις προνοιακές παροχές. Προβλέπεται η επέκταση της ειδικής παροχής προστασίας μητρότητας, στο σύνολο των ασφαλισμένων του e-Ε.Φ.Κ.Α., καθώς και στις ελεύθερες επαγγελματίες αυτοαπασχολούμενες και αγρότισσες. Πρόκειται για ρυθμίσεις προς τη σωστή κατεύθυνση και προς την αποκατάσταση της ίσης μεταχείρισης των νέων μητέρων από την Πολιτεία.

Στην Ανάλυση Συνεπειών Ρύθμισης αναφέρεται ότι με την επέκταση του δικαιώματος της ειδικής παροχής, στις ανωτέρω αναφερόμενες, ολοκληρώνεται η προσπάθεια προστασίας της μητρότητας, για το σύνολο των εργαζομένων του e-Ε.Φ.Κ.Α. ανεξαρτήτως απασχόλησης και σχέσης εργασίας. Επιτρέψτε μου να διαφωνήσω.

Βρισκόμαστε στην αφετηρία των μέτρων που πρέπει να ληφθούν για την προστασία της οικογένειας και της μητρότητας. Στη «ΝΙΚΗ» υποστηρίζουμε σθεναρά τον επείγοντα χαρακτήρα που έχει η αύξηση των γεννήσεων και έχουμε προτείνει δέσμη μέτρων, σχετικά.

Οφείλουμε να επισημάνουμε κάτι ακόμα. Η χρήση των προνοιακών παροχών ως εργαλείων και εγκαθίδρυση της Αχρήματης Κοινωνίας, μας βρίσκει κάθετα αντίθετους. Η καταβολή των επιδομάτων και των λοιπών ενισχύσεων μέσω προπληρωμένων καρτών και το κυριότερο, οι περιορισμοί στην ανάληψη των μετρητών προσβάλλει κατάφωρα τα δικαιώματα των δικαιούχων.

Οι λήπτες των προνοιακών παροχών ανήκουν κατά τεκμήριο στα αδύναμα στρώματα του πληθυσμού. Δεν είναι διακινητές μαύρου χρήματος ή «φοροκλέφτες», ώστε να τους επιβάλλεται η ηλεκτρονική επιτήρηση των συναλλαγών τους. Αν υπάρχουν κατηγορίες δικαιούχων που πρέπει να διοχετεύουν τις παροχές που λαμβάνουν εκτός Ευρωπαϊκής Ένωσης θα μπορούσαν να εξεταστούν ειδικά μέτρα για αυτές και να μην χρησιμοποιούνται ως άλλοθι για την αναγκαστική επιβολή των ηλεκτρονικών συναλλαγών.

Καλούμε τον κ. Υπουργό να επανεξετάσει το μέτρο αυτό και ιδίως τον περιορισμό της ανάληψης μετρητών, καθώς παραπέμπει σε εποχές capital controls που όλοι νομίζω θέλουμε να ξεχάσουμε και αποτελεί επικίνδυνο προηγούμενο.

Καταλήγοντας, θέλουμε να εκφράσουμε τον προβληματισμό μας αναφορικά με το κατά πόσο το νέο σύστημα προσλήψεων στις Σχολές της Δημόσιας Υπηρεσίας Απασχόλησης θα λύσει το πρόβλημα της στελέχωσής τους σε σύντομο χρονικό διάστημα και με αξιοκρατικό τρόπο. Έχει ήδη επισημανθεί ο κίνδυνος απομάκρυνσης του εκπαιδευτικού προσωπικού που για χρόνια στήριζε τη λειτουργία τους και διαθέτει κατάλληλη διδακτική, αλλά και διοικητική εμπειρία. Από την πλευρά μας επισημαίνεται και η ανάγκη μεγαλύτερης μοριοδότησης όσων έχουν παιδιά. Δεν είναι δυνατόν ένας τρίτεκνος να λαμβάνει τα μόρια που αντιστοιχούν σε έναν ή δύο μόνο μήνες εργασιακής ή διδακτικής εμπειρίας.

Καλούμε τον κ. Υπουργό και την Κυβέρνηση να επανεξετάσουν τις διατάξεις του νομοσχεδίου με γνώμονα την υποστήριξη της οικογένειας, την προστασία των εισοδημάτων και τη διαφάνεια στη διαχείριση των δημόσιων πόρων.

Ευχαριστώ.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Προεδρεύουσα της Επιτροπής):** Στο σημείο αυτό να πούμε ότι δεν υπάρχει Ειδικός Αγορητής που να εκπροσωπεί την Νέα Αριστερά, καθότι εκκρεμεί η απόφαση περί ίδρυσης της κοινοβουλευτικής ομάδας.

Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ πολύ. Καλησπέρα, κύριε Υπουργέ, κύριε Υφυπουργέ, το νομοσχέδιο αυτό που αγγίζει μεγάλη μερίδα συμπολιτών μας εισάγει μια σειρά από αποσπασματικές μεταρρυθμίσεις που έρχονται να λύσουν χρόνια και μεγάλα προβλήματα. Οι όποιες, όμως, μεταρρυθμίσεις έρχονται με τρόπο καταιγίδας, γιατί χρειάζεται πολύς χρόνος μελέτης για να αποκρυπτογραφηθούν όλα αυτά τα πολυδαίδαλα άρθρα αυτού του νομοσχεδίου. Δεν είμαστε αρνητικοί σε όλα, αλλά είναι τόσο ογκώδες το νομοσχέδιο, 187 άρθρα, εκ των οποίων τα 111 άρθρα αλλάζουν συθέμελα πολλά πράγματα. Το φέρνετε δε ένα χρόνο πολύ δύσκολο και γι’ αυτό εμείς ως Πλεύση Ελευθερίας δεν μπορούμε να το προσυπογράψουμε στο σύνολό του. Συζητιέται ταυτόχρονα με τον προϋπολογισμό. Κάπως έτσι θα πρέπει να ψηφίστηκαν και τα μνημόνια χωρίς να προλαβαίνουν, δηλαδή, οι βουλευτές να εντρυφήσουν πάνω στο περιεχόμενο του συνόλου των νομοσχεδίων. Αλλά φοβάμαι ότι ό, τι κι αν συζητήσουμε εδώ και στις Επιτροπές τις επόμενες ημέρες θα ψηφιστεί το νομοσχέδιο. Εύχομαι, όμως, να εισακουστούν οι φωνές των φορέων που θα έρθουν εδώ για να μας μιλήσουν και η φωνή φυσικά της Αντιπολίτευσης. Εμπεριέχει δύο πλαίσια, το ένα που επιβάλλει το σχεδιασμό των ΤΕΑ, σύμφωνα με τις επιταγές της Ενωμένης Ευρώπης και τα ρίσκα που δηλαδή αυτές εμπεριέχουν και δεύτερο ένα πλαίσιο που χαρίζει στους εργοδότες τα ομαδικά ασφαλιστήρια.

 Αναλυτικότερα με το νομοσχέδιο αυτό εισάγεται για πρώτη φορά η δυνατότητα παράλληλης και δηλωμένης απασχόλησης των συνταξιούχων χωρίς ασφαλιστικές συνταξιοδοτικές κυρώσεις, δηλαδή, αναστολή καταβολής σημαντικού ποσοστού της συντάξεως και εισροή ανάλογων μη ανταποδοτικών σε εκείνους εισφορών που κατανέμονται σε αμφότερους τους κλάδους κύριας και επικουρικής σύνταξης. Η υποκείμενη αιτιολογία για την προτεινόμενη ρύθμιση εδράζεται στο κοινωνικό αίτημα για την ελεύθερη ανάπτυξη του δικαιώματος των συνταξιούχων και του δικαιώματος στην εργασία, τα οποία κατοχυρώνονται συνταγματικώς και όπως διατυπώνεται στην εισηγητική έκθεση του άρθρου 114 στόχος είναι η ενθάρρυνση της απασχόλησης των συνταξιούχων από την επανένταξη αυτών στην αγορά εργασίας. Επιπλέον, αντιμετωπίζεται το υπαρκτό ζήτημα μιας συγκεκριμένης μερίδας συνταξιούχων υψηλής εξειδίκευσης πανεπιστημιακών, γιατρών, μηχανικών, κ.λπ., οι οποίοι συχνά επιθυμούν να απασχοληθούν και μετά τα 67 έτη προσφέροντας υπηρεσίες υψηλότατου επιπέδου. Τέλος, καλύπτεται μια ειδική κατηγορία συνταξιούχων, δηλαδή εξερχόμενη από τις Ένοπλες Δυνάμεις και τα Σώματα Ασφαλείας, οι οποίοι αποστρατεύονται νωρίτερα και κατά κανόνα αναζητούν εργασία σε διάφορους τομείς. Η αποτελεσματικότητα και η ανταπόκριση στο νέο πλαίσιο συνταξιούχων και εργοδοτών μένει να αποδειχθεί, αφού η παγιωμένη κατάσταση στην αγορά εργασίας είναι η μαύρη δυστυχώς και δυσχερώς διαπιστώσιμη απασχόληση συνταξιούχων κατ’ αμοιβαία συμφωνία και των δύο πλευρών. Είναι, δηλαδή, ερευνητέο κατά πόσο πραγματικά ο θεσμός συνιστά ειλικρινή πρόθεση της κυβέρνησης και ανταποκρίνεται σε πραγματική προσδοκία εισροής διαφευγουσών εισφορών ή αποτελεί τη θεσμική πρόφαση για τη μετακύλιση του βάρους προστασίας του συνταξιούχου ευρισκόμενοι σε κατάσταση γήρατος ή αναπηρίας.

 Οι εισαγόμενες μάλιστα ρυθμίσεις και επιλογές αφορούν και στο δημογραφικό, καθώς και την αυξανόμενη ανεργία των νέων. Μια πραγματικότητα που το νομοσχέδιο φαίνεται κάπως να αγνοεί. Κυρίως, όμως, αυτό που εμμέσως πλην σαφώς συνομολογείται και επιμελώς αποκρύπτεται από την κυβερνητική υπόκρουση είναι η επίσημη δημόσια και συλλογική παραδοχή ότι πλέον οι συνταξιούχοι, κυρίως οι εξερχόμενοι με το νόμο Κατρούγκαλου, αδυνατούν να ζήσουν με τις συντάξεις πενίας που λαμβάνουν και αναγκάζονται να αναζητήσουν εργασία προς επιβίωση δική τους και των οικογενειών τους και όχι προς κάλυψη πολυτελών αναγκών ή αντιμετώπιση της ανίας ή αξιοποίησης του ελεύθερου χρόνου τους.

 Η αναπάντεχη, κατά την κοινή λογική, απελευθέρωση με παροχή ειδικών ασφαλιστικών κινήτρων της απασχόλησης και των αναπήρων – με θαυμαστικά το λέμε αυτό - συνταξιούχων υπογραμμίζει τον ακραίο νεοφιλελεύθερο χαρακτήρα και την κρυφή φιλοσοφία του νομοσχεδίου. Μπορείς να δουλεύεις συνεχώς και να βελτιώνεις τη θέση σου, μην περιμένεις από ασφαλιστικές παροχές και προνοιακά επιδόματα. Η ευθύνη είναι αποκλειστικά δική σου.

Η ειδικότερη πρόβλεψη μάλιστα, ότι διά της απασχόλησης αυτής θα επέρχεται στο μέλλον η σχετική προσαύξηση της σύνταξης του εργαζόμενου συνταξιούχου, σκιαγραφεί το δυστοπικό περιβάλλον όπου πρόκειται να ζήσουμε. Διαρκής εργασία μετά τα 67 έτη από συνταξιούχους που δηλωμένα λέγεται σύνταξη γήρατος, με την προοπτική καλύτερης σύνταξης μετά τα 80 ή τα 90. όσων δηλαδή έχουν επιβιώσει και έχουν επιζήσει, αφού άλλωστε, όπως υποστηρίζεται στην εποχή μας τα 80 είναι τα νέα 60.

Η οδυνηρή και ανατρεπτική των κοινωνικών κατακτήσεων της μεταπολεμικής Ευρώπης πραγματικότητα που ζει η ελληνική κοινωνία, μεταμφιέζεται σε καινοτόμα ρύθμιση και ευκαιρία με την οποία εισάγεται η δια βίου εργασία, όπου έκαστος συνταξιούχος καθίσταται και ατομικός υπεύθυνος για την επιβίωση και την αξιοπρεπή τελεύτηση της ζωής του, αφού του μετακυλίεται πλέον το βάρος της αναζήτησης εργασίας και στα γεράματα, για την οποία αν δεν βρίσκει ή δεν αντέχει να εκτελέσει αυτός θα φταίει, κατά τα προσφάτως εισαχθέντα από τη Νέα Δημοκρατία. Αν δεν φεύγετε με το 112 φταίτε εσείς, φταίνε οι αγρότες δηλαδή της Θεσσαλίας για την πλημμύρα, τα μπουζουκτζίδικα της Λάρισας, οι καμένοι της Δαδιάς κ.λπ..

Νομοθετείται πλέον η προοπτική μιας νεοτερικής κοινωνικής πραγματικότητας ζόφου, όταν οι ηλικιωμένοι στερούνταν κοινωνικής προστασίας και αν πλέον δεν μπορούν να εργάζονται συνεχώς θα αδυνατούν να ζήσουν αξιοπρεπώς περιοριζόμενοι σε στοιχειώδεις κοινωνικές παροχές υπό την αυστηρή επισήμανση, όμως, ότι θα μπορούσαν να συνεισφέρουν και οι ίδιοι για να βελτιώσουν τη θέση τους. Την ίδια στιγμή μετατοπίζεται το κέντρο βάρους της χρηματοδότησης του ΕΦΚΑ όχι σε νεοεισερχόμενους στην αγορά εργασίας ασφαλισμένους, αλλά σε συνταξιούχους που εκτός των άλλων στερούν κρίσιμες θέσεις εργασίας νέων, που αγωνιούν για το μέλλον τους. Δεν γνωρίζω αν σε άλλο κράτος με διαπιστωμένο μείζον πρόβλημα δημογραφικού, αντί να προωθείται η απασχόληση των νέων επιστημόνων όπως θα έπρεπε, διαφημίζεται ως μεταρρύθμιση αιχμής η απασχόληση των γερόντων κατά την ασφαλιστική ορολογία και αναπήρων. Ίσως η κυβέρνηση να θεωρεί ότι το δημογραφικό θα αντιμετωπιστεί με τη διαρκή απασχόληση συνταξιούχων γονέων, που θα «χαρτζιλικώνουν» αενάως τα άνεργα παιδιά τους.

Στην παράγραφο 9 του άρθρου 114 ενδεικτικά ορίζεται ότι τα πρόσωπα που έχουν υποβάλει αίτηση συνταξιοδότησης μπορούν να συνεχίσουν να εργάζονται κανονικά για το διάστημα που εκκρεμεί η αίτησή τους εφόσον το δηλώσουν στο φορέα και στον εργοδότη τους και ότι η καταβολή του πόρου υπέρ ΕΦΚΑ εκκινεί από την υποβολή της αίτησης συνταξιοδότησης, δεδομένης της αναδρομικής ισχύος των συνταξιοδοτικών αποφάσεων. Σε περίπτωση απόρριψης της αίτησης αυτής, προβλέπεται επιστροφή των αχρεωστήτως καταβληθέντων ποσών από τον ΕΦΚΑ στον ασφαλισμένο.

Στο άρθρο 10, οι συνταξιούχοι του ΕΦΚΑ, εξ ιδίου δικαιώματος υποχρεούνται πριν αναλάβουν υπακτέα στον ΕΦΚΑ απασχόληση να δηλώσουν τούτο στον φορέα. Σας είπα και σε άλλη συνεδρίαση της Επιτροπής ότι για να το δηλώσουν χρειάζεται να κλείνουν ραντεβού, τα οποία μπορεί να κλείσουν και μετά από δύο μήνες και τα ένσημα τους όμως φαίνονται μέσα στο σύστημα. Γιατί πρέπει να υπάρχει αυτό; Παράλειψη αυτής της δήλωσης επιφέρει χρηματική κύρωση ίση με 12 μηνιαίες συντάξεις, κύριες και επικουρικές. Το ποσό της οφειλής δύναται να αποπληρωθεί με διάφορους τρόπους. Με την παράγραφο 10 επαναλαμβάνεται η ισχύουσα διάταξη περί υποχρέωσης δήλωσης ανάληψης απασχόλησης και προβλέπεται χρηματική κύρωση ίση με 12 μηνιαίες συντάξεις, κύριες και επικουρικές σε περίπτωση παράλειψης. Για τη διευκόλυνση της δήλωσης των υποψήφιων προς εργασία συνταξιούχων και την άμεση ενημέρωση των αρμοδίων ασφαλιστικών υπηρεσιών, δημιουργείται ηλεκτρονική πλατφόρμα δήλωση της ανάληψης εργασίας. Οι συνταξιούχοι που είναι αρκετά μεγάλοι, φανταστείτε ότι δεν έχουν εντρυφήσει μέσα στα διαδικτυακά και αναγκαστικά και για αυτό θα αναγκαστούν να πληρώνουν λογιστές.

Για τα Ταμεία Επαγγελματικής Ασφάλισης τα ΤΕΑ, επί της αρχής το άρθρο 22 παράγραφος 5 του Συντάγματος, κατοχυρώνει την υποχρέωση του κράτους να μεριμνά τόσο για την κύρια όσο και για την επικουρική ασφάλιση. Η μέριμνα δε αυτή περιλαμβάνει τόσο την εγγύηση της διαχρονικής καταβολής των παροχών, όσο και την εγγύηση τουλάχιστον ενός ελάχιστου επιπέδου παροχών. Επομένως, η όποια μεταρρύθμιση πρέπει να βρίσκεται στην κατεύθυνση της ενσωμάτωσης των πάσης φύσεως ταμείων αλληλοβοήθειας και των ιδρυμάτων επαγγελματικών συνταξιοδοτικών παροχών στον κλάδο επικουρικής ασφάλισης του ΕΦΚΑ. Τα ταμεία αυτά, τα ΤΕΑ, αποσύρουν την ευθύνη του κράτους από την υποχρέωση παροχής επικουρικής κοινωνικής ασφάλισης και καθιστούν την επικουρική ασφάλιση προαιρετική. Ουσιαστικά, ότι πληρώσεις παίρνεις και αν κάτι πάει στραβά, η επένδυση δηλαδή, δεν παίρνεις και τίποτα, αντί να ασφαλιστεί ότι θα παίρνεις αυτό που απολαμβάνουν και οι λοιποί ασφαλισμένοι στον επικουρικό κλάδο του ΕΦΚΑ.

Οι απολαβές από τα ΤΕΑ πουθενά δεν διασφαλίζεται ότι θα αναλογούν ή θα έχουν ύψος ανάλογα με το ύψος των εργασιακών αποδοχών των μελών τους, κατά το χρόνο απασχόλησης τους και σε επίπεδο τουλάχιστον ίσο με το επίπεδο της συνταξιοδοτικής προστασίας που παρέχεται σε αντίστοιχους συνταξιούχους από τον επικουρικό κλάδο του e-ΕΦΚΑ.

Αντιστοίχως, στο άρθρο 51, τα ΤΕΑ δύνανται να επενδύσουν τα κεφάλαιά τους. Αυτό, δηλαδή, ισοδυναμεί με ένα «τζογάρισμα». Επομένως, υπάρχει πιθανότητα να μην χορηγηθεί κανένα ποσό και καμία παροχή στα μέλη του, αν οι επενδύσεις αποτύχουν ή αν οι μετοχές σκάσουν. Θυμηθείτε πως έσκασε η φούσκα του Χρηματιστηρίου.

Στα άρθρα 69-72, η αρμόδια Αρχή, με Απόφασή της, μπορεί να αναστείλει, για συγκεκριμένο χρονικό διάστημα, την πληρωμή, μερικώς ή ολικώς, ληξιπρόθεσμων ή μη απαιτήσεων από ασφάλιση υποχρεώσεων ενός ΤΕΑ προς τα μέλη του και δικαιούχους παροχών, είτε λόγω επέλευσης της ασφαλιστικής περίπτωσης ή την καταβολή συγκεκριμένων παροχών προς τα μέλη του και τους δικαιούχους παροχών, καθώς και προς άλλα συμβαλλόμενα μέρη ή και προς λοιπούς πιστωτές, εξαιρουμένων των απαιτήσεων από την παροχή εξαρτημένης εργασίας ή από έμμισθη εντολή.

Δεν προβλέπεται, όμως, καμία προστασία των μελών και καμία αποζημίωση, σε περίπτωση αποτυχίας της επένδυσης ή σε περίπτωση κατάρρευσης του Χρηματιστηρίου ή παράλειψης καταβολής των εισφορών από τον εργοδότη ή σε περίπτωση πτώχευσης του εργοδότη ή του χρηματοδότη.

Μάλιστα, για την αναστολή καταβολής πληρωμών προς τα μέλη των ΤΕΑ αρκεί απλώς η Απόφαση της αρμόδιας Αρχής, Τράπεζα της Ελλάδος ή η θέση του ΤΕΑ σε καθεστώς αφερεγγυότητας – δηλαδή, σε πτώχευση.

Στο άρθρο 124, που αναφέρεται στην υγειονομική κάλυψη ανασφάλιστων και ευάλωτων κοινωνικών ομάδων φαίνεται ότι αποκλείει από την κάλυψη Έλληνες πολίτες που διέμεναν στη χώρα προ ετών, αλλά δεν έχουν πλέον φορολογικές υποχρεώσεις στην Ελλάδα. Δηλαδή, εξαιρεί όλους όσους, λόγω της οικονομικής κρίσης, αναγκάστηκαν να φύγουν από την Ελλάδα και τώρα βρίσκονται στο μεταβατικό στάδιο να έχουν επιστρέψει, αλλά να εξακολουθούν να εργάζονται στο εξωτερικό μέσω τηλεργασίας.

Επίσης, με την πρόβλεψη για την υγειονομική κάλυψη μόνο όσων ανασφάλιστων διαθέτουν ενεργό ΑΜΚΑ, πέρα από τους Έλληνες που προσπαθούν να επαναπατριστούν, εξαιρείται το σύνολο των παράτυπων μεταναστών που εργάζονται, καθώς η ενεργοποίηση του ΑΜΚΑ τους συνδέεται με τις τυπικές προϋποθέσεις για νόμιμη παραμονή.

Στα άλλα επιμέρους άρθρα θα πούμε στις επόμενες συνεδριάσεις.

Επί τη ευκαιρία, θα ήθελα να σας ευχαριστήσω για την επείγουσα, μετά τη συνάντηση που είχαμε στο Υπουργείο, συνάντηση που είχαμε με τη ΔΥΠΑ *(Δημόσια Υπηρεσία Απασχόλησης)*. Περιμένουμε εναγωνίως να έρθει αυτή η Εγκύκλιος που μας έχουν υποσχεθεί. Παρ’ όλα ταύτα, μεμονωμένες περιπτώσεις, που έχουμε ήδη 20 καταγεγραμμένες, μάς έχουν ενημερώσει ότι θα τους τις δίνουμε και θα επιλύεται ατομικά το πρόβλημα κάθε μίας περίπτωσης που έχουμε αναφέρει.

Αυτά και σας ευχαριστώ.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Προεδρεύουσα της Επιτροπής):** Ευχαριστούμε τον κύριο Μπιμπίλα.

Στο σημείο αυτό, περνάμε στους ομιλητές. Τον λόγο έχει ο κ. Παπασωτηρίου.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ, κυρία Πρόεδρε.

Η χρονιά κλείνει, για την Επιτροπή μας, με ένα σημαντικό νομοσχέδιο. Μια νομοθετική πρωτοβουλία του Υπουργείου Εργασίας και Κοινωνικής Ασφάλισης που περιλαμβάνει σειρά θετικών μέτρων υπέρ των ασφαλισμένων και συνταξιούχων, όπως είναι:

Η κατάργηση της οριζόντιας μείωσης κατά 30% στις συντάξεις των εργαζομένων συνταξιούχων και η αντικατάστασή της με ένα 10% μέγιστης και όχι οριζόντιας παρακράτησης, μόνο από τον ασφαλιστέο μισθό υπέρ του ΕΦΚΑ. Ή για τους μη μισθωτούς το 50% επί της επιλεχθείσας από τους ίδιους ασφαλιστικής κλάσης.

Η δυνατότητα εργασίας σε συνταξιούχους αναπηρίας, χωρίς να διακόπτεται η σύνταξη αναπηρίας τους και χωρίς την επιβολή του 10%.

Η αύξηση του ορίου ασφαλιστικών οφειλών στα 30.000 ευρώ, για αυτοαπασχολούμενους και ελεύθερους επαγγελματίες. Ή 10.000 ευρώ για τους αγρότες, έτσι ώστε ασφαλισμένοι, που έχουν συμπληρώσει το 67ο έτος και έχουν καταβάλει εισφορές για τουλάχιστον 20ετία να μπορούν να συνταξιοδοτηθούν.

Η ομοιόμορφη πλέον εφαρμογή της προώθησης της 15ετούς διαδοχικής ασφάλισης για τη θεμελίωση δικαιώματος επικουρικής συνταξιοδότησης, η έκτακτη οικονομική ενίσχυση 750.000 συνταξιούχων που δε θα λάβουν την οριζόντια αύξηση του 3% λόγω προσωπικής διαφοράς με 100 έως 200 ευρώ στην κύρια σύνταξη τους και βέβαια, η για πρώτη φορά χορήγηση επιδόματος μητρότητας 780 ευρώ το μήνα για 9 μήνες από τη ΔΥΠΑ σε αυτοαπασχολούμενες και αγρότισσες με ταυτόχρονη επέκταση του σε όλες τις έμμισθες ασφαλισμένες που μέχρι τώρα δεν λάμβαναν επίδομα κύησης λοχείας.

Μια παροχή που θα είναι πλέον μεταβιβάσιμη σε κάθε γονέα. Ταυτόχρονα, λαμβάνονται και διάφορα οργανωτικά μέτρα για την ενίσχυση του ΕΦΚΑ και της ΔΥΠΑ. Ξεχωρίζω εδώ την ανανέωση της νομοθετικής εξουσιοδότησης προκειμένου να εκδοθούν τελικά οι ενιαίοι κανονισμοί ασφάλισης παροχών του ΕΦΚΑ. Τη διεύρυνση της δυνατότητας μετακίνησης προσωπικού στην εταιρεία διαχείρισης ακίνητης περιουσίας του ΕΦΚΑ και το νέο σύστημα διορισμού εκπαιδευτικών σε σχολές της ΔΥΠΑ και πρόσληψης προσωπικού αναπληρωτών ή ωρομισθίων.

Ιδιαίτερα για το τελευταίο, γνωρίζω, κύριε Υπουργέ, ότι έχετε λάβει υπόμνημα από την ομοσπονδία εκπαιδευτικών λειτουργών του πρώην ΟΑΕΔ με προτάσεις σχετικά με το πώς θα επιλέγονται οι πλέον κατάλληλοι καθηγητές για τις σχολές κατάρτισης και μαθητείας στις ΔΥΠΑ. Ένα υπόμνημα που ευελπιστώ ότι θα εξετάσετε προκειμένου να βελτιωθεί η διαδικασία επιλογής του νέου μόνιμου ή προσωρινού προσωπικού.

Πέραν αυτού, θα ήθελα να σταθώ ιδιαίτερα στην ανάγκη ισότιμης μοριοδότησης της επαγγελματικής προϋπηρεσίας των εκπαιδευτικών της ΔΥΠΑ σε κάθε σχετικό διαγωνισμό του δημοσίου θελήσουν αυτοί να λάβουν μέρος στο μέλλον. Είναι ένα δίκαιο και προφανές κατά τη γνώμη μου αίτημα, που πρέπει να δούμε θετικά το συντομότερο δυνατό σε συνεργασία με όλα τα συναρμόδια Υπουργεία.

Σε ότι αφορά στον ΕΦΚΑ, θα ήθελα να κάνω δύο σχετικές παρατηρήσεις. Η πρώτη αφορά στην κινητικότητα του προσωπικού, την οποία, πολύ σωστά διευρύνει το Υπουργείο με το άρθρο 142 έστω και εσωτερικά. Αυτό, όμως, θα πρέπει να το δούμε πλέον με όρους επείγοντος, είναι και το γενικότερο άνοιγμα της κινητικότητας για τον ΕΦΚΑ. Είναι απαραίτητο μετά από σχεδόν επτά χρόνια απαγορεύσεων να υπάρξει απεγκλωβισμός όσων υπαλλήλων θέλουν να πάνε αλλού στο δημόσιο και ταυτόχρονα, να λήξει η στασιμότητα εντός του ταμείου με την έλλειψη ανοδικής κινητικότητας σε θέσεις ευθύνης.

Είμαι βέβαιος ότι γνωρίζετε τα προβλήματα και ότι θα πάρετε άμεσα μέτρα για την επίλυση τους. Ας μην ξεχνάμε ότι η αφορμή για τους περιορισμούς αυτούς ήταν η συσσώρευση εκκρεμών συνταξιοδοτικών υποθέσεων στον ΕΦΚΑ, κάτι που σύμφωνα με τα στατιστικά στοιχεία του ίδιου του ΕΦΚΑ παύει πλέον να ισχύει.

Μάλιστα, ο νέος Διοικητής του ΕΦΚΑ μιλώντας στη Βουλή πριν από δύο μήνες ανέφερε πως οι εκκρεμότητες για τις πρόσθετες παροχές, επικουρικές και εφάπαξ στο δημόσιο πρακτικά μηδενίζεται. Επομένως, κύριε Υπουργέ, θα πρέπει να έχουμε σύντομα ενημέρωση από τον κ. Βαρβέρη για το κατά πόσο αυτές οι δεσμεύσεις έχουν υλοποιηθεί ξεκινώντας με τους συνταξιούχους του δημοσίου τομέα. Σας ευχαριστώ.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Προεδρεύουσα της Επιτροπής):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ, κυρία Πρόεδρε. Το νομοσχέδιο αποτελείται από τρεις ενότητες. Η πρώτη ενότητα αφορά την αναμόρφωση επαγγελματικής ασφάλισης των ταμείων συμπληρωματικών παροχών και είναι η μεγαλύτερη και επικαλείται την εφαρμογή της Ευρωπαϊκής Οδηγίας, ενώ στην πραγματικότητα βρίσκεται σε αντίθετη κατεύθυνση από αυτή. Είναι η καρδιά του νομοσχεδίου με 111 άρθρα.

Ανοίγει διάπλατα την πόρτα για την ενίσχυση της ιδιωτικοποίησης της ασφάλισης του δεύτερου πυλώνα, αφού θα μπορούν να ιδρύονται Ταμεία Επαγγελματικής Ασφάλισης από εργοδότες και επιχειρήσεις διαφόρων κλάδων μόνο με 100 υπογραφές. Πριμοδοτεί καθαρά την ιδιωτική κερδοσκοπική ασφάλιση, τον τρίτο πυλώνα, δηλαδή, αφού δίνεται η δυνατότητα για πρώτη φορά σε ασφαλιστικές επιχειρήσεις να μετέχουν στην επαγγελματική ασφάλιση μέσω των ομαδικών ασφαλιστικών συμβολαίων και όχι μόνο αυτό.

Πρώτον, εξαιρεί σκανδαλωδώς και σε αντίθεση από την Ευρωπαϊκή Οδηγία και την ευρωπαϊκή πρακτική τα Ομαδικά Ασφαλιστικά Συμβόλαια από όλες τις απαιτήσεις που επιβάλλει στα Ταμεία Επαγγελματικής Ασφάλισης για την προστασία προφανώς των συνταξιοδοτικών δικαιωμάτων των μελών τους.

Όπως, για παράδειγμα, αν ο εργοδότης ξεχάσει να καταβάλει τις εισφορές του και να ενημερώσει τους ασφαλισμένους εξαντλητικά για τα δικαιώματά του ή έχει ενιαίο τύπο καταστατικού που δεν απαιτείται για το ομαδικό ασφαλιστικό συμβόλαιο, ενώ απαιτείται για ΤΕΑ και βέβαια, επιτρέπει στις ιδιωτικές επιχειρήσεις το ΕΑΣ σε περίπτωση χρεοκοπίας μιας ασφαλιστικής εταιρείας, άλλοι ασφαλισμένοι της ίδιας εταιρείας να έχουν προνόμια επί της περιουσίας της χρεοκοπημένης εταιρείας, ενώ οι ασφαλισμένοι του ΕΑΣ να χάνουν τον κουμπαρά τους. Γι’ αυτή τη σκανδαλώδη μεταχείριση των ασφαλιστικών επιχειρήσεων, κορυφώνεται με την ενιαία φορολόγηση των συνταξιοδοτικών παροχών από το ΕΑΣ.

Άρα, δύο μέτρα και δύο σταθμά, όσον αφορά στα πλαίσια και τους κοινοτικούς κανόνες για τα νέα ΤΕΑ, αλλά χαλαρά και ευνοϊκά πλαίσια για τα ομαδικά των ασφαλιστικών επιχειρήσεων. Στην κατηγορία των νέων αυστηρών πλαισίων εντάσσονται και τα υφιστάμενα ΤΕΑ που απαριθμούν 64.000 ασφαλισμένους και τα οποία για πρώτη φορά θα υποστούν βαρύτατη φορολογία. Στη Δημόσια Διαβούλευση το ξέρετε, η Ελληνική Ένωση Ταμείων Επαγγελματικής Ασφάλισης, είναι αντίθετη με το μεγάλο μέρος του νομοσχεδίου, όπως και άλλα ταμεία που αποδεικνύουν εκατοντάδες παρατηρήσεις ότι βέβαια, δεν έγινε ουσιαστική διαβούλευση με το Υπουργείο. Αλλά και κινδυνεύουν να εγκλωβιστούν σε ένα ασφαλιστικό καθεστώς με δυσμενέστερους όρους, από αυτό που βρίσκονται σήμερα, εξαιτίας μονομερών παρεμβάσεων του Κράτους που, ενώ δεν συμμετέχει στη χρηματοδότησή του μπορεί επικαλούμενη λόγους βιωσιμότητας τους να καταλήγει τη συνταγματικά προστατευόμενη συμβατική τους ελευθερία.

Κυρίως, όμως, διότι η βαρύτατη φορολογικοί συντελεστές που επιβάλλει μετατρέπουν την επαγγελματική ασφάλιση ελκυστική για τους έχοντες, δηλαδή τα υψηλόβαθμα στελέχη και αδύνατη για όσους μπορεί, να την έχουν πραγματική ανάγκη, όπως τους μεσήλικες εργαζόμενους 45 με 50 χρόνων από χαμηλά και μεσαία εισοδήματα. Έτσι, πριμοδοτούνται τα ομαδικά ασφαλιστήρια των ιδιωτικών ασφαλιστικών επιχειρήσεων που είναι ο πραγματικός στόχος της Κυβέρνησης.

Τέλος ως προς τη μετατροπή των αλληλοβοηθητικών ταμείων του ΕΤΕΑ, η παρατήρηση του πιο μεγάλου εύρους του ταμείου του φαρμάκου με περιουσία 200 εκατομμυρίων, είναι ενδεικτική για το πού το πάει η Κυβέρνηση. Το ΤΑΥΦΕ αναφέρεται στα άρθρα 98 - 101 και ζητά τη διατήρηση της υποχρεωτικότητας της ασφάλισης, γιατί πρόκειται για μια εφάπαξ παροχή που δίνεται από το 1960, με όρους ανάλογους με τους ασφαλιστικούς νόμους της χώρας.

Συνεπώς, η κατάργηση της υποχρεωτικότητας της ασφάλισης σε καμία περίπτωση δεν εγγυάται τη διατήρηση της βιωσιμότητας του ταμείου σε αντίθεση, βεβαίως, με τους χειρισμούς της αιτιολογικής έκθεσης. Αντίθετα, η υποχρεωτικότητα της ασφάλισης αμφισβητεί την ίδια υπόσταση του φορέα. Συμπερασματικά, σύμφωνα με όσα προβλέπονται στο παρόν νομοσχέδιο σε αυτή την ενότητα, εισάγεται με στρεβλό τρόπο ένας νέος θεσμός ιδιωτικής ασφάλισης, που σήμερα δεν είναι ιδιαίτερα διαδεδομένο στην Ελλάδα με στόχο, να αποτελέσει μια νέα δήθεν ευκαιρία για τους συνταξιούχους που βλέπουν τις συντάξεις τους χαμηλές και διαλυμένες. Είναι ο δρόμος που οδηγεί στη γενίκευση της ιδιωτικής ασφάλισης, που διαθέτει κεφάλαια που θα επενδύονται σε τομείς που θα είναι κερδοφόροι σήμερα και προσανατολίζουν την οικονομία σε συγκεκριμένες κατευθύνσεις που αποδείχθηκαν καταστροφικές για τη χώρα. Γιατί, δεν λαμβάνει υπόψη το μικρό της μέγεθος, το απαρχαιωμένο παραγωγικό μοντέλο, το οποίο εδράζεται και στην ευαλωτότητα που επέδειξε κατά τις πρόσφατες υγειονομικές και κλιματικές κρίσεις.

Δεύτερο κεφάλαιο, «Αναμόρφωση της Ασφαλιστικής Νομοθεσίας». Με την πολυδιαφημιζόμενη ενότητα Β΄ υπερ των συνταξιούχων, η Κυβέρνηση επιχειρεί μια μεγάλη εξαπάτηση σε συνθήκες μεγάλης ακρίβειας με τα μέτρα που πήρε εδώ και τέσσερα χρόνια όχι μόνο δεν βελτίωσε το εισόδημα και τη θέση των συνταξιούχων, αλλά το επιδείνωσε, διότι όσο αφορά στην αύξηση των συντάξεων που διαφήμισε, απλά εφάρμοσε το νόμο του 2017 της Κυβέρνησης του κυρίου Τσίπρα. Δεν έδωσε καν αυξήσεις σε όσους έχουν προσωπική διαφορά, αλλά εφάπαξ ένα πενιχρό εισόδημα 100 έως 200 ευρώ.

Μέσα σε 4 χρόνια ζημίωσε τους συνταξιούχους κατά 3,6 δισ., καταργώντας τη 13η σύνταξη για να χρηματοδοτήσει την ιδιωτική επικουρική ασφάλιση. Τους ζημίωσε του κατά 2,5 δισ. ευρώ επιπλέον, γιατί δεν τους επέστρεψε τα αναδρομικά των παράνομων περικοπών της Κυβέρνησης Σαμαρά το 2012, που επιδίκασε το ΣτΕ. Το μέρος που τους απέδωσε το φορολόγησε με υψηλότατους συντελεστές, με αποτέλεσμα να χάσουν αρκετά από το μικρό μέρος των αναδρομικών. Αντίθετα, αύξησε τις ασφαλιστικές εισφορές για το 80% των ελεύθερων επαγγελματιών από 180 ευρώ στα 240, στην κατώτατη κλίμακα. Η μεγάλη πλειοψηφία των μη μισθωτών, πληρώνει σήμερα εισφορές από το 2019.

 Η Νέα Δημοκρατία, αφού πρώτα αύξησε εκ νέου τον αριθμό των εκκρεμών συντάξεων που παρέλαβε οι οποίες είχαν μειωθεί κατά 70% από ότι η ίδια είχε αφήσει το 2015, στη συνέχεια νομοθέτησε την απάτη των fast track συντάξεων, με αποτέλεσμα πλήθος συνταξιούχων να λαμβάνουν πολύ μικρότερες συντάξεις από αυτές που δικαιούνται ώστε να αυτοθαυμάζεται περί μείωσης των εκκρεμοτήτων.

 Σήμερα με το παρόν νομοσχέδιο, επεκτείνει αυτό το διαβλητό fast track σύστημα στις επικουρικές. Ο κ. Μητσοτάκης υποσχόταν κατάργηση της προσωπικής διαφοράς. Όχι μόνο δεν την κατάργησε, αλλά, ούτε καν έχει αυξήσει τα ποσοστά αναπλήρωσης για το σύνολο των συνταξιούχων και όχι μόνο για όσους έχουν πάνω από 30 έτη ασφάλισης. Αλλάζει το όριο οφειλής σε 30.000, βάσει του οποίου καταβάλλεται η σύνταξη στους ελεύθερους επαγγελματίες, αυτοαπασχολούμενους και επιστήμονες και σε 10.000 για τους αγρότες. Για ποιους μιλάμε, για πόσους ακριβώς κύριε Υπουργέ; Είναι 12.000 υποψήφιοι συνταξιούχοι που είναι πάνω από 67 ετών, έχουν πληρώσει 20 χρόνια εισφορές και έχουν καταθέσεις μέχρι 12.000 ευρώ στις τράπεζες.

Επομένως, η Κυβέρνηση δεν κάνει τίποτα για την υπερχρέωση των μικρομεσαίων επιχειρήσεων, δεν προχωρά σε καμία ρύθμιση στις 120 δόσεις και κούρεμα για όσους έχουν χρέη πάνω από 30.000 στον ΕΦΚΑ, ενώ, τα χρέη στα ΚΕΑΟ έχουν φτάσει στα 47 δισ. και βέβαια δεν κάνει τίποτα για την υπερχρέωση των μικρών επιχειρήσεων. Οι αυξήσεις που προβλέπει σήμερα ο νόμος, είναι για δεύτερη χρονιά μικρότερες του πληθωρισμού, γεγονός που συνιστά όχι αύξηση αλλά μείωση του πραγματικού εισοδήματος συνταξιούχων. Καμία αύξηση δεν προκύπτει για τις επικουρικές συντάξεις. Παραμένουν παγωμένες για περισσότερα από 14 χρόνια.

Στο νομοσχέδιο, δεν περιλαμβάνονται οι κυβερνητικές δεσμεύσεις για τη διόρθωση του τρόπου επιβολής εισφοράς αλληλεγγύης που το είχατε μια δεύτερη φορολογία και αποτελούσε προεκλογική σας εξαγγελία. Αυξάνει κατά 4% τις εισφορές για όλους τους επαγγελματίες, από 1/1/24, ενώ, είχε ήδη αυξήσει τις εισφορές για 9,6% πέρυσι. Αρνείται να παγώσει τις αυξήσεις, όπως είχαν ζητήσει όλοι.

 Το νομοσχέδιο δεν περιλαμβάνει καμία πρόβλεψη για νέες προσλήψεις στον ΕΦΚΑ. Υπάρχουν βέβαια και θετικές διατάξεις και γίνεται συνεχώς αυτή η ερώτηση. Τι θα κάνετε με αυτές; Θα τις ψηφίσετε; Θα είναι πάνω από το 50% αυτών που ψηφίζετε; Ακούστε. Οι θετικές διατάξεις, αφορούν στη συμπλήρωση των απαιτούμενων ενσήμων για πρόωρη σύνταξη. Τα όρια των οφειλών για την καταβολή σύνταξης, την παροχή προστασίας μητρότητας σε αυτοαπασχολούμενους και η εφάπαξ οικονομική ενίσχυση συνταξιούχους με προσωπική διαφορά που η Κυβέρνηση επέλεξε για να μην δώσει αυξήσεις, αυτές όμως οι διατάξεις δεν αλλάζουν τη συνολική πολιτική της Νέας Δημοκρατίας στο ασφαλιστικό που έχει σαφώς αρνητικό πρόσημο. Μην ξεχνάμε ότι ήδη έχετε αφαιρέσει αυτά τα 4 χρόνια, πάνω από 6 δισ. στους συνταξιούχους.

Στην Τριμελή Επιτροπή Επιλογής, συμμετέχει και ένας εκπρόσωπος του (ΑΣΕΠ) και δύο που διορίζονται από το Διοικητή της (ΔΥΠΑ), δηλαδή, από τον Υπουργό.

Άρα, πλειοψηφούν οι διορισμένοι από τη διοίκηση.

 Για πρώτη φορά σε πρόσληψη προσωπικού χωρίς ειδικά προσόντα προβλέπεται δομημένη συνέντευξη υποψηφίων στην Τριμελή Επιτροπή Επιλογής. Η δομημένη συνέντευξη προβλέπεται στο νόμο του (ΑΣΕΠ) μόνο για πρόσληψη Ειδικού Επιστημονικού Προσωπικού και δεν έχει εφαρμοστεί ούτε στο Υπουργείο Παιδείας για τους καθηγητές. Στη συνέντευξη υποβάλλονται ακόμη οι ανάπηροι υποψήφιοι.

 Πλέον προβλέπεται ότι, μετά από αίτηση της ΔΥΠΑ, θα εφαρμόζεται και ψυχομετρική συνέντευξη. Έτσι, καθίσταται άγος στην πραγματικότητα, η εφαρμογή της δομημένης συνέντευξης και της ψυχομετρικής στο δημόσιο. Δεν χρειάζεται πολλή σοφία για να καταλάβεις αυτό, το οποίο πλέον μπορεί να αποκλείει άτομα με υψηλά τυπικά και ουσιαστικά προσόντα και εμπειρία. Η επαγγελματική εμπειρία δεν μοριοδοτείται περισσότερο από την τακτική.

 Ακόμη και η εμπειρία στη διοίκηση είναι ένα σύστημα που ακολουθείται στις σχολές ΕΠΑΣ. Θεωρητική, δηλαδή, εκπαίδευση και πρακτική άσκηση που μοριοδοτείτε, όσο και η επαγγελματική ανά μήνα, υπολογίζει αντί για 12 μήνες 8. Έτσι, αναπληρωτές και ωρομίσθιοι εκπαιδευτικοί των (ΕΠΑΣ) με εμπειρία ετών κινδυνεύουν να βρεθούν σε χαμηλότερη θέση και από εξωτερικούς εργαζόμενους που έχουν μηδενική διδακτική εμπειρία και να οδηγηθούν εκτός των σχολών αφού τα μόρια από πτυχία δεν αρκούν για να σταθμίσουν τη διαφορά.

Αυτό σε συνδυασμό με τη διαρκή μείωση του μόνιμου προσωπικού θα είναι εις βάρος του έργου των σχολών. Έλεγα και ορισμένα για το μητρώο αλλά, κυρία Πρόεδρε, σας ευχαριστώ, για την ανοχή σας θα τα πω αύριο στην πρώτη ανάγνωση κατ΄ άρθρον.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Προεδρεύουσα της Επιτροπής):** Στους φορείς να σημειώσουμε εδώ ότι, εκ παραδρομής, δεν αναφέρθηκε (ΓΣΕΒΕΕ), οπότε την συμπεριλαμβάνουμε στους φορείς.

Τον λόγο έχει ο κ. Σπυρίδων - Άδωνις Γεωργιάδης, Υπουργός Εργασίας και Κοινωνικής Ασφάλισης.

 **ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Καταρχάς αφού, ευχαριστήσω όλους συναδέλφους, για την εποικοδομητική συζήτηση που κάναμε πιστεύω μέχρι στιγμής και την Εισηγήτρια της Νέας Δημοκρατίας, την κυρία Ευθυμίου, θερμά ευχαριστώ.

 Θα μου επιτρέψετε να πω δυο λόγια για το νομοσχέδιο και να δώσω συγκεκριμένες απαντήσεις σε πράγματα που έχουν ακουστεί. Γιατί, εκτιμώ ότι πάντα η κοινοβουλευτική συζήτηση, έχει ενδιαφέρον, αν έχει μια ανταλλαγή επιχειρημάτων ώστε να καταλάβει ο καθένας τι είναι αυτό που υποστηρίζει.

 Παραδείγματος χάριν, άκουσα μετ΄ επιτάσεως τον Εισηγητή του ΣΥΡΙΖΑ να μιλάει κατά της φορολόγησης των Επαγγελματικών Ταμείων Επαγγελματικής Ασφάλισης. Μένω έκπληκτος, πρώτα απ’ όλα, δεν ήξερα ότι η Αριστερά είναι κατά της φορολόγησης μεγάλων κερδών.

 Επίσης, δεν ήξερα ότι η Αριστερά, ενθαρρύνει την εύκολη φοροαποφυγή.

Άκουσα δε, αν θυμάμαι καλά την κυρία Φωτίου πρέπει να το είπε, αλλά μπορεί να κάνω και λάθος ότι το είπε η κυρία Φωτίου. Ότι βάζουμε τελικά στα Ταμεία Επαγγελματικής Ασφάλισης, βαρύτατη φορολόγηση. Η βαρύτατη φορολόγησή, για να καταλάβετε, ακόμα ποια είναι.

 Εάν μείνεις έως πέντε χρόνια 20%, εάν μείνεις έως δέκα χρόνια 15%, εάν μείνεις έως είκοσι χρόνια 10% και αν μείνεις πάνω από είκοσι χρόνια 5%, αυτό στο εφάπαξ, αν το πάρει σύνταξη είναι όλοι οι δείκτες στο μισό.

Δηλαδή, να το κάνω λίγο πρακτικά, για να το καταλάβει η κυρία Φωτίου να δει τι υποστηρίζει, σήμερα τι γίνεται.

Σε κάποιον που θέλει να βάλει χρήματα σε ένα Ταμείο Επικουρικής Ασφάλισης για έως πέντε χρόνια, δηλαδή, στο τέλος του εργασιακού βίου. Εσύ που πας να τα βάλεις για πέντε χρόνια πας, γιατί ξαφνικά ανησύχησες, αν θα έχεις συμπληρωματική σύνταξη, όταν βγει σε σύνταξη και περιμένουμε μια χαμηλή κατάθεση, να αποκτήσει συμπληρωματική σύνταξη σε πέντε χρόνια; Δεν βγαίνουν τα νούμερα. Για να έχεις μαζέψει ένα σοβαρό ποσό σε 5 χρόνια, δεν βάζεις 100 και 200 ευρώ τον μήνα, για 5 χρόνια. Βάζεις εκατοντάδες χιλιάδες ευρώ για πέντε χρόνια.

Ποια όμως είναι η διαφορά;

 Ότι εσύ που έχεις τα δεκάδες χιλιάδες ή εκατοντάδες χιλιάδες ευρώ για 5 χρόνια.

 Άρα, είσαι άνθρωπος με πολύ υψηλά εισοδήματα εάν τα βάλεις για πέντε χρόνια όπως, κάνεις τώρα και τα βγάλεις στα πέντε χρόνια πληρώνεις μηδέν φόρο με τον ισχύοντα νόμο. Αν δεν τα έβαζες όμως, στο Ταμείο Κοινωνικής Ασφάλισης, θα πλήρωνες 44% φόρο.

 Έρχεται, λοιπόν, η Αριστερά εδώ και λέει, η Αριστερά: Ότι πιστεύει ότι οι άνθρωποι..

**ΘΕΑΝΩ ΦΩΤΙΟΥ:** *Μιλάει εκτός μικροφώνου…*

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μη με διακόψετε. Θέλω να τα εξηγώ πρακτικά, να καταλάβω τι υποστηρίζει ο καθένας εδώ μέσα. Λέτε, λοιπόν, ότι κάποιος ο οποίος μπορεί να βάλει κάποιες δεκάδες έως και εκατοντάδες χιλιάδες ευρώ, σε πέντε χρόνια, πρέπει να μπορεί να τα παίρνει χωρίς να πληρώνει ένα ευρώ φόρο στο ελληνικό κράτος. Αυτό υποστηρίξατε, για να είμαστε συνεννοημένοι.

 Άρα, για να καταλάβουμε και ποιος κλείνει το μάτι στους πλουσίους και τους έχοντες και κατέχοντες. Διότι εμείς λέμε το ακριβώς ανάποδο.

 Εμείς λέμε, εάν χρησιμοποιήσω Επαγγελματικό Ταμείο, το Ταμείο Επαγγελματικής Ασφάλισης, γιατί είσαι κάπως, άνθρωπος χαμηλού ή μεσαίου εισοδήματος και θέλεις να αποκτήσεις ένα συμπληρωματικό εισόδημα, μια συμπληρωματική σύνταξη, όταν βγεις στη σύνταξη ή να πάρεις ένα εφάπαξ προκοπής, τότε σε αυτή την περίπτωση δεν μπορείς να μαζέψεις ένα σοβαρό ποσό σε πέντε χρόνια. Θα πρέπει να βάζεις λίγα λεφτά για πολλά χρόνια, στην περίπτωση που βάζεις λίγα λεφτά για πολλά χρόνια, στο εφάπαξ θα πληρώσεις 5% και σε σύνταξη 2,5%. Είναι αυτή, η βαρύτατη φορολόγηση την οποία συζητάμε;

 Άρα, προφανώς, ως βαρύτατη φορολόγηση την θεωρείτε μόνο εσείς.

 Απόδειξη δε, ότι αυτοί που αντέδρασαν στο νομοσχέδιο δεν είναι αυτοί, οι οποίοι δίνουν λίγα λεπτά στα Ασφαλιστικά Ταμεία, αυτοί δεν αντέδρασαν καθόλου, στη φορολογία εννοώ. Ποιοι αντέδρασαν;

 Τα στελέχη των τραπεζών, των πολυεθνικών εταιρειών. Αυτοί λέει, που λαμβάνουν εισοδήματα πάνω από 100 και 200 ευρώ το χρόνο. Αυτοί αντέδρασαν στην φορολογία και λογικά αντέδρασαν, γιατί είχαν μία ευκαιρία να μην πληρώνουν φόρο, την οποία πρέπει να την κλείνουμε. Αυτό είναι όλο.

Αλλά, ότι η Αριστερά στην Ελλάδα θα υπερασπιζόταν αυτούς και εγώ, ο καπιταλιστής λέω, ότι πρέπει να πληρώνουν φόρο, μου κάνει πραγματικά πολύ μεγάλη εντύπωση.

Αλλά, θα τα δούμε αυτά και παραδείγματα και συνέχεια της συζήτησης.

Τώρα, οφείλω να πω και κάτι ακόμα, δυο ακόμα απαντήσεις στην κυρία Φωτίου.

Πρώτον, είπατε, ότι θα είναι 12.000 οι δυνητικοί δικαιούχοι της αυξήσεως του ορίου από τις 20.000 στις 30.000 ευρώ και είπατε είναι περίπου 12.000, αυτοί οι οποίοι έχουν πληρώσει 20 χρόνια ένσημα, έχουν συμπληρώσει 40 χρόνια εργασίας και έχουν 12.000, καταθέσεις στην τράπεζα. Που τις ξέρετε τις καταθέσεις τους;

Εμείς δεν τις ξέρουμε, είναι απόρρητες οι καταθέσεις τους, κανείς δεν τις ξέρει.

Άρα, κανείς δεν ξέρει πόσοι θα είναι.

Αυτό που θέλω να πω για την ρύθμιση, την συγκεκριμένη, είναι κάτι πάρα πολύ απλό. Κάνουμε μια πολύ γενναία μεταβολή, το 20.000 με 30.000 είναι 50%, πάνω στο όριο, το 6.000 με 10.000 είναι, επίσης, μια πολύ μεγάλη αύξηση στο όριο, εννοώ για τους αγρότες. Θα μετρήσουμε πόσοι θα μπουν, για να δούμε και ποια είναι η πραγματική επίπτωση στα οικονομικά του ΕΦΚΑ. Εάν μεν, μπουν πολλοί πάει να πει, ότι η ρύθμιση είναι αρκετή και δούλεψε, εάν βγουν λίγοι που είναι πιθανόν να μπουν λίγοι, εγώ δεν προδικάζω, εδώ θα είμαστε να αυξήσουμε περαιτέρω το όριο.

Γιατί εμένα μέσα μου, εγώ ο ίδιος έχω αμφιβολία προς στο εξής: Θα ήθελα να το βάλω 30.000, κύρια οφειλή και να έχω εξαιρέσει τις προσαυξήσεις και τα πρόστιμα από τους 30.000, γιατί είναι πιθανόν κάπως, λόγω των προστίμων και των προσαυξήσεων τελικά, να χρώσταγε στην πραγματικότητα πολύ λιγότερα. Όμως, αυτό δεν μπορούμε σήμερα να μετρήσουμε, τι πραγματικά θα σήμαινε για τα οικονομικά του ΕΦΚΑ και επειδή, πρέπει να πάμε πολύ προσεκτικά γιατί μιλάμε για τις συντάξεις των ανθρώπων. Πάμε προσεκτικά, κάνουμε το πρώτο βήμα, μετράμε και αν χρειαστεί να επανέλθουμε είμαι πολύ ανοιχτός να επανέλθω.

 Πάντως, να ξεκαθαρίσουμε κανένας δεν ξέρει ποιοι και πόσοι έχουν 12.000 ευρώ στην τράπεζα.

 Τώρα, το νομοσχέδιο έχει ασφαλώς, το μεγάλο κομμάτι των Ταμείων Επαγγελματικής Ασφάλισης, στο οποίο θα έρθω μετά, να πω δύο λόγια ακόμα και μετά θα το εξηγήσει πολύ αναλυτικά ο κύριος Υφυπουργός, που είναι και ειδικός ούτως ή άλλως σε αυτά, αλλά έχει και πάρα πολλές θετικές ρυθμίσεις στις οποίες αναφερθήκατε, αλλά και ορισμένες στις οποίες δεν αναφερθήκατε.

 Παραδείγματος χάριν, έχουμε συμπεριλάβει ρύθμιση ώστε κάποιος που έχει το εποχικό επίδομα, εργαζόμενος στον τουρισμό να μπορεί να εργάζεται με έως 12 ημερομίσθια το μήνα χωρίς να χάνει το επίδομα αυτό. Αυτή πιστεύουμε είναι μια εξαιρετικά θετική ρύθμιση, υπήρχε, καταργήθηκε στα μνημονιακά χρόνια, όμως, τώρα υπάρχει μια ιδιομορφία.

Υπάρχει τόσο έλλειμμα εργασίας στον χώρο της εστίασης και του τουρισμού όπου τους χειμερινούς μήνες είναι πολύ πιθανό, το ενδεχόμενο ορισμένοι από αυτούς ή να τους χρειάζεται μια επιχείρηση και να μην πάνε να δουλέψουν για να μην χάσουν το επίδομα ή να πάνε να δουλέψουν και να δουλέψουν τελικά, μαύρη εργασία.

Άρα, ανοίγουμε αυτήν τη ρύθμιση και, αν θέλετε, αντιστρέφουμε μια πολιτική μνημονιακή για να δώσουμε την ευκαιρία και στον κόσμο να δουλέψει με νόμιμα χρήματα και να αυξήσει τα εισοδήματα του και τις επιχειρήσεις να έχουν νόμιμα απασχολούντες εργαζόμενους. Τη θεωρώ μια πολύ σημαντική ρύθμιση για την αγορά εργασίας.

Όπως σωστά είπατε, εξομοιώνουμε και ήταν μια προεκλογική της Κυβερνήσεως μας, το επίδομα μητρότητας σε ελεύθερους επαγγελματίες και αγρότες, ακριβώς για να ενισχύσουμε, εν τοις πράγμασι, το δημογραφικό μας πρόβλημα.

Θα κάνω μια ανάλυση μετά για το δημογραφικό, κυρίως για τη συνάδελφο από τη «ΝΙΚΗ», αμέσως στη συνέχεια, γιατί ωραία τα λέμε αλλά να ξέρουμε και τι ακριβώς συζητάμε.

Τρίτον, έχει τη ρύθμιση για τους εργαζόμενους συνταξιούχους και κάνω εδώ μια παύση. Άκουσα εξαιρετική κριτική από την κυρία Φωτίου για τη ρύθμιση αυτή, είναι εξαπάτηση, είπατε, των συνταξιούχων.

Εσείς, «εσείς» εννοώ , με την ιδιότητά σας στο παλαιότερο σας κόμμα, αλλά και ως υφυπουργός ήσασταν μέλος ομάδας της κυβέρνησης του Υπουργείου Εργασίας, θεσπίσατε 60% κράτηση στον εργαζόμενο συνταξιούχο και εμείς το κάνουμε μηδέν.

Ποιος από τους δύο εξαπατά τους συνταξιούχους;

Εσείς που τους λέγατε «αν δουλέψεις θα σου πάρω το 60% της σύνταξης» ή εμείς πού το κάνουμε μηδέν;

Θα με τρελάνετε;

Εδώ, δηλαδή, πρόκειται περί πλήρους διαστροφής της πραγματικότητας. Τους «γδέρνατε» τους εργαζόμενους συνταξιούχους, και έρχεστε εδώ και κλαίτε.

Ε, δε γίνονται και τα δύο.

Η ενθάρρυνση των εργαζομένων συνταξιούχων από την Κυβέρνηση του Κυριάκου Μητσοτάκη, που ξεκίνησε από την πρώτη μέρα με τον Γιάννη Βρούτση, που έκανε το 60% σε 30% και τώρα, από εμάς το 30% σε 0%, έγινε για τον εξής απλό λόγο, να το πω και για τη συνάδελφο από τη «ΝΙΚΗ». Πλέον, το πρόβλημα στην αγορά εργασίας είναι το έλλειμμα εργατικών χειρών. Ο εργαζόμενος συνταξιούχος σήμερα δεν παίρνει τη θέση ενός νέου, ο εργαζόμενος συνταξιούχος σήμερα προσφέρει στην αγορά εργασίας ικανότητες και δεξιότητες που δε μπορεί εύκολα σήμερα να τις αναπληρώσει η αγορά εργασίας.

Άρα, η ενθάρρυνση του να εργάζονται γίνεται γιατί έχει πολύ μεγάλο οικονομικό νόημα για το σύνολο της οικονομίας μας και από τη δουλειά τους, η οποία θα συμβάλει στην ανάπτυξη και τη μεγέθυνση οικονομία μας, θα δημιουργηθούν θέσεις εργασίας και για τους νέους. Δεν είναι η εργασία των συνταξιούχων ανταγωνιστική ως προς τους νέους, όπως, ενδεχομένως, θα μπορούσε να υποστηρίξει κάποιος σε εποχές υψηλής ανεργίας. Σήμερα είμαστε σε αντίστροφη περίοδο, είμαστε σε εποχή που όλες οι επιχειρήσεις μας ζητάνε να φέρουμε εργαζομένους από το εξωτερικό γιατί δε βρίσκουν εργαζόμενους στην Ελλάδα.

Πιστεύετε εσείς ότι είναι καλύτερα να φέρνουμε εργαζομένους από το εξωτερικό ή αν θέλει κάποιος συνταξιούχος να συνεχίζει να εργάζεται να μπορεί να το κάνει νόμιμα, χωρίς να τον «γδέρνει» ο νόμος της κυρίας Φωτίου;

Τόσο απλά είναι τα πράγματα.

Άρα, λοιπόν, η συγκεκριμένη διάταξη είναι και κοινωνικά δίκαιη και με πολύ συγκεκριμένη οικονομική λογική αλλά και όχι σε αντίθεση με την εργασία των νέων.

Είπατε διάφορα, όπως ότι λύσαμε το θέμα με τα εφάπαξ των ιερέων, ένα αίτημα διαχρονικό και πάρα πολλών ετών. Να εξηγήσω και τι είναι αυτό που λύνουμε. Οι ιερείς, κατά κανόνα, της χώρας μας δε βγαίνουν στη σύνταξη παρά μετά από πάρα πολλά χρόνια, ορισμένοι ακόμα και στα 80 φτάνουν, γιατί υπάρχει έλλειμμα ιερέων. Ιδιαίτερα σε χωριά και σε επαρχιακές ζώνες, οι μητροπόλεις τους χρειάζονται και τους ζητούν να παραμείνουν σε λειτουργία. Οι άνθρωποι αυτοί δε μπορούν να πάρουν το εφάπαξ τους, διότι για να πάρεις το εφάπαξ πρέπει να έχεις κάνει αίτηση συνταξιοδότησης και τελικά δεν έπαιρναν το εφάπαξ ποτέ.

Εμείς, τι λέμε εδώ;

Λέμε ότι στα 67 του χρόνια θα μπορεί να πάρει το εφάπαξ του ιερέα χωρίς να έχει βγει στη σύνταξη. Άρα, αν θέλει να συνεχίσει να λειτουργεί θα συνεχίσει να λειτουργεί αλλά θα πάρει και τα χρήματα που έχει πληρώσει σε όλη του τη ζωή.

Δε φαντάζεστε, αυτό το απλό πράγμα, πόσα χρόνια το ζητούσαν οι ιερείς στην Ελλάδα και έπρεπε να έρθει η παρούσα πολιτική ηγεσία για να το λύσει.

Επίσης, δεν αναφέρατε, ιδιαίτερα οι κοινωνικά ευαίσθητοι, τη ρύθμιση που έχουμε βάλει για τους αποφυλακισθέντες, όπου τι λέμε;

Είσαι κάποιος που έχεις εκτίσει την ποινή σου και βγαίνεις και σου δίνουμε το επίδομα για την επανένταξή σου στην κοινωνία. Έως και την ψήφιση αυτού του νόμου, το επίδομα αυτό προσμετράει στο συνολικό εισόδημα. Άρα, παίρνεις το Ελάχιστο Εγγυημένο Εισόδημα και χάνεις όλα τα επιδόματα που συνδέονται με το Ελάχιστο Εγγυημένο Εισόδημα.

Με τη ρύθμισή μας, στους ανθρώπους αυτούς, που θέλουμε να επανενταχθούν στην κοινωνία, δε θα προσμετράται το επίδομα αυτό στα συνολικά τους εισοδήματα και θα μπορούν να παίρνουν και τα επιδόματα τα οποία συνδέονται με τους ευρισκόμενους στο πιο ευάλωτο οικονομικά κομμάτι του πληθυσμού και το επίδομα για να μπορέσουν να επανενταχθούν στην κοινωνία μας.

Όλα αυτά είναι έμπρακτα μέτρα και πολλά άλλα, γιατί είναι πάρα πολλά που έχει το νομοσχέδιο, που δείχνουν την πραγματική μας διάθεση να βοηθήσουμε τον κόσμο, να βοηθήσουμε και τους συνταξιούχους, να βοηθήσουμε και τους εργαζόμενους και να βοηθήσουμε και την οικονομία να πάει μπροστά. Είναι διατάξεις που εδράζονται κυρίως στην κοινή λογική και που δε βλέπω στα σοβαρά γιατί κάποιο κόμμα θα μπορούσε να καταψηφίζει, αλλά ο καθένας κάνει ό,τι θέλει.

Έρχομαι, όμως, να απαντήσω και σε αυτά που έχω σημειώσει και ξεκινάω με τον κ. Γαβρήλο. Πρώτα από όλα, μου το είπατε σε προηγούμενη συνεδρίαση, τώρα που σιγά σιγά τα μαθαίνετε. Καταλαβαίνω ότι έχετε μια επαγγελματική εξειδίκευση, αλλά θα μου επιτρέψετε, σε λίγο προσωπικό τόνο, να σας πω ότι δεν είναι ωραίο να το λέτε κάθε φορά στη Βουλή και σίγουρα, όχι σε μένα. Παρακαλώ πολύ, να μην το επαναλάβετε. Είμαι 16 χρόνια Βουλευτής. Άρα, προφανώς, από ασφαλιστικό κάτι καταλαβαίνω.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Υπουργέ, έχετε δίκιο. Μου λέτε και εσείς ότι είστε 16 χρόνια Βουλευτής και εγώ μόλις 6 μήνες, γι’ αυτό το αναφέρω. Είναι η πρώτη φορά που σας πρόλαβα, γιατί ξεκινάτε με αυτό, ότι είσαστε 16 χρόνια Βουλευτής και εγώ μόλις 6 μήνες.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Σας λέω ως Βουλευτής 16 χρόνια εδώ, κάτι καταλαβαίνω από το ασφαλιστικό και όσο μου πληρώνει ένσημα από το 1994, πες, κάτι καταλαβαίνω τα Ασφαλιστικά Ταμεία.

Άρα, παρακαλώ πολύ, αφήνω τα προσωπικά απ’ έξω.

Πάμε λίγο πιο συγκεκριμένα. Πρώτα απ’ όλα, έμεινα έκπληκτος, είστε ο πρώτος που το έθεσε στον δημόσιο διάλογο, όλοι, ακόμα και οι πιο σφοδροί επικριτές του νομοσχεδίου - των οποίων τα επιχειρήματα έχετε υιοθετήσει τυφλοσούρτης εδώ, αλλά θα απαντήσω σε ένα προς ένα - έχουν αναγνωρίσει ότι η μεταφορά της εποπτείας στην Τράπεζα της Ελλάδος είναι ένα βήμα μπρος.

Για ποιον λόγο;

Διότι το βασικότερο πρόβλημα στον Πυλώνα ΙΙ Ασφάλισης και ίσως και στον Πυλώνα ΙΙΙ, σε ένα βαθμό στην Ελλάδα, για να είμαι ειλικρινής, για να μην πω και στον Πυλώνα Ι, αλλά ο πρώτος δεν είναι υποχρεωτικός, είναι ένα τεράστιο έλλειμμα εμπιστοσύνης. Όλη η περίοδος του PSI, των μνημονίων, της χρεοκοπίας, έχει δημιουργήσει μεγάλο έλλειμμα εμπιστοσύνης.

Τι είπαν άπαντες, όταν επιλέξαμε να μεταφέρουμε την εποπτεία στην Τράπεζα της Ελλάδος; Ακόμα, επαναλαμβάνω και οι πιο επικριτικοί, θα τους ακούσετε σήμερα και αύριο, θα τους ρωτήσω για να τα ακούσετε, ότι η εποπτεία της Ελλάδας είναι ένα βήμα μπρος για την οικοδόμηση αυτής της εμπιστοσύνης.

Τώρα σοβαρά συζητάμε στη Βουλή, αν έχει μεγαλύτερη τεχνική δυνατότητα και δεξιότητα το Υπουργείο Εργασίας να ελέγξει ένα Ταμείο από την Τράπεζα της Ελλάδος (ΤτΕ);

Θα ξεχάσουμε και αυτά που ξέρουμε.

Θεωρώ ότι ήταν μία λεκτική υπερβολή, που δεν εδράζεται επί κανενός πραγματικού δεδομένου.

Θέλω να μείνω λίγο στο Ταμείο Εφάπαξ Παροχών Φαρμάκου (Τ.Α.Υ.Φ.Ε), γιατί εδώ πραγματικά, ίσως δεν έχει γίνει αντιληπτό ή εσείς δεν το έχετε καταλάβει καλά ή εγώ δεν το έχω καταλάβει καλά, κάποιος πρέπει να τα εξηγήσει στον εδώ.

Τι είναι το Ταμείο Εφάπαξ Παροχών (Τ.Α.Υ.Φ.Ε); Είναι Νομικό Πρόσωπο Δημοσίου Δικαίου (Ν.Π.Δ.Δ.); Είναι κράτος το Ταμείο Εφάπαξ Παροχών (Τ.Α.Υ.Φ.Ε); Όχι. Είναι ένα Νομικά Πρόσωπα Ιδιωτικού Δικαίου (Ν.Π.Ι.Δ.). Πολύ ωραία. Σε ένα, λοιπόν, Νομικά Πρόσωπα Ιδιωτικού Δικαίου (Ν.Π.Ι.Δ.) έχουμε πάει και έχουμε θεσπίσει υποχρεωτικότητα στην εισφορά των εργαζομένων. Προσέξτε! Δεν πληρώνει ο εργοδότης τα λεφτά, ο εργοδότης τα κρατάει από το μισθό του εργαζομένου.

 **ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Θα μπορούσε να τα κρατήσει στο Δημόσιο. Το Κράτος, το αποφάσισε, το 2013.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Το Κράτος, δεν αποφάσισε τίποτα τέτοιο. Το Κράτος το κράτησε Νομικά Πρόσωπα Ιδιωτικού Δικαίου (Ν.Π.Ι.Δ.) και από το παράθυρο έχουν κρατήσει την υποχρεωτικότητα. Το λέω, για να ακούν αυτοί που βλέπουν για να καταλάβει ο καθένας μας τι υπερασπίζεται εδώ. Έρχεται ένα Σωματείο, περί αυτού πρόκειται και λέει, «Εγώ, αν και είμαι Σωματείο, θα σου παίρνω υποχρεωτικά από το μισθό σου κάθε μήνα ένα «Χ» ποσό, για να σου το δώσω κάποτε ως εφάπαξ».

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΙΟΜΜΑ ΕΛΛΑΔΑΣ»):** Θα το κάνει με τη σύμφωνη γνώμη των εργαζομένων.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):**  Όχι, με τη σύμφωνη γνώμη των εργαζομένων, είναι υποχρεωτικό.

Εμείς θα το κάνουμε τώρα με τη σύμφωνη γνώμη των εργαζομένων. Μέχρι σήμερα είναι χωρίς τη σύμφωνη γνώμη, είναι υποχρεωτικό.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΙΟΜΜΑ ΕΛΛΑΔΑΣ»):** Όποιος δεν θέλει, δεν το κάνει.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Σας ξανά λέω ότι είναι υποχρεωτικό. Να το πάμε, λοιπόν, από την αρχή. Τώρα είναι υποχρεωτικό, όλοι οι εργαζόμενοι το πληρώνουν θέλουν, δεν θέλουν. Με τον νόμο που ψηφίζουμε τώρα, λέμε «Ο κάθε εργαζόμενος αποφασίζει μόνος του, αν θέλει να τον πληρώνει ή όχι». Έρχεστε εδώ και λέτε, «Όχι. Πρέπει να το διατηρήσουμε ως ένα Νομικό Πρόσωπο Ιδιωτικού Δικαίου (Ν.Π.Ι.Δ.)».

Το τονίζω, επειδή λέτε, ότι είστε ειδικός στο ασφαλιστικό σύστημα. Το Ταμείο Εφάπαξ Παροχών (Τ.Α.Υ.Φ.Ε) είναι Ταμείο του Πυλώνα Ι της Ασφάλισης; Άρα, είναι ένα Ταμείο Αλληλοβοηθείας. Να κάνω και εγώ ένα Ταμείο στις εκδόσεις «Γεωργιάδη» και να τα παίρνω υποχρεωτικά από τους εργαζόμενούς μου και να τα διαχειρίζομαι μονός μου; Να το κάνετε και εσείς στη δική σας επιχείρηση; Δεν κατάλαβα, γιατί το κάνουμε το Ταμείο Εφάπαξ Παροχών (Τ.Α.Υ.Φ.Ε); Το επιχείρημα, το οποίο ακούω είναι ότι θα καταστραφεί το Ταμείο.

Δηλαδή, τι λέει αυτό το επιχείρημα; Ότι 28.000 εργαζόμενοι που σήμερα πληρώνουν, θα αποφασίζουν να μην πληρώνουν. Με συγχωρείτε. Αν οι 28.000 εργαζόμενοι, αυτοί που λέτε, ότι καταστρέφονται από τη ρύθμισή μας, αποφασίσουν να σώσουν το Ταμείο τους και λένε «Το πληρώνουν», θα καταστραφεί το Ταμείο. Όχι.

Άρα, στην πραγματικότητα το αν θα σωθεί ή όχι το Ταμείο Εφάπαξ Παροχών (Τ.Α.Υ.Φ.Ε), θα το αποφασίζουν οι ασφαλισμένοι του, αν είναι ευχαριστημένοι από τις παροχές που τους δίνει.

Να πούμε και μια μικρή λεπτομέρεια εδώ. Το ΤΑΥΦΕ έχει αποφασίσει να γίνει κεφαλαιοποιητικό το σύστημα, προϊόντος του χρόνου. Δηλαδή, για να το καταλάβουμε λίγο απλά. Αυτοί που σήμερα είναι εργαζόμενοι, πληρώνουν μια μεγάλη εισφορά το μήνα, η οποία μεγάλη εισφορά το μήνα θα δώσει μεγάλο εφάπαξ σε αυτούς που παίρνουν όταν βγουν σε σύνταξη. Όταν θα φτάσει η δικιά τους ώρα να πάρουν εφάπαξ, όμως, επειδή το σύστημα θα έχει γίνει κεφαλαιοποιητικό, αυτοί θα πάρουν το μισό και το ένα τρίτο από αυτό που παίρνουν οι τωρινοί. Δηλαδή, αυτοί θα πληρώνουν τα πολλά λεφτά, αλλά θα πάρουν το μικρό εφάπαξ. Το βρίσκετε λογικό αυτό και μάλιστα με νόμο του κράτους, υποχρεωτικά; Άμα θέλουν να το κάνουν, με γεια τους, με χαρά τους. Το Κράτος τι δουλειά έχει μέσα σε όλο αυτό;

Άρα, λοιπόν, αγαπητοί, ούτε ο κ. Γεωργιάδης κλείνει κανένα ΤΑΥΦΕ. Αν θέλουν οι ασφαλισμένοι να το κρατήσουν όρθιο, μια χαρά, ούτε τίποτα. Εμείς το μόνο που παρέχουμε είναι ελευθερία στους ασφαλισμένους του ΤΑΥΦΕ να αποφασίσουν εάν θέλουν να υπάρχει ή όχι. Μακάρι να το κρατήσουνε και να τα πληρώνουν, αλλά στην υποχρεωτικότητα υπάρχει και ένα άλλο πρόβλημα, το οποίο δεν έχετε αντιληφθεί. Όλο το αίτημα της αγοράς, δεν είναι ότι πρέπει να μειώσουμε το μη μισθολογικό κόστος στην Ελλάδα; Ότι οι κρατήσεις οι ασφαλιστικές είναι πάρα πολύ μεγάλες; Αυτό δεν λέμε όλοι; Δεν λένε όλα τα κόμματα, όλα τα επιμελητήρια, όλοι οι εργοδοτικοί φορείς, όλοι οι φορείς ότι, είναι υπερβολικά μεγάλες οι κρατήσεις που έχει ο εργαζόμενος μισθωτός στην Ελλάδα, σε σχέση με τους συναδέλφους, τους εργαζόμενους σε άλλες χώρες, στην Ευρώπη; Δεν διαφημίσαμε εμείς ως Κυβέρνηση ότι μειώσαμε κατά 4,4% τις εισφορές και δεν έχουμε δεσμευτεί να μειώσουμε τις εισφορές άλλο 1% μέχρι το 2027; 0.5% τo 2025 και 0.5% το 2027; Με συγχωρείτε. Εάν λέμε ότι είναι πολλές οι εισφορές, δηλαδή το 26%, σύνολο για την κύρια και την επικουρική ασφάλιση. Αλλά ταυτόχρονα λέμε ότι δεν θα κρατήσουμε και υποχρεωτικά επιπλέον εισφορά στο ΤΑΥΦΕ. Αυτοί οι εργαζόμενοι στο ΤΑΥΦΕ, δηλαδή, έχουν περιθώρια να πληρώνουν κι άλλα; και κακώς μειώνουμε τις εισφορές; για την κύρια ασφάλιση μιλάω τώρα και την κύρια σύνταξη; Δεν μπορεί να ισχύουν όλα. Δεν μπορεί να είναι και ανάγκη να μειώσουμε τις εισφορές και ανάγκη να κρατήσουμε την υποχρεωτικότητα, στην ίδια πρόταση. Εδώ κάτι δεν πάει καλά.

Άρα, καλή η φασαρία και εγώ θα έκανα φασαρία αν ήμουν στη Διοίκηση του ΤΑΥΦΕ. Παραδείγματος χάριν εμένα, επειδή είδα τα οικονομικά στοιχεία του ΤΑΥΦΕ. Μου έχει κάνει μεγάλη εντύπωση, γιατί το διαχειριστικό του κόστος είναι τόσο πολύ πιο μεγάλο από το μέσο όρο των Ταμείων. Θα ήθελα πολύ να ξέρω, ποιες είναι οι αμοιβές που μοιράζονται, για να έχουν τόσο μεγάλο διαχειριστικό κόστος. Θα έχει ενδιαφέρον αυτό να το ακούσουμε αύριο, αλλά καταλαβαίνει ο καθένας μας τι υπερασπίζεται εδώ πέρα μέσα. Εμείς υπερασπιζόμαστε την κοινωνική δικαιοσύνη, την ανθρώπινη ελευθερία, να αποφασίζει μόνος του τι θα κάνει το μισθό του και την ανάγκη όλα να λειτουργούν σε καθεστώς διαφάνειας και τα υπόλοιπα θα τα συνεχίσω αφού ακούσουμε τους Φορείς και το ίδιο το ΤΑΥΦΕ αύριο.

Πάω, όμως, στον «ενεργό ΑΜΚΑ» που έκανε τόσο μεγάλη φασαρία ο Εισηγητής του ΣΥΡΙΖΑ. Μην μου πείτε τώρα, έχει πάει ο κ. Ξανθός στη «ΝΕΑ ΑΡΙΣΤΕΡΑ», γιατί αυτά τα έλεγε ως Υπουργός Υγείας του ΣΥΡΙΖΑ το 2019, τον Μάιο.

Σας διαβάζω τι έλεγε τότε: «Έχουμε την εικόνα ότι υπάρχει μια μερίδα αλλοδαπών, συνήθως γειτονικών χωρών που, ενώ δεν διαμένουν πλέον στη χώρα μας διαθέτουν ΑΜΚΑ από το παρελθόν και εκμεταλλεύονται το νόμο, χωρίς να το δικαιούνται. Η δικλείδα ασφαλείας που προωθούμε είναι η πιστοποίηση της μόνιμης παραμονής στη χώρα για κάθε αλλοδαπό δικαιούχο ΑΜΚΑ και άρα δικαιούχου δωρεάν περίθαλψης».

Αυτή ήταν η επίσημη πολιτική του Υπουργού Υγείας του ΣΥΡΙΖΑ, το 2019. Τι νομοθετούμε με το παρόν νομοσχέδιο; Ακριβώς αυτό που λέει ο κ. Ξανθός εδώ, ακριβώς αυτό, την ασφαλιστική δικλείδα του «Ενεργού» ή του μη «Ενεργού ΑΜΚΑ», δηλαδή αν είσαι αλλοδαπός και δεν διαμένεις μόνιμα στην Ελλάδα, δεν δικαιούσαι δωρεάν ιατροφαρμακευτική περίθαλψη. Για ποιο λόγο το βάζουμε αυτό; Διότι λόγω του νόμου που θα έρθει αμέσως τώρα, για τη δωρεάν πρόσβαση όλων των ανασφάλιστων στο δικό μας σύστημα, έναν νόμο πολύ προηγμένο, δεν τον έχει σχεδόν καμία άλλη χώρα στον κόσμο. Πάρα πολλοί, κυρίως στη γειτονική Αλβανία, αλλά και από άλλες χώρες. Τι κάνουν; Φεύγουν από την Αλβανία, κατεβαίνουν σε ένα νοσοκομείο π.χ. στα Γιάννενα, κάνουν συνταγές, γράφουν φάρμακα, κάνουν εγχειρήσεις και γυρνάνε στην Αλβανία και ζουν στην Αλβανία και αυτά τα πληρώνει ο Έλληνας φορολογούμενος και αυτό ανεβάζει το clawback και μετά έρχονται οι δικές μας εταιρείες στο Υπουργείο Υγείας, λένε «Αυξήστε τον προϋπολογισμό γιατί έχει ανέβει το clawback 100-200 -300 εκατομμύρια». Το πρώτο είχε επισημάνει ήδη, επαναλαμβάνω, ο κ. Ξανθός από το 2019.

Και τι έρχεστε τώρα εδώ και λέτε, κύριε Γαβρήλε; Λέτε ναι, αν κάποιος θέλει να έρχεται στην Ελλάδα μόνο και μόνο για να του πληρώνουν το clawback θα το κάνουμε, γιατί να φέρουμε μόνο αυτόν, να φέρουμε όλο τον πλανήτη, λέω εγώ καλύτερα.

Πάμε τώρα να δούμε και τι έκανε ο Γεωργιάδης, ο κ. Πολάκης έφυγε, αλλά επειδή εμένα μου αρέσει να είμαι πάρα πολύ συγκεκριμένος, είπε ο κ. Πολάκης ότι απολύτως τίποτα δεν έκανε ο Άδωνις Γεωργιάδης. Σας παραπέμπω στο ν.4238/2014, Υπουργός Υγείας Άδωνις Γεωργιάδης που θέσπισε τη νομοθετική εξουσιοδότηση στον Υπουργό Υγείας να ορίζει δια υπουργικών αποφάσεων τους όρους και τις προϋποθέσεις με τους οποίους θα δίνεται η πλήρης ιατροφαρμακευτική περίθαλψη και η πλήρης πρόσβαση στο σύστημα υγεία σε όλους τους ανασφάλιστους συμπολίτες μας, σε όλους. Στη συνέχεια, εξεδόθη από εμένα, με αριθμό φύλλου 1465, 5 Ιουνίου του 2014 υπουργική απόφαση, την υπογράφω μαζί με τον Υπουργό Οικονομικών, κ. Χρήστο Σταϊκούρα στις 5 Ιουνίου 2014 που έχει όλες τις προϋποθέσεις για τη δωρεάν πρόσβαση ανασφάλιστων στα δημόσια νοσοκομεία και στη συνέχεια εξεδόθη, αφού έφυγα, από τον διάδοχό μου στο Υπουργείο Υγείας τον κ. Μάκη Βορίδη, 28 Ιουνίου 2014, αριθμός φύλλου κυβερνήσεως 1753, όλη η ανοικτή πρόσβαση, διαβάζω παραδείγματος χάριν «οι δικαιούχοι της παραγράφου 1 υποχρεούνται να έχουν ΑΜΚΑ με τις διατάξεις της παρούσας απόφασης η συνταγογράφηση γίνεται μόνο από ειδικές ηλεκτρονικές συνταγές, δικαίωμα έχουν όλοι οι ανασφάλιστοι συμπολίτες ανεξαρτήτως της ασφαλιστικής τους δυνατότητες κ.λπ.», για τα φάρμακα στα φαρμακεία. Και η πρόσβαση στα νοσοκομεία και η πρόσβαση στην Πρωτοβάθμια Φροντίδα Υγείας και η πρόσβαση στα φάρμακα έγινε επί κυβέρνησης Αντώνη Σαμαρά με Υπουργό Υγείας και νόμο δικό μου και μία υπουργική απόφαση για τα φάρμακα του Μάκη Βορίδη.

Ποιος το ξέρει αυτό καλύτερα από όλους; Ο ΣΥΡΙΖΑ. Ξέρετε που το ξέρει; Τι είχαμε βάλει εμείς που εσείς βγάλατε. Για τα νοσοκομεία είχαμε θεσπίσει μια τριμελή επιτροπή μέσα στα νοσοκομεία που έκρινε εάν το περιστατικό πράγματι ήταν αληθινό ή ψεύτικο για να μη γίνεται κατάχρηση. Αυτή είναι η μόνη αλλαγή που κάνατε στο νόμο μου. Βγάλατε αυτή την Επιτροπή τον Νοέμβριο του 2015. Την έβγαλε συγκεκριμένα ο Υπουργός Υγείας κ. Ανδρέας Ξανθός και ο Αναπληρωτής κ. Παύλος Πολάκης. Τον Σεπτέμβριο του 2015, όμως, κάνατε ολόκληρη προεκλογική εκστρατείας με σποτ στην τηλεόραση ότι δώσατε δωρεάν ασφαλιστική κάλυψη στους ανασφάλιστους, ενώ δεν είχατε αλλάξει ακόμα κανένα νόμο. Χρησιμοποιούσατε τον δικό μου νόμο. Το λέω για να ξέρει ο κόσμος πόσα παραμύθια έχει δεχτεί όλο αυτό το διάστημα.

 Αφού μιλάμε για το ασφαλιστικό μας σύστημα, να πω και αυτό να το ξέρετε και να δω αν θα μπορέσετε να το αντικρούσετε. Ο κ. Ανδρέας Λοβέρδος, Υπουργός Υγείας επί κυβερνήσεως Παπαδήμου είχε θεσπίσει τα περίφημα 5 ευρώ. Το εισιτήριο εισόδου των 5 ευρώ στα εξωτερικά ιατρεία των νοσοκομείων και στα κέντρα υγείας. Αυτό εξειδικεύτηκε με δική μου υπουργική απόφαση, όπου εξαιρούσα τους χρονίως πάσχοντες, τους ευρισκόμενους κάτω από τα όρια της φτώχειας, κ.λ.π. Αυτό έμεινε γνωστό στην ιστορία της Ελλάδος ως το 5 ευρώ του Άδωνι. Ο κ. Λοβέρδος το νομοθέτησε, αλλά το δέχομαι. Σωστό μέτρο ήταν. Τα 5 ευρώ του Άδωνι, καμία αντίρρηση, ορθό μέτρο. Ήρθατε, λοιπόν, εσείς κύριε συνάδελφε και το καταργήσατε, εννοώ του ΣΥΡΙΖΑ, επί κυβερνήσεως Τσίπρα. Το διατυμπανίσατε, το πανηγυρίσατε, καταργήσαμε τα 5 ευρώ του Άδωνι, τότε ήταν του Λοβέρδου δεν ξέρατε, δεν έχει σημασία, και το αντικαταστήσατε με την κράτηση υπέρ υγείας στην αύξηση και στις επικουρικές συντάξεις. Δηλαδή, από εκεί που πλήρωνε ο καθένας που πήγαινε σε ένα κέντρο υγείας μία ή δύο φορές το χρόνο, το κάνατε να το πληρώνει ο κάθε συνταξιούχος υποχρεωτικά κάθε μήνα από τη σύνταξή του. Και προσέξτε το πιο αστείο. Με τα 5 ευρώ μάζευε τον χρόνο περίπου 18 με 19 εκατομμύρια, οι κρατήσεις είναι πάνω από 65 εκατομμύρια. Αυτή ήταν η κοινωνική πολιτική της κυβέρνησης ΣΥΡΙΖΑ και πανηγυρίζατε κιόλας. Έχετε και τα μούτρα να μιλάτε.

 Πάμε, λοιπόν, τώρα στο θέμα που είπε η κυρία από τη «ΝΙΚΗ», ότι είναι πολυδαίδαλος η νομοθεσία. Μάλιστα, είναι πολυδαίδαλος η νομοθεσία. Έχετε απόλυτο δίκιο. Η πολυδαίδαλος νομοθεσία δεν είναι τωρινό φαινόμενο, όπως σίγουρα γνωρίζετε. Ούτε η κωδικοποίηση είναι τωρινό φαινόμενο. Την πρώτη γνωστή κωδικοποίηση στην ιστορία θα την κάνει Οκταβιανός Αύγουστος. Στη συνέχεια, ο μόνος κώδικας που μας έχει διασωθεί είναι ο Ιουστινιάνιος Κώδικας, που είναι η πρώτη κωδικοποίηση όλων των νομοθετικών διαταγμάτων μέχρι εκείνη την εποχή και στη συνέχεια προστέθηκαν, οι νεαρές, τα καινούργια διατάγματα του Ιουστινιανού. Έκτοτε έχουν γίνει πολλές κωδικοποιήσεις, γιατί ναι η νομοθεσία και ιδιαίτερα η ασφαλιστική είναι εξαιρετικά δαιδαλώδες. Το δέχομαι και εγώ, έχετε απόλυτο δίκιο.

Το θέμα, όμως, δεν είναι αν είναι δαιδαλώδης η νομοθεσία, που είναι. Γι’ αυτό και εμείς θέλουμε να επεκτείνουμε την κωδικοποίηση ένα βήμα παραπάνω στο μέλλον για να γίνει ακόμα πιο εύχρηστη και για τους νομοθέτες αλλά και για τους απλούς πολίτες, να νομοθετήσουμε δηλαδή τελικά την κωδικοποίηση και να μπουν όλα σε ένα νόμο και να τελειώνουμε, αλλά θα είναι ένας τεράστιος νόμος προφανώς. Το θέμα είναι αν ο νόμος που ψηφίζουμε είναι σωστός ή όχι. Το επιχείρημα το οποίο θέσατε αγαπητοί κύριοι συνάδελφοι, είναι το δημογραφικό μας πρόβλημα. Υπάρχει κάποιος που λέει, ότι δεν έχουμε δημογραφικό πρόβλημα; Φαντάζομαι πως όχι. Η παρούσα κυβέρνηση, αναγνωρίζοντας την ύπαρξη του δημογραφικού προβλήματος, έχει κάνει ειδικό Υπουργείο, το Υπουργείο Οικογένειας, για να θεσπίσει με πιο οργανωμένο τρόπο και να δαπανήσει με πιο οργανωμένο και αποτελεσματικό τρόπο τους πόρους του κράτους για την αντιμετώπιση δημογραφικού. Παραδείγματος χάριν, το πρόγραμμα ΣΤΕΓΗ, το οποίο κάναμε και στο οποίο δαπανήσαμε σχεδόν ένα δισεκατομμύριο για να πάρουν επιδοτούμενα δάνεια τα νέα ζευγάρια και να πάρουν σπίτια, είναι ένα έμπρακτο βήμα για το δημογραφικό πρόβλημα. Το επίδομα μητρότητας που βάζουμε αναδρομικά από τις 24 Σεπτεμβρίου με τους 9 μήνες, προφανώς είναι ένα έμπρακτο βήμα για το δημογραφικό πρόβλημα. Έχει κανένας καμιά μαγική λύση για το δημογραφικό πρόβλημα, πιστεύετε; Νομίζετε, ότι το δημογραφικό πρόβλημα είναι πρόβλημα μόνο του ελληνικού λαού και του ελληνικού έθνους; Θα σας καταπλήξω. Η χώρα με το μεγαλύτερο δημογραφικό πρόβλημα σήμερα στον πλανήτη είναι η Κίνα, της οποίας ο αριθμός γεννήσεων είναι τέτοιος που το 2100 προβλέπεται ότι θα είναι 700 εκατομμύρια από 1.400 που είναι σήμερα, κάτω από τους μισούς.

Δεν ξέρετε, ότι όλη η Ευρωπαϊκή Ένωση έχει δημογραφικό πρόβλημα; Υπάρχει μία χώρα στην Ε.Ε., που δεν έχει δημογραφικό πρόβλημα; Θα σας καταπλήξω έτι περισσότερο. Στην ιστορία υπάρχει ένας κανόνας, όσο αυξάνεται το βιοτικό επίπεδο ενός λαού τόσο πέφτει ο αριθμός γεννήσεων του. Η αρχαία Ρώμη εξαφανίστηκε δημογραφικά και δεν κατακτήθηκε από κανέναν. Όταν μπήκαν οι βάρβαροι στη Ρώμη τον 5ο αιώνα, δεν υπήρχαν Ρωμαίοι, είχαν πεθάνει ήδη γιατί δεν έκαναν παιδιά. Δεν είναι καινούργιο αυτό το φαινόμενο, ούτε λύνεται με το πάτημα ενός κουμπιού ή έχει κάποιος μια καταπληκτική ιδέα και λύνεται το δημογραφικό. Ομολογώ, ότι το θεωρώ το μεγαλύτερο πρόβλημα που έχουμε για την μακροπρόθεσμη οικονομική μας ανάπτυξη και για την κοινωνική και εθνική μας συνοχή. Δεν έχω καμία αμφιβολία ότι είναι το μεγάλο πρόβλημα, αλλά στο νομοσχέδιο αυτό κάνουμε βήματα, όχι για την λύση του – θέλω να είμαι ειλικρινής – έστω όμως στο μέτρο του εφικτού για την απάλυνση του. Άρα, δεν καταλαβαίνω γιατί εσείς πρέπει να είστε αντίθετοι σε ένα τέτοιο νομοσχέδιο.

Επαναλαμβάνω, ότι η μόνη κριτική που έχουμε πραγματικά δεχθεί είναι στο κομμάτι του νομοσχεδίου που αφορά στα Ταμεία Επαγγελματικής Ασφάλισης για τα οποία θα σας μιλήσει ευθύς αμέσως ο κ. Τσακλόγλου, αλλά θέλω να κλείσω λέγοντας το εξής.

Όταν φτιάχτηκαν τα Ταμεία Επαγγελματικής Ασφάλισης - είπατε κύριοι συνάδελφοι από το ΠΑΣΟΚ για τον νόμο του 2002 – αποφάσισε τότε ο νομοθέτης, ο κύριος Ρέππας, να κάνει ένα μεγάλο δώρο σε αυτά τα ταμεία, το πλήρες αφορολόγητό τους. Κάνω εδώ μια παρένθεση. Όταν λέμε ότι δίνουμε σε κάποιον το αφορολόγητο εννοούμε ότι το Κράτος στερεί κάποιους πόρους από κάποιους, τους οποίους αναγκαστικά πόρους τους παίρνει από κάποιους άλλους. Το κράτος δεν έχει άλλα λεφτά, πλην των φόρων. Άρα, όταν σε κάποιον χαρίζει φόρους σε κάποιον βάζει παραπάνω φόρους, γιατί το κράτος αυτά που πρέπει να εισπράξει θα τα εισπράξει οπωσδήποτε. Άρα, ήρθε τότε ο νομοθέτης και έκανε πράγματι ένα μεγάλο δώρο. Θέσπισε πλήρες αφορολόγητο στα Ταμεία Επαγγελματικής Ασφάλισης. Ποιο ήταν το δικαιολογητικό υπόβαθρο; Τι είναι αυτό που έλεγε ο τότε Υπουργός, γιατί έκανε αυτό το μεγάλο δώρο; Γιατί πίστευε τότε – και ήταν αλήθεια αυτό που πίστευε – ότι η Ελλάδα υπολείπεται ως προς την αποταμίευση, σε σχέση με άλλα ευρωπαϊκά κράτη και ήθελε να δώσει ένα πολύ γενναίο κίνητρο, για να δημιουργηθεί κάπου ένας ισχυρός αποταμιευτικός πυλώνας και θεώρησαν ότι αυτό θα μπορούσε να ήταν ο λεγόμενος δεύτερος ασφαλιστικός πυλώνας, δηλαδή τα ταμεία επαγγελματικής ασφάλισης. Αυτό έγινε το 2002. Σήμερα είμαστε στο τέλος του 2023 προς το 2024. Ξέρετε πόσο είναι το σύνολο των χρημάτων, που διαχειρίζεται το σύνολο των Ταμείων Επαγγελματικής Ασφάλισης στην Ελλάδα σήμερα; Είναι 300 εκατομμύρια. Στα 190 δισεκατομμύρια καταθέσεις, ένας ασφαλιστικός πυλώνας που πήρε 0% αφορολόγητο, δηλαδή το υψηλότερο φορολογικό μέτρο που μπορεί να υπάρχει, κατάφερε να μαζέψει 300 εκατομμύρια. Είναι αυτό καμιά ισχυρή αποταμίευση ή είναι απλώς για κάποιους ελάχιστους που σημαίνει ότι την πολλή κοινωνία δεν την αφορά ίσως καθόλου; Τι από τα δύο, πιστεύετε ότι έγινε;

Εμείς σχεδιάζουμε το δεύτερο. Το σύστημα το μαθηματικό έχει ήδη αποτύχει και το νομοσχέδιό μας έχει επικεντρωθεί στη φορολογία, παρόλο που η φορολογία –επαναλαμβάνω - έχει σχεδιαστεί έτσι ώστε να ενθαρρύνει τη μακροχρόνια παραμονή στο σύστημα και όχι το «μπες - βγες» που γίνεται σήμερα.

Γιατί; Ποιος είναι ο λόγος που θέλει ένα κράτος να έχει δεύτερον ασφαλιστικό πυλώνα; Ποιος είναι ο πραγματικός λόγος; Ένας είναι ο λόγος. Διότι θέλουμε να ξέρουμε ως Κράτος ότι, όταν θα βγεις στη σύνταξη, θα έχεις ένα επιπλέον εισόδημα, δεχόμενοι ότι το εισόδημα που σού προσφέρουμε δεν είναι αρκετό για να καλύψει τις ανάγκες σου. Και άρα θα μπορείς να ζεις καλύτερα και δεν θα χρειάζεσαι συνέχεια να πηγαίνεις στο Κράτος και να ζητάς βοήθεια. Αυτός είναι ο λόγος που ένα κράτος δεν ενθαρρύνει τον δεύτερον ασφαλιστικό πυλώνα, έναντι του πρώτου που είναι εγγυημένος από το Κράτος.

Είναι τα 300 εκατομμύρια καταθέσεις, στα 21 χρόνια, χρήματα που εξασφαλίζουν αυτόν το στόχο του κράτους; Προφανώς και όχι.

Μέσα, λοιπόν, σε αυτό το νομοσχέδιο, χρησιμοποιούμε τη φορολόγηση ως κίνητρο για να μείνεις πολλά χρόνια, για να αυξηθεί.

Δύο. Βάζουμε το πρώτο καταστατικό, για να μη χάνεις χρόνο, όπως έκανες ως τώρα ένα και δύο και τρία χρόνια για να βγάλεις από ένα Ταμείο. Τώρα μπορείς να το βγάλεις σε μια μέρα, δίνοντας τα ονόματα.

Τρία. Αυξάνουμε την εποπτεία, πηγαίνοντας στην Τράπεζα της Ελλάδος.

Τέσσερα. Το κάνουμε πολυεργοδοτικό για να μπορούν να μεγαλώνουν τα Ταμεία.

Επί της ουσίας μέσα έχουμε ρυθμίσεις για να ενισχυθούν τα Ταμεία Επαγγελματικής Ασφάλισης.

Και υπάρχει ο εξής αντίλογος, που άκουσα σήμερα από όλους σας «Ευνοείτε τις ασφαλιστικές εταιρείες και τα ομαδικά ασφαλιστήρια συμβόλαια». Μπα; Εμείς αυτό που κάνουμε είναι να μην επιτρέπουμε κάποιος από τους δύο να έχει πλεονέκτημα. Να γίνεται, δηλαδή, το λεγόμενο αρμπιτράζ, η εξισορροπητική κερδοσκοπία, δηλαδή να μεταφέρετε πελάτες από το ένα στο άλλο, λόγω παρέμβασης του κράτους.

Αλλά, αντιμετωπίζουμε και τα Ταμεία Επαγγελματικής Ασφάλισης και τα Ομαδικά Ασφαλιστήρια Συμβόλαια κατά τον ίδιο ακριβώς τρόπο.

Τι είναι το μόνο που τούς διαφοροποιεί, αυτήν τη στιγμή, και που φωνάζουν οι υπεύθυνοι των Ταμείων Επαγγελματικής Ασφάλισης; Ότι στο νόμο είναι πολύ πιο βαριά η διαδικασία ενημέρωσης του ασφαλισμένου στα Ταμεία Επαγγελματικής Ασφάλισης από ότι στα Ομαδικά Ασφαλιστήρια Συμβόλαια. Δηλαδή, ότι αυτός που βάζει τα χρήματα στο Ταμείο Επαγγελματικής Ασφάλισης θα πρέπει να ενημερώνεται διαρκώς για την πορεία της επένδυσής του για το πού είναι τα λεφτά του, πότε θα μπορεί να τα πάρει, πόσο κεφάλαιο έχει μαζευτεί κ.λπ. Ενώ στο Ομαδικό Ασφαλιστήριο Συμβόλαιο δεν υπάρχει αυτή η υποχρέωση να τα μαθαίνει.

Για να το σκεφτούμε λίγο αυτό που μας λένε. Παρότι εγώ έχω ζητήσει να γίνει Επιτροπή με την Τράπεζα της Ελλάδος και να έρθουμε σύντομα και να εξομοιώσουμε και τις διαδικασίες. Διότι προτιμώ να είναι αυστηρό και στα Ομαδικά Ασφαλιστήρια Συμβόλαια. Σήμερα, δεν είναι ίδια, διότι το νομοθετικό τους πλαίσιο ερείδεται σε δύο διαφορετικές Ευρωπαϊκές Οδηγίες.

Προσέξτε, όμως. Είστε υποψήφιος ασφαλισμένος και πρέπει να αποφασίσεις αν θα βάλεις τα λεφτά σου σε ένα Ταμείο Επαγγελματικής Ασφάλισης ή αν θα βάλεις τα λεφτά σου σε ένα Ομαδικό Ασφαλιστήριο Συμβόλαιο. Και σου λέει η αγορά «Στο Ταμείο Επαγγελματικής Ασφάλισης θα ξέρεις συνεχώς πόσα είναι τα λεφτά σου και πού πηγαίνουν. Στο Ομαδικό Ασφαλιστήριο Συμβόλαιο θα το μάθεις αν το σπάσεις και αν ή όταν ολοκληρωθεί το Συμβόλαιο». Σε ποιο από τα δύο, εσύ ο ασφαλισμένος, έχεις μεγαλύτερο συμφέρον να βάλεις τα λεφτά σου; Εκεί που το πλαίσιο είναι πιο διαφανές και πιο εξασφαλισμένο για τα χρήματά σου ή στον άλλον που σού τα κρύβει; Εγώ προσωπικά τους το εξήγησα, αλλά δεν θέλουν να το καταλάβουν.

Θεωρώ ότι όπως είναι τώρα, είναι το μόνο σημείο που δημιουργεί αρμπιτράζ υπέρ των Ταμείων Επαγγελματικής Ασφάλισης και σε βάρος των Ομαδικών Ασφαλιστηρίων Συμβολαίων. Εκεί, γίνεται το ανάποδο. Θα πάμε να το ξεδιαλύνουμε και αυτό, γιατί θέλω η αγορά να είναι εύρυθμος.

Αλλά, δεν κατάλαβα. Εμείς, ως κράτος, για ποιο λόγο μας ενδιαφέρει αν τελικά η αποταμίευση θα μαζευτεί στα Ταμεία Επαγγελματικής Ασφάλισης αντί σε Ομαδικό Ασφαλιστήριο Συμβόλαιο; Εμείς τι θέλουμε να πετύχουμε με το μέτρο; Να έχουμε συμπλήρωμα σύνταξης ή εφάπαξ, σε μεγάλη έκταση, στους συνταξιούχους μας, όταν φτάσουν να πάρει σύνταξη. Αυτό δεν θέλουμε να κάνουμε ως κράτος; Αυτό δεν είναι το συμφέρον όλων μας; Μας ενδιαφέρει αν θα το πληρώσουν τα Ταμεία Επαγγελματικής Ασφάλισης ή η τάδε ασφαλιστική εταιρεία; Αυτό είναι που μας καίει;

Και δεν κατάλαβα, τα Ταμεία Επαγγελματικής Ασφάλισης τα χρήματά τους πως τα διαχειρίζονται; Δεν τα διαχειρίζονται ήδη οι ασφαλιστικές εταιρείες; Άλλες τα διαχειρίζονται;

Άρα, όλη αυτή η κουβέντα είναι εντελώς παρελκυστική.

Εμείς φτιάχνουμε ένα πλαίσιο και λέμε στον κόσμο: «Έλα να ενταχθείς στον δεύτερο πυλώνα. Θα πληρώνεις, προϊόντος του χρόνου, πολύ λιγότερο φόρο από ότι αν τα πλήρωνες σε φόρο εισοδήματος - όποιος και να είσαι. Αν μείνεις πολλά χρόνια και δη το επιλέξιμο πας και σε σύνταξη, ο φόρος είναι πρακτικά μηδέν. Άρα, έλα να φτιάξεις μια συμπληρωματική σύνταξη, ένα συμπληρωματικό εφάπαξ για σένα που το θέλεις ώστε, όταν έρθει η ώρα να έχεις ένα συμπληρωματικό εισόδημα. Και σου βάζω και την Τράπεζα της Ελλάδος να το εποπτεύει, για να είσαι βέβαιος πως δεν πρόκειται να χάσεις τα λεφτά σου. Και θα σε ενημερώνει και το Ταμείο Επαγγελματικής Ασφάλισης, συνεχώς, πού είναι τα λεφτά σου, για να ξέρεις, ανά πάσα στιγμή, πώς ακριβώς τα διαχειρίζονται και τι ακριβώς συμβαίνει».

Αυτό κάνει, με λίγα λόγια, αυτό το νομοσχέδιο.

Το αν θα πετύχει ή όχι – θέλω να είμαι πάντα ειλικρινής. Όλα τα νομοσχέδια ξεκινούν με ωραίες ιδέες και, τελικά, άλλα λειτουργούν και άλλα δεν λειτουργούν. Και αυτό το νομοσχέδιο θα κριθεί στην πράξη.

Αλλά, δεν είναι θέμα ότι εξυπηρετούμε συμφέροντα. Διότι απ’ ό,τι άκουσα από τους περισσότερους - όχι όλους, από κάποιους από εσάς - το μόνο που κάνατε είναι να πάρετε τα Δελτία Τύπου όσων αντιδρούν στα ΜΜΕ και τους έχω ακούσει όλους 400 φορές.

Να ξεκαθαρίσω ότι κι εγώ αν ήμουν από το ΤΑΥΦΕ θα αντιδρούσα στο νομοσχέδιο. Αν ήμουν ο διαχειριστής του ΤΑΥΦΕ, όχι ασφαλισμένος. Αν ήμουν ο διαχειριστής και είχα τον τρόπο να παίρνω υποχρεωτικά κάποιες δεκάδες εκατομμύρια το χρόνο και να τα διαχειρίζομαι εγώ και ερχόταν το κράτος και μου έλεγε ότι δε θα τα παίρνω πια υποχρεωτικά, αλλά θα πρέπει να κατέβω να πείσω τον ασφαλισμένο να μου τα δώσει, δε θα μου άρεσε. Θα προτιμούσα το υποχρεωτικό.

Άρα, δεν είναι δίκαιο και σίγουρα δεν είναι υπέρ του εργαζομένου, όπως λέτε εσείς. Δεν είμαστε εδώ για να κάνουμε τι θέλει ο ένας ή ο άλλος. Είμαστε για να κάνουμε το δίκαιο και το υπέρ του εργαζόμενου και αυτό κάνουμε. Ευχαριστώ πολύ.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Προεδρεύουσα της Επιτροπής):** Τον λόγο έχει ο κ. Υφυπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κυρία Πρόεδρε. Ομολογώ ότι μιλώντας από τον πραγματικά χειμαρρώδη Υπουργό Εργασίας κάλυψε σχεδόν τα πάντα που ήθελα να πω.

Το υπό συζήτηση νομοσχέδιο είναι το πρώτο του Υπουργείου Εργασίας και Κοινωνικής Ασφάλισης την τρέχουσα κοινοβουλευτική περίοδο που ασχολείται με ζητήματα κοινωνικής, αλλά και επαγγελματικής ασφάλισης. Είναι ένα νομοσχέδιο που υπηρετεί και συνδυάζει τους τρεις βασικούς μας στόχους. Πρώτον, την οικονομική ανάπτυξη με κοινωνικό πρόσημο μέσω δομικών μεταρρυθμίσεων με μακροπρόθεσμο ορίζοντα.

Το πρώτο κομμάτι του νομοσχεδίου, αλλά και πολλές από τις διατάξεις τις ασφαλιστικές αποσκοπούν ακριβώς αυτό. Όχι, την τωρινή μόνο συγκυρία, αλλά μέσα σε βάθος χρόνου.

Δεύτερον, στην ενιαιοποίηση κανόνων και στον εξορθολογισμό της κοινωνικοασφαλιστικής νομοθεσίας για την άρση υφιστάμενων αδικιών ή αναποτελεσματικοτήτων.

Τρίτον, τη στήριξη των ευάλωτων συμπολιτών μας κατά το βέλτιστο δυνατό τρόπο χωρίς να παραβιάζουμε τους δημοσιονομικούς περιορισμούς. Αυτούς πάντα πρέπει να τους τηρούμε σαν κόρη οφθαλμού.

Το νομοσχέδιο είναι χωρισμένο σε τρία μέρη. Το πρώτο μέρος αφορά στην αναμόρφωση, στον εκσυγχρονισμό του θεσμικού πλαισίου των Ταμείων Επαγγελματικής Ασφάλισης και στην εποπτεία τους. Τα Ταμεία Επαγγελματικής Ασφάλισης αποσκοπούν στη συλλογή συμπληρωματικής προς την κοινωνική ασφάλιση προαιρετικής συλλογικής συνταξιοδοτικής αποταμίευσης και αποδίδουν τις αντίστοιχες συνταξιοδοτικές παροχές. Μπορεί να είναι η σύνταξη, μπορεί να είναι εφάπαξ.

Κάτι που ειπώθηκε από πολλούς εδώ πέρα μέσα, αλλά δεν ισχύει. Δεν είναι μόνο τα επαγγελματικά ταμεία δεύτερος πυλώνας, είναι και τα ομαδικά ασφαλιστήρια συμβόλαια. Το κριτήριο δεν είναι αν το κάνει μια ιδιωτική εταιρία ή κάποιος άλλος φορέας. Είναι αν είναι συλλογικό ή αν είναι ατομικό. Αυτός είναι και ο λόγος που στις δημοσιεύσεις του ΟΟΣΑ που είναι ίσως οι πιο έγκυρες σε αυτόν τον τομέα, αυτά τα δύο κατατάσσονται και τα δύο σαν δεύτερος πυλώνας.

Ο πρώτος είναι η κοινωνική ασφάλιση. Ο τρίτος είναι η ατομική ιδιωτική ασφάλιση. Στόχος του νομοσχεδίου είναι η ενίσχυση του θεσμού, ώστε μέσω της αυξημένης συνταξιοδοτικής αποταμίευσης να ενισχυθεί το εισόδημα των μελλοντικών συνταξιούχων, ενώ παράλληλα δεν πρέπει να το ξεχνάμε και αυτό, αυτές οι αποταμιεύσεις μπορούν να χρηματοδοτήσουν εγχώριες επενδύσεις δίνοντας ώθηση στην ανάπτυξη της ελληνικής οικονομίας.

Στόχος μας είναι τα Ταμεία Επαγγελματικής Ασφάλισης να αποτελούν επιλογή, όχι μόνο υψηλόβαθμων στελεχών μεγάλων επιχειρήσεων, αλλά πραγματική δυνατότητα επιλογής για όλους τους εργαζόμενους, προκειμένου να εξασφαλίσουν συμπληρωματική σύνταξη στο μέλλον.

Να επισημάνω στο σημείο αυτό ότι 21 χρόνια μετά την ψήφιση του σχετικού νόμου, ο θεσμός δεν είχε την εξέλιξη που θα επιθυμούσαμε. Να σας δώσω μόνο ένα συγκριτικό πράγμα. Αν βάλουμε και τα δύο σκέλη του δεύτερου πυλώνα, δηλαδή, Ομαδικά Ασφαλιστήρια Συμβόλαια συν Επαγγελματικά Ταμεία, η κάλυψη που έχουμε είναι περίπου το 3% των εργαζομένων της χώρας. Κατά μέσο όρο στην Ευρωπαϊκή Ένωση το αντίστοιχο νούμερο κοντά στο 29%. Οπότε, καταλαβαίνετε ότι είναι ένας τομέας που πραγματικά πιστεύουμε ότι μπορεί να αναπτυχθεί και θέλουμε πολύ να αναπτυχθεί.

Οι βασικές παρεμβάσεις που φέρνει το παρόν νομοσχέδιο αφορούν σε πέντε τομείς. Ο πρώτος είναι η απλοποίηση των διαδικασιών σύστασης των Ταμείων Επαγγελματικής Ασφάλισης καθιερώνοντας τη δημιουργία ενός πρότυπου καταστατικού. Αυτή τη στιγμή με αυτή τη φοβερή και τρομερή εποπτεία που έχουμε για να πάρεις έγκριση είναι πραγματικά μια διαδικασία που αναγκάζομαι και κατεβαίνω ο ίδιος για να ρωτήσω τι γίνεται, ακόμα;

 Έτσι και πας με το πρότυπο καταστατικό η έγκριση θα είναι σχεδόν αυτόματη. Αν θέλεις να βάλεις έξτρα όρους θα πάρει λίγο παραπάνω, αλλά δε θα πάρει πολύ.

Το δεύτερο κι αυτό είναι το πάρα πολύ σημαντικό, είναι ότι αυτή τη στιγμή για να κάνεις επαγγελματικό ταμείο θα πρέπει να είναι είτε ταμείο επιχειρησιακό, είτε ταμείο κλαδικό. Αυτό σημαίνει ότι υπάρχουν πάρα πολλές επιχειρήσεις που είναι μικρές και δε μπορούν να μαζέψουν τα 100 άτομα, γιατί ξέρουμε ότι ζούμε σε μια χώρα που έχει μια θάλασσα μικρομεσαίων επιχειρήσεων. Οπότε, δίνουμε τη δυνατότητα ίδρυσης πολυεργοδοτικών ταμείων.

Είναι κάτι το οποίο στην Ευρώπη όταν εφαρμόστηκε έδωσε πραγματικά έμφαση στην τομέα και ελπίζουμε ότι αυτός είναι ένας από τους κύριους παράγοντες που εμπόδιζε και από εδώ και πέρα, παραμερίζοντας αυτόν τον τομέα. Πιστεύουμε ότι θα δούμε μεγάλη ανάπτυξη του τομέα.

 Το τρίτο είναι ότι στοχεύουμε στην ενίσχυση της εμπιστοσύνης των ασφαλισμένων, στον θεσμό και αυτό γίνεται με δύο τρόπους. Ο πρώτος, είναι να βάζουμε μια σειρά κανόνων χρηστής διακυβέρνησης. Ήταν όλα αυτά τα οποία αναφέρατε προηγουμένως. Δηλαδή, είναι κανόνες για την πληροφόρηση και μετά. Όλα αυτά τα πράγματα τα οποία μας λένε και οι Ευρωπαϊκές Οδηγίες, αλλά και οι καλές πρακτικές, στον αντίστοιχο τομέα ότι πρέπει να υπάρχουν στους αντίστοιχους Οργανισμούς.

Το δεύτερο είναι το ζήτημα της εμπιστοσύνης. Αναφέρθηκε προηγουμένως, ο κύριος Γεωργιάδης. Ήταν αυτό το ζήτημα, του ποιος ασκεί την εποπτεία; Η εποπτεία την οποία έχουμε αυτή τη στιγμή, είναι τριμερής, από το Υπουργείο Εργασίας και Κοινωνικής Ασφάλισης, την Εθνική Αναλογιστική Αρχή και την Επιτροπή Κεφαλαιαγοράς. Είναι και διασπασμένη και γραφειοκρατική και κυρίως, στην Τράπεζα της Ελλάδος, αυτή τη στιγμή υπάρχουν πόροι, η εμπειρία και η τεχνογνωσία, για να κάνουν μια πραγματικά καλή εποπτεία. Το βλέπουμε αυτό το πράγμα. Κοιτάξτε πόσο βελτιώθηκε η εποπτεία του τρίτου πυλώνα των ασφαλιστικών εταιρειών. Όταν έφυγε αυτό το πράγμα από που; Του Υπουργού Εμπορίου που ήταν προηγουμένως και πήγε στην Τράπεζα της Ελλάδος. Κάτι τέτοιο ελπίζουμε ότι θα δούμε και στην συγκεκριμένη περίπτωση.

Εκεί που ήταν μεγάλη η «ιστορία», ήταν στην ομοιόμορφη φορολογική αντιμετώπιση των ομαδικών προϊόντων της πλειοδοτικήςσυλλογικής συνταξιοδοτικής αποταμίευσης, δηλαδή ομαδικά ασφαλιστήρια, συνταξιοδοτικά συμβόλαια και Ταμεία Επαγγελματικής Ασφάλισης.

Πρώτα - πρώτα, θα ήθελα να αναφερθώ στη διεθνή εμπειρία, γιατί καλό είναι να βλέπουμε τι γίνεται στον κόσμο. Στην Ελλάδα αυτό που έχουμε, είναι μια παγκόσμια πρωτοτυπία. Έμπαιναν αφορολόγητα, έβγαιναν αφορολόγητα. Στις περισσότερες χώρες του κόσμου……

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Δεν έμπαιναν αφορολόγητα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Γιατί, συγνώμη, πληρώνουν φόρο πάνω στις εισφορές; Στις εισφορές; Κύριε Γαβρήλο, συγνώμη, δεν μιλάμε για την ίδια, μιλάμε για μια διαφορετική κατάσταση, τότε. Αφορολόγητες είναι οι εισφορές.

Στις περισσότερες χώρες του κόσμου είναι αφορολόγητες οι εισφορές, όπως είναι και στην Ελλάδα. Τι είναι εκείνο που προσπαθούν να κάνουν τα Επαγγελματικά Ταμεία; Το κυριότερο πράγμα το οποίο κάνουν είναι ότι προσπαθούν να δώσουν σύνταξη συμπληρωματική και όχι εφάπαξ, όπως δίνουν εδώ και τι είναι αυτό το πράγμα το οποίο κάνουν; Ουσιαστικά παίρνουν ένα κομμάτι από μια περίοδο της ζωής μας, όπου έχουμε υψηλό εισόδημα και υψηλούς φορολογικούς συντελεστές. Δηλαδή, την περίοδο του εργασιακού βίου και μεταφέρουν εισόδημα σε μια άλλη περίοδο της ζωής μας, όπου έχουμε χαμηλότερο εισόδημα και χαμηλότερους φορολογικούς συντελεστές. Δηλαδή, κατά την περίοδο της συνταξιοδότησης.

Τα προϊόντα του δεύτερου πυλώνα φορολογούνται στις περισσότερες χώρες σαν κανονικό εισόδημα, στον οριακό φορολογικό συντελεστή. Κάτι το οποίο θα πρέπει να καταλάβουμε είναι ότι, αυτό το οποίο συνέβαινε μέχρι στιγμής, ας μην γελιόμαστε, ας μην κρυβόμαστε πίσω από το δάχτυλό μας, ήταν ένας νόμιμος τρόπος φοροαποφυγής. Δεν κάνανε κάτι παράνομο οι άνθρωποι, αλλά ήταν και διάφορα ταμεία, τα οποία πήγαινε σε ένα άλλο κομμάτι το οποίο διορθώνουμε επίσης, τα οποία είχαν και πολύ σύντομο χρονικό διάστημα, μέσα από το οποίο μπορούσες να πάρεις τα χρήματά σου και να βγεις. Καταλαβαίνετε τι σημαίνει αυτό, πάρα πολύ καλά.

Τώρα, να καταλάβουμε ένα πράγμα το οποίο είναι τελείως ξεκάθαρο. Κάθε φοροαπαλλαγή έχει οικονομικό κόστος και επομένως, για την τεκμηρίωσή της θα πρέπει πάντοτε να εξετάζουμε προσεκτικά τα κόστη και τα οφέλη που προκύπτουν από αυτή τη φοροαπαλλαγή. Το σύστημα, έτσι όπως το κάνουμε τώρα και πάλι δίνει φοροαπαλλαγές και μάλιστα δίνει φοροαπαλλαγές πολύ μεγάλες. Γιατί το κάνουμε αυτό το πράγμα; Κάποιος θα μπορούσε να μου πει, «γιατί δίνεις σε αυτούς, κάποιο έξτρα προνόμιο που δεν το έχουν όλοι οι υπόλοιποι και που δεν έχουν αντίστοιχο», λες και δεν το έχουμε συναντήσει σε ασφαλιστικό οργανισμό;

Ο λόγος, τον οποίον το κάνουμε, έχει να κάνει με τους δύο λόγους που είπα προηγουμένως και κυρίως με τον δεύτερο. Από την άποψη του δημοσίου καλού, αυτό το πράγμα το οποίο συμβαίνει στη χώρα μας, είναι ότι έχουμε πάρα πολύ χαμηλές αποταμιεύσεις. Όλοι γνωρίζουμε ότι αυτό το πράγμα το οποίο πρέπει να πετύχει η χώρα μας τα επόμενα χρόνια, είναι υψηλούς ρυθμούς οικονομικής μεγέθυνσης. Για υψηλούς ρυθμούς οικονομικής μεγέθυνσης χρειάζεσαι επενδύσεις και η χρηματοδότηση των επενδύσεων απαιτεί αποταμιεύσεις. Εκεί, οι αποταμιεύσεις στη χώρα μας, είναι οι χαμηλότερες στην Ευρωπαϊκή Ένωση και οι αποταμιεύσεις των νοικοκυριών είναι και αρνητικές, οπότε αυτός είναι ο λόγος που δικαιολογεί αυτή την «εύνοια» προς τα Επαγγελματικά Ταμεία.

Για τα αλληλοβοηθητικά, αναφέρθηκε ο κ. Γεωργιάδης προηγουμένως, αλλά θέλω να πω, ότι έχει γίνει κάτι το οποίο ήταν παραβίαση του νόμου όλα αυτά τα χρόνια. Δηλαδή όπως ρητά ορίζεται και στην εισηγητική έκθεση, αλλά και στο ίδιο το νόμο 3029/2002, όπως τροποποιήθηκε από το ν.3655/2008, εκεί, σαφέστατα ορίζεται ότι αυτά είναι νομικά πρόσωπα ιδιωτικού δικαίου και είναι σαφέστατα εκτός του πεδίου άσκησης κοινωνικής πολιτικής. Αυτό το ορίζει ρητά ο συγκεκριμένος νόμος. Όντως, καταπατήθηκε επί τόσα χρόνια. Το καταλαβαίνω αυτό το πράγμα, αλλά, νομίζω ότι αυτό που κάνει το νομοσχέδιο, είναι ότι δεν διασαφηνίζει αυτό το οποίο ήδη υπάρχει.

Για τις διατάξεις του πρώτου μέρους, ήθελα να επισημάνω, ότι, στο νομοσχέδιο ορίζονται ξεκάθαρα και οι προϋποθέσεις λήψης της παροχής, δίνοντας έμφαση στη μακροχρόνια φύση της συνταξιοδοτικής αποταμίευσης των ταμείων επαγγελματικής ασφάλισης. Αυτό το κάνουμε με δύο τρόπους. Ο πρώτος, είναι με κάποιο τρόπο διοικητικό. Δεν μπορείς να πάρεις σε λίγα χρόνια τα χρήματα που έχεις βάλει για επαγγελματική ασφάλιση. Σε όλο τον κόσμο γίνεται αυτό το πράγμα. Ο δεύτερος, είναι με το ζήτημα των κινήτρων. Είναι αυτό που ανέφερε προηγουμένως για τους φορολογικούς συντελεστές ο Υπουργός. Δηλαδή, όσο περισσότερα χρόνια συμμετέχεις σε αυτή την ασφάλιση τόσο χαμηλότερος θα είναι ο φορολογικός συντελεστής. Επίσης, δίνουμε κίνητρα για συντάξεις.

 Η σύνταξη, βελτιώνει σε μακροχρόνιο ορίζοντα το βιοτικό επίπεδο των συνταξιούχων. Η εμπειρία που έχουμε, όχι μόνο από τη χώρα μας αλλά και από άλλες χώρες με την παροχή εφάπαξ, είναι, ότι ένα μεγάλο μέρος αυτών μπορεί να πάει σε αυτοκίνητο για το γιό, σε ένα μεγάλο ταξίδι το οποίο θα κάνουν. Αυτό το οποίο θέλουμε, είναι ακριβώς επειδή οι συνταξιούχοι γενικά έχουν μικρότερο εισόδημα από ότι έχουν οι εργαζόμενοι. Θέλουμε να ενισχύσουμε το εισόδημα αυτό. Αυτός είναι ο λόγος ύπαρξης αυτών των επαγγελματικών ταμείων.

 Θα μου επιτρέψετε να αναφερθώ σε αυτά τα οποία ειπώθηκαν προηγουμένως. Πρώτον, ο κ. Μουλκιώτης αναφέρθηκε στο ΤΕΚΑ και την ιδιωτικοποίηση. Ας μη γελιόμαστε, νομικό πρόσωπο δημοσίου δικαίου δημιουργήθηκε.

Δεύτερον, χαμηλότερες επικουρικές συντάξεις λόγω ΤΕΚΑ. Μέχρι τελευταίου ευρώ ήταν εκείνες οι εισφορές τις οποίες θα πλήρωναν οι ασφαλισμένοι, πηγαίνει τώρα στο ΤΕΚΑ και το δίνουμε μέχρι τελευταίο ευρώ από τον προϋπολογισμό στο αντίστοιχο κομμάτι, στον ΕΦΚΑ. Άρα, αυτό δεν επηρεάζει καθόλου τις συντάξεις. Αν μειώνονται οι συντάξεις οι επικουρικές, επαναλαμβάνω, όχι σε απόλυτους όρους είναι κυρίως λόγω της χειροτέρευσης των δημογραφικών μας η οποία είναι ραγδαία.

Δεύτερον, κύριε Κατσώτη, πράγματι έχετε δίκιο. Τα κεφαλαιοποιητικά συστήματα έχουν πάνω και κάτω. Πράγματι η ΑΛΕΚΤΡΑ, την οποία αναφέρατε προηγουμένως, έχασε το ένα δέκατο του κεφαλαίου της εκεί πέρα. Ας μείνω στη Σουηδία, να μην πάω σε καμία άλλη χώρα. Η Σουηδία, έχει κύρια σύνταξη η οποία μοιάζει ακριβώς με αυτή που είναι η τωρινή μας επικουρική. Επίσης, έχει ταυτόχρονα και ένα υποχρεωτικό επαγγελματικό ταμείο, το οποίο αυτά τα δύο τρέχουν παράλληλα από το 1995. Σε αυτό είναι και η ΑΛΕΚΤΡΑ, την οποία αναφέρατε προηγουμένως.

 Η απόδοση μέσα από το 1995 ως το 2018 που έχω στοιχεία - δεν έχω πιο πρόσφατα να σας πω - του πρώτου ταμείου ήταν 51%, ικανοποιητική απόδοση με μια διαφορά. Η απόδοση του κεφαλαιοποιητικού ήταν 181%. Δεν ξέρω εσείς σε ποιο από τα δύο ταμεία θα προτιμούσατε να είσαστε. Εγώ, πάντως, σίγουρα θα προτιμούσα να μείνω στο δεύτερο.

Το τελευταίο πράγμα για το γενικότερο της οικονομικής πολιτικής και για τα επιδόματα που ειπώθηκε κατά κόρον, να ξεκαθαρίσουμε ένα πράγμα, το οποίο λέει επανειλημμένως η Κυβέρνηση, αλλά φαίνεται σαν να μην το ακούμε. Μόνιμες βελτιώσεις σε κάτι, μόνιμες βελτιώσεις και στην κοινωνική μας πολιτική. Έκτακτες βελτιώσεις για οποιοδήποτε λόγο, οι οποίες να είναι πέρα από τον δημοσιονομικό περιορισμό τον οποίο έχουμε, δίνουμε έκτακτα βοηθήματα. Αυτός είναι και ο λόγος που μπορέσαμε να δώσουμε όλα αυτά τα βοηθήματα στη διάρκεια της κρίσης και αμέσως μετά και παρόλα αυτά καταφέραμε να υπερβούμε και τους στόχους που είχαμε ακόμα, ως προς τα δημόσια οικονομικά. Καθόλου κακό δεν είναι. Σας ευχαριστώ πολύ.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Προεδρεύουσα της Επιτροπής):** Κυρίες και κύριοι συνάδελφοι στο σημείο αυτό ολοκληρώθηκε η σημερινή συνεδρίαση. Αύριο στις 12.00΄, στην ίδια αίθουσα θα έχουμε την ακρόαση των εξωκοινοβουλευτικών προσώπων. Καλή σας συνέχεια.

 Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος – Χαράλαμπος, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Παπαδόπουλος Νικόλαος Μπιμπίλας Σπυρίδων, Κεφαλά Γεωργία (Τζώρτζια) και Φλώρος Κωνσταντίνος.

 Τέλος και περί ώρα 17.50΄ λύθηκε η συνεδρίαση.

 **Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗΣ**

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ**